
momente şi monumente 


Firiță CARP 


În siajul realului 


Taifas cu muze 


Pas 
| n afara stării de bine în care mi-au aşezat 


sufletul, versurile volumului „Partea 

cealaltă”, aflat acum în anticamera îngemănării 
cu lumina dulce a tiparului, au semănat, pe 
câmpia aşteptărilor mele aflate mereu la 
pânda inefabilului, seminţele unei certitudini. 
Citind, m-a încercat ciudatul sentiment că, 
măcar uneori, muzele poposesc realmente 
printre noi. Vin anume să-şi potolească setea 
de frumos, la izvoarele susurând de metafore, 
prin luncile veşnic primăvăratice ale creaţiei. 
Dacă nu le cheamă poeţii, atunci le îmbie 
căprioarele de pe pajiştile visurilor noastre 
care, asemenea celor din poemul ,„Vecernie”, 
„Nin să bea stele/din apa verzuie /înconjurată 
de muşchi/ca de o mână/peste frunzele nopţii...” 

Purtătorul unei asemenea salbe de cuvinte 
nu poate fi doar un bun cunoscător al limbii 
române, ci şi un mirificator cu har al acesteia. 
Simplitatea tabloului pe care ni-l fixează în faţa 
ochilor minţii şi ai sufletului, de parcă ar fi 
chiar un pictor ce-şi vrăjeşte meticulos 
şevaletul, conduce la un astfel de gând. Pentru 
că numai harul este capabil ca, înmănunchind 
inspirat cuvintele aflate la îndemâna tuturor, 
să înalțe simţirea pe coama unei asemenea 
trăiri. Sunt invidios, colegial, fireşte, şi totodată 
surprins, cred că nu e cazul să precizez că 
plăcut, de întâlnirea aceasta cu un Valentin 
Uban pe care îl cunoscusem ca fiind harnic şi 
priceput constructor de edificii jurnalistice 
remarcabile. lată că, de data asta, mi-a învăluit 
simţirea în păienjenişul unei dileme: nu pot să 
spun cum face şi nici când face el pliuri în 
mantiile fulguitoare ale lui Cronos! Căci numai 
un croitor dibaci, antrenat să măsoare şi să 


Firiţă CARP 


desăvârşească prin cusut haine de foneme, ne 
poate încânta cu frumuseţea lor. Ar fi o 
exagerare să afirm că depozitarea frumosului 
în arhitecturi lirice precum aceasta este la 
îndemâna oricui. Mă bucur că respectabilul 
gazetar găseşte răgazurile necesare pentru a 
sta la taifas cu muzele ce-i dau târcoale, încât 
să exploateze clipa spre a-i pecetlui sclipirea 
trecerii în aluatul sublim al nemuririi. Pentru 
că, aşa cum se confesează la un moment dat 
(în Porumbeii sălbatici) „nimeni nu ştie/ unde 
ne este apusul/ pururi călătorim/ între soare şi 
fluturi”. lar permanenţa călătoriei lirice, 
împlinitoare ca o îmbrăţişare a divinului, îl urcă 
pe autorul cărţii despre care am scris aceste 
modeste rânduri în Edenul beletristicii de la 
care începe arta. 


O revistă regală 


C toate marasmele prezentului, în care 
economicul este cap de afiş al tuturor 
spaimelor, se pare că orizontul publicisticii 
culturale este destul de larg, totuşi. Avem 
această imagine cel puţin atunci când privim 
lucrurile din punct de vedere cantitativ. Pentru 
că apar numeroase reviste, chiar dacă nu în 
tiraje satisfăcătoare care să le asigure difuzarea 
în cât mai multe medii, dar important este că 
ele există şi cei interesaţi le pot găsi. Exagerând 
puţin, aş putea spune că numai cine nu vrea nu 
editează astăzi o publicaţie. Și e liber să treacă 
pe frontispiciu orice sintagmă care să conţină 
cuvântul „,cultură”, chiar dacă interiorul 
dezamăgeşte, fiind uneori departe de nobila 
intenţie. În ce mă priveşte, am adesea 
sentimentul unei diluţii calitative, al 
inexpresivităţii stilistice, al multului risipit fără 

rost sau cu rost puţin, al unei uşoare, ca să nu 
folosesc un adjectiv mai greu, desconsiderări a 
inteligenţei cititorilor. Dar nu impresia mea 
contează, desigur, mai ales că nu mi-am propus 
să radiografiez domeniul, ci doar să privesc 
realitatea în ochi. lar realitatea ne spune că 
sunt şi reviste de nivel calitativ înalt, expresie a 
îmbinării fericite dintre profesionalism şi 
pasiune, care fac cinste editorilor şi 
colaboratorilor, iar cititorii le aşteaptă cu viu 
interes. Astfel, în rândul celor care se disting 
prin ţinuta grafică şi conţinutul puternic 
ancorat în tematica liber asumată, purtând cu 
responsabilitate atributul „de cultură”, este 
revista CURTEA DE LA ARGEȘ. Având privilegiul 
de a-i fi martor la parcursul întregii existenţe, 
care a căpătat consistenţa a doisprezece ani de 
urcuş bine dozat pe serpentinele românismului 
infuzat cu de toate, pot spune, oarecum în 
cunoştinţă de cauză deci, că reprezintă modelul 
unei reuşite publicistice de anvergură, a cărei 
complexitate trece cu mult frontiera simplei 
consemnări. Istoria celor 144 de ediţii care 
marchează acest parcurs, una mai interesantă 
şi mai bogată decât cealaltă, este dovada 
grăitoare a unei conştiinţe ziditoare, a fiinţării 
unui atent apărător şi promotor neobosit al 
valorilor tradiţionale şi al noului fundamentat 
pe acestea. Fără pretenţia emiterii vreunei 
judecăţi imbatabile, îmi permit să afirm că 
succesul (nu încape nicio îndoială, despre asta 
este vorba!) se datorează academicianului 
Gheorghe Păun, redactorul-şef. Matematician 
de renume mondial, domnia sa este totodată 
eseist, prozator, poet şi publicist cu acut spirit 
de observaţie asupra vieţii, în ansamblu, dar 
mai este şi un bun cunoscător al oamenilor. 
Căutarea şi alegerea atentă a colectivului 
redacţional şi a colaboratorilor, motivarea şi 
angrenarea acestora în fervoarea creativităţii 
cu nerv şi substanţă, găsirea şi atragerea din 
mers a altora, reprezintă apanajul vizibilităţii 
publicaţiei şi ascensiunii ei neîntrerupte în 
spaţiul public, legătura de chei cu care 
excelentul manager, l-am numit deja pe 
redactorul-şef, a descuiat lacătele tuturor 
barierelor care vor fi stat în calea curajosului 


proiect. Desigur, greutăţi inerente unui 
asemenea demers au fost, dar silenţiozitatea 
cu care apare şi se difuzează revista te duc 
departe de acest gând, apropiindu-te mai 
degrabă de perceperea unor rigori şi a unor 
principii de cristal, călăuzitoare ale întregului 
proces redacţional-editorial. Revista este clar 
pro românism, fără a fi împotriva a ceva, este 
prioritar unionistă şi tribună de promovare a 
valorilor din orice domeniu, de pe toate 
meridianele globului. Nu doar în paginile 
revistei, ci chiar la întâlniri organizate de 
aceasta cu diverse prilejuri am putut întâlni 
personalităţi proeminente ale spiritualităţii din 
lumea întreagă, toate contribuind, într-un fel 
sau altul, la întinderea unor temeinice punți de 
legătură între românii de pretutindeni. 
Consecventă în valorizarea şi punerea în lumina 
preţuirii a tradiţiilor şi moştenirii culturale 
lăsate de înaintaşi, revista şi-a luat port drapel 
al temerităţii sale geniul tutelar al 
românismului, pe Eminescu, ale căror pagini de 
publicistică sunt, prin vizionarismul lor, model 
de scriere şi de analiză complexă a realităţii, 
dovedindu-se mai actuale ca oricând. De altfel, 
sunt convins că revista, prin tot ce face, va avea 
un lung itinerar remarcabil în lumea 
spiritualităţii româneşti. Tonul cald permisiv, 
dar nu lipsit de exigenţă, deschiderea la nou şi 
îndemnurile la promovarea acestuia, ampla 
diversitate tematică şi, mai ales, absenţa 
extremismelor de orice natură fac din CURTEA 
DE LA ARGEȘ o publicaţie mereu în avangardă, 
orientată limpede spre viitorul în care vom mai 
afla multe şi bune lucruri despre ea. 

Dragă lulia, 

deea de a-ţi scrie această scrisoare s-a 

născut anul trecut, în timpul unui 
eveniment dedicat ţie de către elevii Liceului 
Teoretic „lulia Hasdeu” din Chişinău, cu ocazia 
zilei tale de naştere. Am fost şi eu prezentă 
acolo, pentru că în timpul în care mi-am ales 
să trăiesc, oamenii pot fi departe şi totodată 
aproape unii de alţii, ba mai mult, te-am simţit 
alături de noi, răsplătindu-ne cu soare, în 
ambele oraşe — Bucureşti şi Chişinău - ca 
întotdeauna. Chiar şi astăzi, la Câmpina, când 
îţi citesc aceste rânduri, este o zi superbă, cu 
un cer senin, limpede, fără niciun norişor. 

Ştiu că acest cuvânt modern numit 
„tehnologie” nu-ţi este străin, mi-am dat 
seama atunci când lucram romanul „Urma 
paşilor ei — lulia Hasdeu între viaţă şi 
nemurire” şi scriam ceva ce nu era tocmai pe 
placul tău, îmi opreai muzica sau chiar 
calculatorul. Am avut emoţii când eram online, 
să nu cumva să protestezi în felul tău, dar nu, 
totul a fost minunat, semn că elevii coordonaţi 
de minunata profesoară de limba română, Ala 
Radu, şi-au îndeplinit magistral misiunea. Aş 
vrea să-ţi spun că pentru noi, cei implicaţi în 
acest tip de activitate în ultimii trei ani, 
contează enorm să fii mulţumită de tot ceea 
ce facem pentru tine, pentru că ne dorim mult 
să exişti în lumea ta. Am învăţat că orice spirit 
uitat aici, pe Pământ poate pieri din lumea lui, 
iar noi nu ne dorim asta. Tatăl tău ne-a lăsat 
nişte vorbe de aur cărora le dăm sens real prin 
acţiunile noastre: „pentru un popor a iubi pe 
oamenii săi mari, este a se iubi pe sine” iar noi 
suntem onoraţi să te iubim şi să te respectăm. 

Dar revin la ideea acestei scrisori. Îţi 
mărturiseam că mi-a apărut anul trecut, atunci 
când o elevă m-a invitat să răspund la cea mai 


frumoasă şi dificilă întrebare: „Dacă aţi avea 
şansa de a o întâlni pe Iulia, ce i-aţi spune?” 

Te rog să mă crezi, draga mea, mi-au dat 
lacrimile. Pentru câteva secunde te-am avut în 
minte, după care te-am proiectat în faţa 
ochilor şi-am realizat că ar fi fost minunea 
împlinită. Tu înţelegi cel mai bine ce-ar 
însemna să-ţi întâlneşti personajul pe care îl 
iubeşti cel mai mult! Am fost constrânsă de 
situaţie să-i răspund fetei şi tot ce mi-a venit în 
minte a fost: „Aş întreba-o dacă este 
mulţumită de ceea ce am făcut pentru ea!” Şi 
atunci ca şi acum, aş răspunde la fel, tot cu 
aceeaşi întrebare: „dragă Iulia, eşti mulțumită 
de ceea fac pentru tine?” 

Poate te încântă fiecare gest pe care îl 
întreprinde cineva când ţi se pomeneşte 
numele, însă să ştii că aş face mult mai multe 
decât am întreprins până acum. Spre exemplu, 
chiar săptămâna trecută am avut o discuţie cu 
soţul meu în care îmi exprimam regretul că nu 
am scris o carte ştiinţifică despre viaţa ta, 
pentru că în roman am reuşit să surprind 
multe aspecte interesante pentru istorici şi 
literați, iar unii dintre aceştia mă plagiază fără 
să mă pomenească în lucrările lor. Mă 
onorează, într-un fel, dar mă şi doare, lulia, 
pentru că tot ce-a avut legătură cu tine are 
sursa trecută. lar eu am muncit în numele 
adevărului pe care amândouă îl iubim atât de 
mult, în timp ce altora nu le pasă decât să se 
folosească de numele tău pentru avantaje 
iluzorii. Soţul meu m-a susţinut, m-a înţeles 
când mi-am neglijat casa şi familia şi-am pornit 
pe urma paşilor tăi. Tot el a adus şi de această 
dată lumină în supărarea mea: „Ai făcut foarte 
bine! Cine citeşte o carte academică? Este o 
nişă foarte îngustă de cititori, iar efortul nu 

merită! Ziceai că Iulia îşi dorea să fie 
cunoscută, iar tu ai ales calea cea mai bună 
pentru ca viaţa ei să fie descoperită unui 
număr cât mai larg de cititori.” 

Dragă lulia, mi-aş dori să-ţi mai spun că 
peste noi a trecut o mare nenorocire, o 
molimă care ne-a schimbat existenţa cu totul. 
S-a întâmplat imediat după evenimentul 
dedicat tatălui tăul desfăşurat la Castel, la 
sfârşit de februarie 2020. Atunci a venit puţină 
lume, de teamă să nu se îmbolnăvească. În 
ciuda acestui fapt, eu eram optimistă şi 
credeam că va trece repede, dar a fost 
îngrozitor. Am stat închişi în case, iar eu am 
lucrat ceva pentru tine, dar n-am reuşit să 
ajung la capăt. Astăzi se împlinesc fix doi ani 
de când am simţit cum moartea ne-a dat 
târcoale, pentru că toţi din casă ne-am 
îmbolnăvit. Eu, una, cel puţin eram aproape 
inertă, nu mă simţeam în stare să trăiesc, n- 
aveam pur şi simplu forţă. Niciodată nu mi-am 


dorit să mor. Atunci da, pentru că eram inutilă. 


Şi m-am gândit la Jenica, dar şi la cei duşi, 
Dumnezeu să-i ierte pe toţi. În gând le 
spuneam să nu le pară rău, căci aici e tot mai 
greu. M-am gândit şi la tine, dragă Iulia, 
precum şi la întreaga ta familie care te-a iubit 
atât de mult, dar am simţit cum s-a rupt 
puntea dintre noi şi mă temeam că nu se va 
mai reface nicicând. 

Muzeul a intrat în proces renovare timp de 
doi ani. Când mi-am revenit din agonie şi-am 
renăscut din propria cenuşă, după boală, în 
rarele mele vizite la Câmpina, stăteam dincolo 
de gard, în parcarea de la Şcoala de Poliţie, şi 
trimiteam familiei tale precum şi spiritului 
locului gândurile mele bune, mă rugam să-şi 
găsească toţi liniştea, să ştie că eu nu-i voi uita 
îi voi iubi şi respecta mereu. Îmi doream se 
întâmple minunea de a mă întoarce. Pentru 
mine, vizita la castel este un ritual, pe care îl 
respect indiferent de oră, de anotimp, de 


vremuri. Prietenii îmi înţeleg capriciul, probabil 


îl consideră nebunie, deşi nu-mi spun direct 
asta niciodată. 

Am mers la mormântul tău. De fapt, de 
acolo mă întorceam atunci când m-am 


îmbolnăvit. Mi se păruse că văd desenată o 
dâră de apă pe ciment, o siluetă ca şi cum ar 
sta culcată, dar chircită; n-am crezut nicio clipă 
că ar fi putut fi o prevestire. Apoi, când m-am 
întors să-ţi spun că sunt bine, am avut 
neplăcuta surpriză să descopăr că un om, pe 
care îl cunosc bine - de la asociaţia care îţi 
poartă numele a legat poarta şi capacele cu 
lanţuri. Intenţia nu i-a fost rea, nu şi-a dat 
seama că cei care vor să ajungă să-ţi pună 
lumină şi o floare, pot sări gărduleţul, ceea ce 
nu e tocmai bine, pentru că-l pot distruge. Am 
renunţat să mai merg la cimitir, îţi aprind 
candele de acasă. 

Aici, pe Pământ, după pandemie mai ales, 
lumea e tot mai rea şi parcă a luat-o razna. 
Pentru tine, nu-mi fac griji ce se va întâmpla în 
viitor, nici când cei care şi-au dedicat munca 
pentru a promova numele familiei tale nu vor 

mai fi, pentru că, aşa cum am apărut eu din 
senin, vei face în aşa fel încât vor mai apărea şi 
alţii ca mine sau ca ei. Aşadar: „QUIS ULTRA?” 
cum scrie în spatele templului de la 
mormântul tău. Cine urmează să te facă 
cunoscută generaţiilor viitoare? „Poporul 
român are un respect profund în faţa morţii” 
aşa ai spus, draga mea optimistă. Ştiu că 
spiritul tău va continua lupta pentru a rămâne 
cunoscută, într-un fel sau altul, în orice epocă 
de acum încolo. 

Dragă lulie, ce aş dori să-ţi mai spun este că 
mi se par extraordinare coincidenţele astea de 
aici, de pe Pământ, pe care le savurez cu nesaţ. 
Cum aş putea explica întâlnirea cu cel care îl 
adoră pe Dante aşa cum te ador eu pe tine? 
Este profesor de italiană la Cluj, se numeşte 
Alexandru Laszlo şi când povesteşte despre 
autorul lui preferat, Dante Alighieri, parcă este 
în transă. După ce l-am ascultat odată, când ne 
întorceam de la Satu Mare, mi-am amintit că 
tu ai fost într-o altă viaţă Beatrice. Pe treptele 
Castelului, tatăl tău a gravat reîncarnările tale, 
de asta ştiu. Este straniu cum Dumnezeu 
potriveşte oamenii ca să vorbească despre alţi 
oameni care au fost legaţi într-o altă viaţă. E ca 
şi cum aţi mai trăi odată, prin noi. 

Sper că ţi-a plăcut când am publicat în 
Revista Nouă, păstorită cu mare talent de 
domnul Florin Dochia, fila care te defineşte cel 
mai bine, pentru al cărei titlu tatăl tău a dat 
dovadă de genialitate: Amen. Mi-a plăcut 
mult, ba chiar am plâns când am tradus strofa 
lui Hugo: 

„Lasă-ţi spiritul departe de această lume, 

Lasă-ţi visul, oriunde, aici jos, pe pământ 

Perla nu-ţi este purtată de un val anume, 

Simţământul nu ţi-l mai călcăm peste 
mormânt.” 


Mărturisirea ta mi s-a părut magistrală, o 
capodoperă înţeleasă doar de cei care se pot 
ridica la nivelul tău spiritual. Dă-mi voie acum 
să te citez: 

„De îndată mi-am propus aceste versuri ca 
deviză a vieţii mele. Fără ca nimeni să o ştie, 
am plâns mult timp pe această pagină sfântă şi 


lacrimile mele au consacrat jurământul de a 
deveni fidelă acestei devize pe care mi-am 
ales-o. Era ceva îndrăzneţ pentru un copil de 
16 ani, va spune lumea; oh! ceea ce femeile în 
vârstă ridate şi încărunţite nu cunosc sunt 
suferinţele inimii pe care le-am cunoscut eu şi 
nu pot avea încredere în ele! Mie nu-mi este 
teamă; da, voi zbura 


„.„ deasupra celorlalte femei... 


simt curajul şi forţa. Că Dumnezeu nu mă 
abandonează, şi mă va ajuta să-mi port vela 
albă pe care niciun suflu nu o va distruge. 

Ah! eram făcută pentru a iubi, eu; ştiu asta, 
dar, ce contează! 


Cucerirea fără pericol este triumful fără 
glorie!” 


„Nreau să înving, şi sunt sigură că voi reuşi. 
Şi atunci când voi fi depăşit obstacolele vieţii 
mele, în puritatea mea imaculată, gloria mea 
va fi cu atât mai mare cu cât va trebui să înving 
prin mine însămi înainte de toate, şi astfel voi 
reuşi.” 

Vei reuşi, dragă lulie! Uite, acum ne-am unit 
să vorbim despre tine, cu ocazia celei de-a 153 
a aniversare a zilei tale de naştere! Aş vrea să 
ştii că templul din Câmpina, care ţi-a fost 
dedicat, arată impecabil acum, proaspăt 
renovat. Domnul Dragoş Stanciu, domnul 
director şi personalul muzeului, toţi au pus 
mult suflet şi-au apărat fiecare detaliu 
arhitectonic pe care l-a dorit stăpânul de 
odinioară, tatăl tău. Astăzi este un nou 
director, un om important pe care domnul 
Hasdeu l-ar iubi dacă l-ar cunoaşte, pentru că 
este basarabean şi academician, asemeni lui. 
La evenimentul acesta au venit prietenii mei 
dragi din elita scriitoricească prahoveană, să-ţi 
aducă respectul cuvenit, pentru că iubim 
numele de Hasdeu. Şi câte zile vom avea, tot 
aici ne vom aduna. 


Îi mulţumesc elevei din Chişinău care m-a 
inspirat în acest exercițiu sublim de imaginaţie. 

Umbre în identitatea 
românească 


Re pe fondul acutizării războiului 
ruso-ucrainean, au apărut şi în presa 
culturală de la noi numeroase trimiteri şi 
referinţe despre scriitorii ruşi care, de-a lungul 
timpului, oripilaţi de „iadul” rusesc în care 
trăiau, au scris pagini pline de obidă despre 
„sufletul slav” şi despre isprăvile „rusului” de 
rând, angrenat adeseori în războaie 
sângeroase: „Ce nație cutreieră Europa şi caută 
să distrugă şi să facă totul praf, în batjocură”, se 
întreba cândva Feodor Dostoievski, iar Maxim 
Gorki, completa: „Cel mai important semn de 
izbândă al poporului rus este cruzimea sa plină 
de sadism”. lar exemplele pot continua, pe lista 
„păcatelor” adăugându-se nerecunoaşterea 
demnităţii umane, a gândirii libere, proliferarea 
răului, a dezmăţului şi a minciunii. 
Fundamental, astfel de opinii, desigur 
justificate în cazuri particulare, se încadrează în 
ceea ce teoreticianul literar american, de 
origine palestiniană, Edward/Said Wadie (1935- 
2003) numea „stereotipii culturale”, cu referire 
directă la principala sa lucrare, Orientalismul 
(publicată la New York, în 1978), în care opunea 
valorilor fundamentale, de tip vest-european 
(prin tradiţie, deschise progresului, raţiunii şi 
modernităţii), o viziune de tip oriental, 
caracterizată prin stagnare, înapoiere şi 
misticism, o rămăşiţă, în opinia sa, a 
colonialismului. De aici, discuţia s-a extins, 
angrenând deopotrivă gânditori occidentali, 
dar şi din lumea arabă, ori est-europeană, care 
au venit cu argumente proprii faţă de această 
interpretare, mai degrabă defetistă, totul 
culminând în perioada războiului inter-iugoslav 
(1991-2008), când „orientalismul” interstatal a 
depăşit graniţele locale, punând faţă în faţă 
două tipuri/modele culturale, complet opuse, 
respectiv valorile „occidentale” distincte 


Marian NENCESCU 


„fundamental”, de cele est-europene, totul 
interpretat printr-un stereotip de tip orientalist 
(v. studiul soţilor Milica şi Robert Hayden, 
Orientalism variation on the theme of Balkans, 
publicat în S/avic Revue, 1992, p. 1-15). 

Conceptualizări de acest tip nu au lipsit nici 
din cultura română, cei mai combativi fiind 
intelectualii din „gruparea” Criterion (activă 
între octombrie 1932, şi decembrie 1933), 
care au lansat un amplu „program”/direcţie 
de revitalizare a „spiritului naţional”, pe linia 
constituirii unei culturi majore, de tip vest- 
european, opusă fundamental influențelor 
nefaste ale minoratului cultural, de tip 
tradiţionalist. Numită când noua spiritualitate, 
când completitudine, după un termen propus 
de Petru Comarnescu, această direcţie, ce a 
premers într-un fel existențialismul francez, a 
marcat „coborârea intelectualului român în 
arenă”, confruntarea directă cu publicul, şi în 
primul rând, instituirea criteriilor (de unde şi 
numele grupării — n.n.), altfel spus, a 
spiritului critic românesc, emancipat de 
complexele „provinciale”, respectiv de 
„orientalismul” său funciar. 

Pe acest fond, s-a născut şi teza „întoarcerii 
în Europa”, atât de îmbrăţişată de clasa politică 
şi de intelectualitatea ucraineană de azi, ca şi 
de mulţi gânditori români, idee prezentă în 
cultura noastră încă de la începutul veacului al 
XX-lea, formulată premonitoriu de Garabet 
Ibrăileanu, în cartea sa Spiritul critic în cultura 
românească (1909): „Va continua România să 
fie o ţară eurasiatică, orientală, sau va intra în 
rândul popoarelor şi al culturii europene?” 
(reeditare, Bucureşti, Ed. Litera, 2019, p. 261). 

Această teză, a armonizării firii româneşti în 
funcţie de spaţiul geografic, este însă mult mai 
veche, dacă ar fi să-i dăm crezare lui Constantin 

Rădulescu-Motru, el însuşi un specialist în 
sondarea sufletului românesc, care îl cita pe 
Eufrosin Poteca (1786-1858, primul profesor de 
filosofie de la Bucureşti, autor al unei cărţi 
despre Filosofia cuvântului şi a năravurilor): 
„Pe patul de moarte, ultimele cuvinte pe care 
mi le-a spus exprimau îngrijorarea sa că 
națiunea română, care se trage din mai multe 
neamuri, va ajunge mai greu la o unitate 
desăvârşită” (C. Rădulescu-Motru, Mărturisiri, 
Bucureşti, Ed. Minerva, 1990, p. 58). 

Pornind, aşadar, de la îndoiala „ontologică” 
a intelectualilor ruşi, faţă de „nobleţea” 
sufletului slav, ne punem şi noi întrebarea, 
odată cu Emil Cioran: Comment peut-on €tre 
roumain ?, o parafrază desigur după 
Montesquieu (întrebarea Comment peut-on 
Etre Persan? rămâne veşnic o reinterpretare a 
unei întâlniri culturale paradigmatice, mai mult 
decât surpriza unei stupori amuzante - n.n.). 
Răspunsul, obligatoriu, l-a dat, la noi, 
Eminescu: Ca să fii român, trebuie să poţi, 
rămânând ca „poza” post-nietzcheană a lui 
Cioran, să continue să tulbure spaţiul etno- 
naţional românesc, concluziile speculative 
pronunţate cu acest prilej, alimentând obsesia 
„stigmatului” românesc. Câteva observaţii 
preliminare sunt fundamentale pentru a explica 
„anistoria” noastră. Le-a formulat Cioran în 
Schimbarea la faţă a României (ed. a IV-a 
revizuită „de autor” şi „atenuată” de 
„exaltările” de dreapta, Humanitas, 1992), şi le- 
a reluat, parţial în Singurătate şi destin 
(Publicistică 1931-1944), Istorie şi Utopie, ca şi 
în Îndreptar pătimaş (toate apărute iniţial la 
Gallimard, şi republicate de Humanitas, după 
1990). Cu totul, textele menţionate sunt 
dovada vie că opiniile marilor mistici, sau ale 
moraliştilor, în cazul de faţă, nu evoluează cu 
timpul, cel mult se rafinează. 

Pe scurt, Emil Cioran se lasă sedus de 
subtilităţile speculative ale unei metafizici a 
istoriei, pe linia lui Leo Frobenius (1873-1938), 
elaborând, într-o viziune originală, o nouă 
Paideuma (după titlul lucrării omonime, din 
1925, a lui Frobenius, care i-a influenţat 
fundamental, deopotrivă pe Oswald Splenger, 
şi, la noi, pe Lucian Blaga), un fel de tipar 


spaţial şi temporal al sufletului românesc, 
bazată pe teoria scepticismului şi a fatalismului: 
„Acest blestem naţional care se cheamă 
Mioriţa, rămâne rana neînchisă a sufletului 
românesc”, afirma Cioran în Schimbarea la faţă 
a României. 

Fundamental, „nefericirea românească”, ura 
empirică, abisală, tectonică, cum o numea 
lonel Necula (Maladiile identităţii româneşti, 
laşi, Ed. Studis, 2021, p. 18) faţă de un sistem 
adversativ vine, în cazul particular al lui Cioran, 
aşa cum observa şi Luca Piţu, dintr-un soi de 
„etnocentrism ă rebours”, respectiv din 
mândria de a aparţine unui neam ce deţine 
„monopolul eşecului perfect”. Cum 
ambiguitatea cioraniană, pare, şi în acest caz, 
fundamentală, orice critică sau apologie pe 
această temă profundă nu face decât să 
sporească tragedia „eşecului” de a te fi născut 
într-un „colţ” al Europei, unde istoria ajunge 
„cu întreruperi”, în vreme ce incertitudinea, 
sau, cum spunea Cioran „mortification de 
chaque instant”, constituie paradigma noastră 
identitară. 

în zilele noastre, tema reiterării 
„beteşugurilor” altfel spus a umbrelor din 
identitatea românească este cu atât mai acută, 
cu cât „decalajul” faţă de spiritul occidental se 
menţine constant: „Distanţa noastră faţă de 
utopie, rezultă din excesul de luciditate” scria 
Cioran în Schimbarea la faţă a României (p. 
104). Aşadar, în termeni cioranieni : „O 
Românie cu populaţia Chinei şi cu destinul 
Franţei este o utopie, dar, în lipsa conversiunii 
negativului în pozitiv, nu facem decât să ne 
condamăm la decepţii continue” (p. 109). 

În zilele noastre, maladiile spiritului 
contemporan românesc (după titlul unei 
cunoscute lucrări nicasiene, publicată în 1978) 
s-au îngroşat şi s-au radicalizat. Modelele 
imaginate cândva de Ștefan Zeletin (Însemnări 
din Țara măgarilor, reeditare Baroque Books & 
Arts, 2009), Pompiliu Eliade (De /'influence 
frangaise sur l'esprit publigque en Roumanie, ed. 
princeps Ernest Leroux Editeur, 1898), sau chiar 
Emil Cioran, cu a sa Schimbare la faţă a 
României (1936) au devenit, paradoxal, caduce. 
Firea românească, ieşită de sub „stigmatul 

tribal”, a intrat parcă ireversibil sub zodia „unei 
fericiri plate şi zadarnice”, a unei „normalităţi 
ruşinoase”, pe care nici măcar Emil Cioran n-a 
putut-o anticipa în cartea sa Singurătate şi 
destin (Humanitas, 1991). În acest sens, 
accentele contemporane de 
„antioccidentalism”, respingerea „ispitei” 
alterităţii, concomitent cu reiterarea 
legitimismului atavic al „baştinei”, continuă să 
ne urmărească. Noile „maladii” identitare au 
ceva domestic şi în acelaşi timp frustrant „o 
invidie măcinată de inferioritate”. Astfel, în 
cartea sa Maladiile identităţii româneşti, 
filosoful lonel Necula marşează pe aspectele 
grosiere, vulgare, degradante ale noii 
spiritualităţi locale. 

O pletoră de „coţcari gonflaţi artificial şi 
nemeritat” se îndreaptă împotriva omului 
superior, situat pe vârful „scării lui Maslow”, ne 
spune lonel Necula (filosof şi eseist, n. 12 mai 
1940, Lieşti, Galaţi, autor prolific al nu mai 
puţin de 80 de volume diverse, între care mai 
bine de 14 sunt dedicate exclusiv comentariilor 
cioraniene - n.n.), în capitolul Sindromul Capra 
vecinului, încercând „pe principiul vaselor 
comunicante”, să-l coboare la nivelul comun de 
înţelegere şi dialog. Concluzia: „O societate 
oarecare, are chipul şi asemănarea acestei 
majorităţi mediocre” (p. 21). 

În termeni filosofici, complexul nostru faţă 
de Europa se traduce prin „inapetenţa” pentru 
cultură. Nu fascinația „devenirii întru fiinţă” 
animă spiritul românesc, ci resentimentele, 
„stigmatele robiei”, cum le numea Cioran: „E 
încă prea multă natură în România, e prea mult 
bizantinism, slavism, iar ţărănescul e 
problematic”. Cu câteva lozinci ditirambice şi cu 
câteva idei strecurate reptilian, orice „lucrător” 
poate ajunge în Parlament, sau chiar în fruntea 
ţării, susţine lonel Necula. „Nu proclamase 
Lenin că, într-un anumit stadiu, Statul poate fi 
condus de oricine, chiar şi de o bucătăreasă?” 
(p. 22). Aflaţi sub zodia sindromului Capra 
vecinului, românii flecăresc, întreţin gâlcevi 
mărunte, sporesc mediocritatea. În acelaşi 
timp, proliferează scepticismul („rana neînchisă 
a sufletului românesc”) religiozitatea de 
mântuială, zeflemeaua şi nenorocul: „Românul 


a simţit întotdeauna nenorocul ca pe ceva 
intim, ca pe o pietricică în pantof. Încorporat în 
cadrele referenţialului, nenorocul românesc 
consubstanţializează cu acţiunea umană, 
devine nenorocire şi certifică eşecul” (p. 68). 

Privite în ansamblu, „bolile” spiritului 
românesc, identificate de lonel Necula, un 
spirit profund cioranian în fibra sa identitară, se 
înscriu în curentul post-modern al demitizării 
cu orice preţ a valorilor fundamentale ale 
umanităţii, ale propriului neam, cu deosebire. 
Sub pretextul convergenţei ideilor, al alterităţii 
şi pertinenţei discursului politic, asistăm, în 
fapt, la o degradare generalizată a fenomenului 
cultural, în primul rând. 

Cândva, filosoful Mircea Vulcănescu 
formula, în lucrarea sa Dimensiunea 
românească a existenţei (reeditare, ediţie 
îngrijită de Marin Diaconu, Bucureşti, Ed. 
Fundaţiei Culturale Române, 1991), unele 
dintre mecanismele istorico-politice ale 
interacțiunii culturale: „Tăria unui neam se 
măsoară după gradul în care e în stare să 
imprime şi altora perspectiva proprie despre 
istorie” (p. 92). În acest sens, care dintre 
însuşirile firii româneşti este cea mai potrivită 
pentru a conferi realului, substanţă lirică şi 
filosofică? Pe urmele lui Lucian Blaga, lonel 
Necula identifică dorul („Termen intraductibil în 
altă limbă”, ne confirmă şi Blaga în Trilogia 
culturii, Bucureşti, Ed. pentru Literatură 
Universală, 1969, p. 218). 

Dar oare e singurul motiv liric cu adevărat 
românesc? Dar dacă dorul devine jelanie, 
tânguire, decepţie, dacă el cuprinde îngrijorare, 
cădere? Dacă ne exasperează şi ne deprimă? În 
acest context, nu ne rămâne decât speranţa, 
deschiderea despre care vorbea şi Constantin 
Noica în Jurnalul (său) de idei: „Te uiţi la toate 
casele astea în care oamenii îşi duc viaţa lor. În 
fiecare casă se petrece un proces de 
însingurare umană. Casele sunt aceleaşi, dar 
ascund ceva de fiecare dată. Ai vrea să vezi 
omul refăcut, universal? De ce n-ar exista şi 
case deschise spre universal?” (op.cit., 
Humanitas, 1991, p. 66). 

Încă odată, certitudinea românească în jocul 
universal al ideilor, rămâne toleranța! 

ăscut lângă Travnik, în Bosnia, şi rămas 

devreme orfan de tată, fiind însă 
crescut cu dragoste de rude apropiate (la 
Visegrâd), Ivo Andric (1892-1975), s-a format 
într-o atmosferă multietnică, plină de tradiţii, 
dar şi cosmopolită, la confluenţa Orientului cu 
Occidentul, sursa principală a creaţiei sale, a 
învăţat la Sarajevo, apoi a făcut studii umaniste 
la Zagreb, Viena, Cracovia şi Graz. 

Membru, alături de mulţi colegi de 
generaţie, al unor organizaţii naţionale de 
tineret, a fost, după asasinarea arhiducelui 
Franz Ferdinand, arestat (1914-1917), fiind 
suspectat de a fi fost implicat în complot. 

Deşi a pledat pentru armonizarea relaţiilor 
interetnice în ţara sa (Iugoslavia), în discursul 
de la primirea Premiului Nobel pentru Literatură, 
în 1961, arătând că poziţiile aparent conflictuale 
ale diferitelor etnii ar putea fi depăşite prin 
cunoaşterea istoriei fiecăreia, şi-a atras 
animozitatea multora, care au mers inclusiv 
până la a încerca să facă demersuri spre a-i fi 
retras marele premiu, ecouri ale unei 
asemenea atitudini manifestându-se până recent. 

Recunoaşterile de care se bucură 
personalitatea şi opera lui Ivo Andric sunt însă 
pe măsură. De pildă, în 2012, marele cineast 
Emir Kusturica a dezvelit o statuia a 
scriitorului, la Visegrâd, ca parte a unui proiect 
al unui etno-oraş-— sponsorizat de Kusturica — 
şi numit Andricgrad, care a fost inaugurat 
oficial în iunie 2014, cu ocazia aniversării a 100 
de ani de la asasinarea lui Franz Ferdinand. 

Opera literară a lui Ivo Andric cuprinde: 
„Nuvele” (,„Pripovetke”) — 1924-1936; 
„Curtea blestemată” („Prokleta avlija”) — 
1956; „Domnişoara” („Gospodjica”) — 1945; 
„Cronică din Travnik” („Travnicka kronika”) — 


1945; „E un pod pe Drina...” („Na Drini 
cuprija”) — 1945; „Ex ponto” — 1918; 
„Nelinişti” („Nemiri”) — 1920. 

Cu privire la decernarea Premiului Nobel 
pentru Literatură, în motivaţia juriului se 
specifică: „pentru forţa epică cu care a zugrăvit 
motive şi destine din istoria ţării sale”. 


Între oglinzi paralele — 


„Cronică din Travnik” 


Unul dintre cei mai mari prozatori ai 
literaturii est-europene ai secolului al XX-lea, 
Ivo Andric scrie cu toată dragostea şi 
disperarea pe care i le induce lumea în care s-a 
născut despre Bosnia natală, unde trăieşte o 
lume cu un potenţial etnic social, cultural, 
religios etc. capabil să demonstreze energii 
uriaşe, încât să răstoarne ori să reseteze un 
continent, prin forţele care, reunite din 
necesitate, ale unor naţii ce, deşi diferite, deşi 
se detestă, se urăsc, în momente de mare 
tensiune, când diversitatea le este ameninţată, 
sunt în stare chiar să conlucreze pentru a-i 
înlătura pe intruşi, pericolul comun. 

Una dintre cele mai cunoscute şi mai 
valoroase scrieri ale lui Ivo Andric, „Travnicka 
kronika” —,„Cronică din Travnik”, laşi, Polirom, 
2019, traducere din limba sârbă de Dragan 
Stoianovici şi Virgil Teodorescu —, publicată în 
1945, deschisă prin fixarea premiselor acţiunii 
într-un prolog, se continuă cu prezentarea 
monografică a oraşului bosniac Travnik (referiri 
la relieful aparte al zonei, configuraţia geo- 
politică, trăsături de personalitate ale 
locuitorilor, priviţi în ansamblu, ca personaj 
colectiv): aşezare multietnică, unde trăiesc, în 
bună înţelegere, de obicei, de secole, oameni 

de „trei credinţe”, fiindcă fiecare îşi duce viaţa 
şi moare când îi vine rândul, „după datină şi 
credinţă”. Aici, „totul e povârnit şi prăpăstios, 
întretăiat şi întortocheat, înnodat sau dezbinat 
de cărări şi drumuri private, de zăplazuri, 
grădini, portiţe, cimitire şi locaşuri de 
rugăciune” şi viaţa se scurge patriarhal, în timp 
ce oamenii, „mai presus de orice (...), 
moştenesc de la părinţi o anume mândrie”, 
care, de fapt, „e mai curând o grea moştenire, 
o chiuitoare îndatorire a fiecăruia faţă de sine 
însuşi, faţă de familia şi oraşul său, într-un 
cuvânt, faţă de imaginea înaltă, pretențioasă şi 
plină de fală pe care şi-au făcut-o despre ei şi 
oraşul lor”. 

Naratorul auctorial, de-a lungul romanului, 
realizează o saga cu elemente monografice, 
scoțând în relief imaginea unei lumi care, 
dincolo de aspectele ei apăsătoare, este 
fascinantă pentru ea însăşi, dar şi pentru 
străinii care sosesc acolo, chiar dacă adaptarea 
nu le este uşoară. 

Acţiunea începe în anul 1807, într-o epocă 
de cotitură, despre ale cărei evenimente află 
anticipat beii adunaţi la cafeneaua veche de 
„la capătul târgului Travnik”, „la Lutfi”, de la 
unul dintre ei care, în ultima întâlnire lor 
tradiţională, din 1806, le spusese că, la cererea 
lui „Bunaparta”, este iminentă sosirea în oraş a 
unui consul francez. 

Aşadar, în stil indirect liber, la început, 
naratorul auctorial transmite năduful 
locuitorilor din oraşul bosniac, la vestea 
iminentei sosiri a unui consul străin — francez, 
austriac, rus ori a tuturor la un loc —, care pune 
pe jar în primul rând comunitatea 
musulmană.: „Veniseră vremuri în care nu era 
de aşteptat nimic bun, în care binele n-avea de 
unde răsări”, în timp ce „creştinii, atât cei de 
rit catolic, cât şi ortodocşii, primeau cu bucurie 
asemenea veşti (...), schimbările nu puteau fi 
decât de bine”. 

Sunt auspiciile sub care începe acţiunea 
romanului, într-o lume pitorească, unde 
soseşte Jean Daville, consulul francez a cărui 
prezenţă susţine ficţiunea străinului în 
naraţiune, capitol la care i se alătură şi alte 


Portret de Vojkan Stevanovic 


personaje, venite din alte părţi ale Europei, 
dintre care unii, asemenea doctorului Cezar 
d'Avenat, nu ezită în niciun moment să-şi 
decline atitudinea dispreţuitoare faţă de 
localnici, indiferent de numărul de ani, de 
experienţele de tot felul la care iau parte sau 
le sunt doar martori: „Popor de sălbatici, vulg 
ignorant, haini cu tot ce vine din afară”, 
„bosniaci sălbatici”. Sunt cuvinte justificate, în 
clipele de început, de primirea extrem de 
duşmănoasă a consulului francez de către 
travniceni, inclusiv de către oamenii simpli. 
Dar ficţiunea străinului este valorificată pe larg 
în roman, scoţându-se şi astfel în evidenţă 
bogăţia sub multe aspecte a locurilor şi a 
oamenilor care, pentru străinii ajunşi aici mai 
ales cu misiuni diplomatice, fără pic de 
entuziasm, de obicei, devin adevărate 
provocări exotice. 

În acest context, încrengături politice, 
militare complicate, jocuri de culise, în care 
sunt implicate marile puteri ale vremii 
(Imperiul Otoman, Franţa, Imperiul Austro- 
Ungar) constituie atât fundalul, cât şi sursa 

celor mai multe întâmplări ale cărţii, dintre 
personaje detaşându-se, prin ponderea 
atenţiei naratorului, vizirii, consulii şi cei ce fac 
parte din aparatul administrat şi politic din 
jurul lor. 

În privinţa evenimentelor, de o densitate în 
concordanţă cu epoca din ce în e mai tulbure, 
mai complicată când se petrec, acestea sunt 
descrise cu acribie, îmbinând referirile la 
istoria oficială, atestată documentar, şi la 
aspecte din spatele ei, la istorii sufleteşti, 
particulare. 

La începutul secolului al XIX-lea, marcat de 
mari transformări la nivel european, nici 
spaţiul bosniac, unde se desfăşoară acţiunea 
romanului, rezistent la schimbări (prin natura 
lui şi a oamenilor), nu rămâne în afara 
mersului istoriei, astfel că rezistenţa împotriva 
intruşilor în Travnik nu are niciun efect, cu 
toate că autorităţile şi populaţia oraşului 
manifestă o puternică solidaritate (inexistentă, 
de obicei) nedeclarată în acest sens. Consulii şi 
aparatul administrativ din jurul lor, în schimb, 
devin, la nivelul romanului, factori extrem de 
importanţi în încercarea de a pune Bosnia pe 
harta înnoirilor care au loc în plan european. 
Este vorba, mai întâi, de Daville, apoi de von 
Mitterer şi de succesorul său von Paulich, dar 
şi de colaboratorii lor, secretari, traducători, 
consilieri, toţi oameni deosebit de inteligenţi, 
cu o pregătire teoretică (militară, 
diplomatică...) şi o cultură (clasică, mai ales) de 
excepţie, absolvenţi ai celor mai înalte şcoli ale 
vremii, care îşi asumă misiunea de a rămâne 
oricât li se cere, la acest, din perspectiva lor, 
capăt de lume, cu sentimentul că sunt parte a 
mecanismului acţiunii civilizatoare a ţărilor pe 
care le reprezintă. Prin urmare, factori de 
civilizaţie occidentală, venind din altă cultură, 
cu altă educaţie, ei şi familiile lor se adaptează, 
de nevoie, la noile condiţii, fără a înceta o clipă 
să vadă în special scăderile Bosniei, 
construindu-şi concomitent, cu tenacitate, un 
univers al lor, după modelul de acasă, ca în 
cazul consulului francez, care, cu aportul 
neobosit şi esenţial al soţiei devotate, harnice, 
înțelepte, ale cărei strădanii creează armonia 

într-o familie ce devine numeroasă în timpul 
şederii lor la Travnik, asemenea celorlalţi 
străini cu misiuni diplomatice acolo, nu 
încetează să se achite de datorie, dar şi să 
creadă în posibilitatea întoarcerii, mai 
devreme sau mai târziu, în ţara natală, din 
acest adevărat exil. 

Spre Daville şi familia lui se îndreaptă, mai 
ales, atenţia, dar şi simpatia naratorului, 
urmărindu-le evoluţia, relaţia cu lumea. La 
Travnik li se nasc cei cinci copii, tot acolo li se 
stinge unul, îşi atrag simpatia multora dintre 
locuitori, pentru hărnicie, seriozitate, cinste, 
echilibru, stabilitate, pentru respectul faţă de 
oameni, indiferent despre cine ar fi vorba, 
pentru viaţa pe care o duc, în general, chiar 
dacă, la început, sunt primiţi cu ostilitate. 

Totuşi, dintre toţi oficialii străini prezenţi la 
Travnik, singurul în vorbele şi în gândurile 
căruia, ca un laitmotiv, apar mereu defecte 
uriaşe ale ținutului este consulul francez, ale 
cărui trăiri, în acest sens, se exacerbează cu 
fiecare eveniment care, într-un fel sau altul, îl 

afectează, aşa cum se întâmplă cu mazilirea 
vizirului (a unuia dintre cei cu care a trebuit, 
prin forţa lucrurilor, să conlucreze) din Bosnia, 
pe care „o credea un ghinion personal şi, 
totodată, un insucces vădit al guvernului 
francez”, încât „se simţea înşelat, neînțeles şi 
părăsit în mijlocul acestei lumi perfide, 
duşmănoase, insensibile, despre care nu ştii 
niciodată sigur ce gândeşte şi simte”, căci 
„oamenii aceştia, la care rămânerea putea 
însemna şi plecarea, la care zâmbetul nu este 
zâmbet, «da»-ul nu este neapărat «da», după 
cum «nu»-ul nu înseamnă întru totul «nu»” 
au şi o psihologie a răzmeriţei care-i 
deosebeşte de alţii. 

Pe lângă asemenea date, privitoare la 
personajele exponenţiale ale cărţii, fauna 
umană din roman, surprinsă în felurite 
ipostaze de viaţă, dovedeşte, încă o dată, 
că, dintotdeauna şi oriunde, lumea are 
aceleaşi metehne, nuanţate după loc şi 
epocă. Este, spre exemplu, cazul cocoşatului 
Rotta, al femeii pe care, până la urmă, o 
alege „ca să-şi unească blestemăţiile”, a 
celui ce se ocupă de administrarea 
bunurilor de la „Conac”, „haznadarul Baki”, 
dar şi al multor altor personaje. 

Sunt două paliere narative în roman: al 
celor puternici (oficialităţile) şi al mulţimii 
traversate, la rându-i, de sumedenie de trăiri, 
între care speranţa că transformările de la 
nivel înalt ar putea să fie şi în favoarea sa, iar 
la polul opus, resemnarea, când constată că, 
indiferent în ce direcţie ar bate vântul 
schimbărilor, cei de la putere sunt aproape 
intangibili, de vreme ce, şi dacă unii dintre ei 
sunt înlocuiţi cu alţii, esenţa le este aceeaşi. 

Privită mai ales dinspre consulul francez, cu 
statut adesea de personaj-reflector, acţiunea 
cărţii este urmărită cronologic, însă, pe larg, se 
apelează şi la flash-back, astfel că 
evenimentele relatate sunt atât din secolul al 
XIX-lea, cât şi din precedentul, oprindu-se, de 
asemenea, pe lângă tribulaţiile sociale, 
familiale, administrative etc. ale lui Daville, de 
pildă (dar şi ale altor personaje), şi la evocarea 
unor întâmplări ale epocii traversate de viaţa 


lui, la care a fost martor, aşa cum a fost atunci 
când crede că a avut norocul să-l vadă cu 
propriii ochi pe Ludovic al XVI-lea („care le 
vizita urbea, întâlnire de neuitat pentru spiritul 
şi fantezia unui băiat care acasă auzise 
spunându-se mereu că întreaga lor familie 
trăieşte, de fapt, «din bunătatea şi graţia 
regelui»”) sau când, câţiva ani mai târziu, 
„acum tânăr corespondent al unui ziar 
parizian”, îl ascultase pe Mirabeau criticând 
vechiul regim, momente astrale pentru 
devenirea lui sufletească, urmate de 
experienţa Revoluţiei (marcată, între altele, de 
şocul ororii produse de imaginea unei căpăţâni 
umane retezate în faţa lui), de experienţa, într- 
un fel salutară, a războiului („un lucru brutal şi 
cumplit, dar deopotrivă bun şi tămăduitor”)... 
Sunt pagini dense, pline de informaţii, dar şi 
de culoare, de pitoresc, unde trăieşte o lume 
balcanică a cărei unicitate răzbate din orice act, 
gest, întâmplare, atitudine, o lume văzută în 
oglinzi paralele, dar, de cele mai multe ori, 
adusă, de cei din afară, la acelaşi numitor. 
Printre aceştia, tânărul Desfosses, cel care-i 
fusese trimis consulului francez Daville drept 
„sfetnic şi ajutor”, fire cu totul diferită de a lui, 
pe care n-a încetat niciodată, cât au colaborat, 
prin forţa lucrurilor, să-l privească „bănuitor şi 
oarecum ostil”, deşi, în sine, recunoştea că este 
„fără îndoială înzestrat” şi „nu se putea oprisă 
nu-i admire curiozitatea intelectuală, uluitoarea 
memorie, spontaneitatea în vorbire, mintea 
ageră şi într-o continuă efervescenţă. Era de-a 
dreptul speriat de atâta energie dezlănţuită pe 
care nimeni nu o putea stăvili sau descumpăni”. 
Supranumit de cei din târg „consulul cel tânăr”, 
Desfosses ştie să se apropie de orice categorie 
de oameni şi să se facă imediat plăcut, iar 
atitudinea lui, curiozitatea ce-l caracterizează 
permanent constituie pretext narativ spre a-l 
purta pe cititor prin universul lumii romanului: 
„stătea îndelung să se uite la vreun ţăran care 
îşi cumpăra coasă, cum îi pipăie cu atenţie tăişul 
cu policarul bătătorit al mâinii, cum loveşte în 
mod repetat lama încovoiată de pragul de 
piatră, ciulind urechea să-i prindă sunetul, în 
sfârşit, închizând dintr-un ochi, privea în lungul 

tăişului, ca şi cum ar fi luat ceva la ţintă, 
cercetând cât de bine şi de uniform este ascuţit. 
Intra în vorbă cu ţăranii şi cu femeile lor 
muncite, îmbătrânite înainte de vreme, 
interesându-se la ce preţ vând lâna îndesată în 
sacii din faţa lor, care păstra izul de stână. 
Ţărăncile se sfiau la început să-i răspundă, 
crezând că tânărul domn face haz de ele. Pe 
urmă însă, la stăruința cavasului, spuneau 
preţul şi se jurau că lâna e «moale ca mătasea», 
numai că i-ar mai trebui o spălătură. Se 
interesa, de asemenea, ce nume poartă 
diversele cereale şi grăunţe şi aprecia din ochi 
boabele fragede şi grele. Întreba din ce soi de 
lemn sunt meşterite mânerele, cozile de 
topoare, de sape, de târnăcoape şi de alte 
felurite unelte”. Şi tot împreună cu el sunt 
cunoscute principalele figuri-reper ale 
bazarului: cantaragiul Ibrahim-aga, telalul 
Hamza şi „nebunul târgului”, sporind 
pitorescul întregului. 

Panorama lumii bosniace prin care umblă 
neobosit „consulul cel tânăr”, înainte de a 
părăsi locurile de la întretăiere a Apusului cu 
Răsăritul, se configurează din semne ale 
creşterii şi descreşterii, ale succesiunii 
inevitabile a gloriei — individuale ori colective — 
şi decăderii, între care nu lipsesc, fireşte, nici 
nuanțele, materializate oximoronic, aşa cum 
amintitul admirat de mulţi Ibrahim-aga, îl bate 
pe un ţăran venit la piaţă să vândă cozi de 
secure, fiindcă le-a rezemat de zidul geamiei, 
gest din care răzbat tensiuni latente, vechi: 
„Da' ce credeai tu, porc neruşinat, că zidul 
geamiei e făcut ca să-ţi rezemi tu de el 
dârjalele scârnave? Bagă de seamă că aici încă 
nu bate clopotul şi nu sună trâmbiţa ghiaură, 
pui de lele ce-mi eşti!” 

Prin tehnica povestirii cu sertare, pe lângă 
naraţiunea centrală, sunt aduse în prim-plan, 
episodic, mulţime de alte poveşti de viaţă ori 
doar secvenţe ale acestora. 

Personajele trăiesc pe mai multe planuri — 
în afară (în familie, în societate, pe cel al 
îndatoririlor de serviciu...) şi în sine, căutând, 
din necesitate să atingă un soi de catharsis 
scriind, reflectând asupra celor trăite... 


Pe de altă parte, discuţiile dintre consul şi 
secretarul său relevă aspecte ideologice 
definitorii pentru epoca lor, accentuate de 
personalitatea fiecăruia şi de apartenenţa la 
generaţii diferite, pentru că, spre exemplu, în 
timp ce Daville este reţinut, echilibrat, prin 
educaţie, dar şi din pricina unor limite 
structurale, colaboratorul lui mai tânăr nu are 
inhibiţii, tot ca urmare a felului de a fi şi a 
educaţiei, drept care Desfosses îi mărturiseşte, 
spre exemplu, consulului care îl avertizează să 
nu mai colinde ţinutul atât de mult, inclusiv 
din cauza drumurilor proaste, că a înţeles că 
bosniacii — creştini şi musulmani — nu doresc 
drumuri, de vreme ce prin ele ar deveni 
vulnerabili, expuşi invaziilor, iar replica lui 
Daville că sunt nişte „popoare înapoiate”, cu o 
„răutate înnăscută” este prilejul pentru tânărul 
secretar să-i arate o altă perspectivă asupra 
celor expuse: „răutatea sau bunătatea unui 
popor este rezultatul împrejurărilor în care 
trăieşte şi se dezvoltă. Nici noi nu construim 
drumuri din îndemnul inimii noastre bune, ci 
pentru că ne-mpinge nevoia”. 

Amintitele deosebiri se manifestă şi printr-o 
neobosită dorinţă, poate inconştientă, a mai 
tânărului francez de a căuta să aibă mereu 
ultimul cuvânt, spre neplăcerea 
interlocutorului său: „Aşadar, construim 
drumuri împinşi de răutatea noastră, iar ei, 
împinşi de răutatea lor, le urăsc şi le distrug 
atunci când pot”. Dialogul care urmează este 
cât se poate de relevant: 

„ Mergi prea departe, tinere prieten! 

- Nu, viaţa e cea care merge departe, mai 
departe decât putem noi vedea. Eu îmi dau 
silinţa doar să explic anumite fenomene 
izolate, deoarece nu izbutesc să înţeleg totul. 

- Nu totul poate fi explicat şi înţeles (...). 

- Chiar dacă nu se poate, trebuie încercat 
întruna”. 

În plus, o preocupare a consulului este 
literatura, însă, ca în toate domeniile pe care 
le-a slujit (presă, diplomaţie...), nici acolo nu 
excelează şi nici măcar nu are posibilitatea să 
fie criticat, scrierile lui nesuscitând absolut 
nicio reacţie. Referirile la această pasiune a 

personajului sunt prilejul pentru scriitor de a- 
şi expune o seamă de opinii privitoare la actul 
creator: „Ca toţi scriitorii lipsiţi de talent şi 
chemare, Daville îşi închipuia că cineva poate 
deveni poet condus de o serie de operaţii 
conştiente ale spiritului şi că în creaţia 
poetică poţi afla considerare sau recompensă 
pentru necazurile şi încercările cu care te 
împovărează viaţa”. Însă durerea şi mai mare 
i-o provoacă secretarul său care, deşi se 
declară nepreocupat de acest domeniu, îi 
recită versuri chiar de preferatul lui, Boileau, 
făcându-l să creadă, jignit, că tânărul este 
dintr-o generaţie „diabolic de intrepidă”, 
căreia nu-i plac versurile, dar le ştie pe de 
rost şi le „minimalizează şi bagatelizează, 
vrând să reducă totul la ceea ce e mai rău şi 
mai josnic în om”. 

Mai mult, dacă pentru Daville lumea 
bosniacă este execrabilă („în Travnikul acesta şi 
la o sută de mile în jurul lui nu afli decât 
acelaşi deşert mocirlos, populat cu aceleaşi 
mizerabile fiinţe împărţite în două categorii: 
călăi şi martiri, iar noi suntem nişte năpăstuiţi 
nevoiţi să trăiască în mijlocul lor”), secretarul 
lui observă cu totul alte aspecte, mult mai 
profunde, fiind o sursă deosebit de bogată de 
informaţii cu privire la Bosnia (despre care 
scrie o carte): „azi, în drum spre Kalibunar, am 
dat peste un loc unde ploile au surpat taluzul 
şoselei. La vreo şase coţi adâncime se puteau 
vedea, ca nişte straturi geologice, una peste 
alta, vestigiile drumurilor ce treceau altădată 
prin văiuga asta. Pe fund, lespezi masive, urme 
ale şoselei romane de odinioară, cu vreo trei 
coţi mai sus, resturi din caldarâmul medieval 
şi, în fine, pietrişul drumului turcesc din zilele 
noastre. Astfel, mi s-au înfăţişat, într-o 
secţiune transversală întâmplătoare, două mii 
de ani de istorie umană şi, în ei, trei epoci 
îngropate una sub alta”. Mesajul transmis prin 
personajul care nu vizează interese decât pur 
de cunoaştere, spirituale, este transparent, 
verosimil, scriitorul scoțând în felul acesta în 
evidenţă aspecte ce constituie valorile lumii 
sale. 

În cronologia naraţiunii, venirea, la un an 


după consulul francez, în Travnik, a consulului 
austriac (Josef von Mitterer), după ce i se fac 
multe şicane de către oamenii celui dintâi 
(ajutaţi de vizir) sporeşte peisajul uman al 
aşezării şi al zonei. Fiecare dintre cei doi 
reprezentanţi a două mari puteri, prin care 
acestea îşi exercită influenţa în regiune, 
desfăşoară tot soiul de strategii spre a-şi 
pune omologul — şi, concomitent, adversarul 
— în dificultate. 

Portretizat atent, austriacul are, ca şi 
francezul, o personalitate cu bune şi mai puţin 
bune, dar şi cu o viaţă de familie frământată, 
alături de o soţie aparte, la care se adaugă un 
anturaj, volens nolens, deosebit, mai ales prin 
secretarul şi interpretul lui, diabolicul adesea 
Nikola Rotta, cocoşat, inteligent, plin de 
frustrări, de complexe şi de ambiţii pe măsură, 
a cărui poveste de viaţă ocupă unul dintre 
„sertarele” întregului cărţii. 

Etalarea evenimentelor vieţii personajelor 
alternează cu ample descrieri ale locurilor 
unde se petrec. Se vorbeşte, de pildă, despre 
urâtele iernii travnicene, făcându-se referiri la 
felul cum îşi duc viaţa în atari condiţii toate 
categoriile sociale: într-o recluziune caldă, 
îndestulătoare, confortabilă — cei bogaţi, şi, la 
polul opus, priviţi empatic, ceilalţi. 

Culoarea lumii romanului este amplificată 
prin prezenta unor figuri nu neapărat stranii, 
dar atipice, în contextele în care trăiesc, care 
le completează nota de originalitate, aşa cum 
este, spre exemplu, „haznadarul Baki”, sosit la 
„Conac” (sediul vizirului, oricare ar fi), odată 
cu schimbarea autorităţii locale otomane, un 
ins de o avariţie absolut proverbială: „holtei 
fără prieteni, Baki ţinea de ani de zile 
contabilitatea vizirului, conştiincios şi 
meticulos de felul lui, economisind orice 
gologan cu o cerbicie de avar maniac şi 
apărându-l de toată lumea, inclusiv de vizir. 
Întreaga sa viaţă, lipsită de satisfacţii, ca să nu 
mai vorbim de fericire, şi-o dedicase 
veneraţiei de sine egoiste şi luptei împotriva 
oricărei cheltuieli, indiferent unde şi pentru 
cine. Rău până la cruzime, nu trăgea niciun 
folos de pe urma acestor răutăţi, căci nu-i 

cerea nimic altceva vieţii decât prilejul de a-şi 
exercita răutatea”. 

Aşadar, în romanul lui Ivo Andric, a cărui 
acţiune îşi are epicentrul în oraşul Travnik, 
unde trăiesc turci, evrei, sârbi, ţigani, fiecare 
cu propria credinţă, fără ca această stare de 
fapt, multietnică şi, implicit, multiconfesională, 
să aibă consecinţe prea grave asupra 
locuitorilor care, de-a lungul timpului, au 
învăţat să se tolereze, dar şi să se ucidă, după 
împrejurări, fără ca, oricare ar fi consecinţele, 
să le perceapă ca devastatoare, este supuse 
atenţiei cititorului o lume care în permanenţă 
pare a trăi la răspântie de civilizaţii, de 
credinţe, drept care intrigile, culisele istoriei 
par a se antrena aici spre a se răspândi mai 
apoi acolo unde au mai mult loc să se 
desfăşoare. Şi, totuşi, cei din Travnik simt / 
cred că oraşul lor este centrul universului, pe 
care vor să-l păstreze neschimbat, cu toate ale 
lui: linişte, violenţă, necazuri mai mari sau mai 
mici, bucurii pe măsură... Peste felul de a fial 
oamenilor se aşază însă autorităţile, iar la cest 
moment de început al secolului al XIX-lea, 
Bosnia aparţine încă Imperiului Otoman care a 
ajuns departe de gloria de altădată, 
apropiindu-se de încheierea reprezentaţiei de 
pe scena istoriei, dar capabil să găsească încă 
destule resurse, încât să mai poată ţine în 
ascultare, prin violenţă, în primul rând, oameni 
şi locuri. De aceea, autoritatea supremă este 
reprezentată, pentru localnici, de un vizir 
trimis de la Istanbul, stăpânul care face legea 
în zonă, adaptând acţiunea oficială cu propriile 
capricii. În consecinţă, în cei vreo şapte ani, cât 
durează acţiunea romanului, trei viziri se 
perindă pe la „Conacul” de unde este condus 
Travnikul. Fiecare este un ins cu o fire aparte, 
inconfundabilă chiar, şi consecinţele acestora 
asupra vieţii oamenilor sunt pe măsură. 

Ca urmare, aşa cum apare în carte, Bosnia 
dă impresia unei enclave unde pitorescul şi 
tragicul coexistă, fiind însă înconjurată de o 
lume obişnuită, care, departe de a o ignora, nu 
încearcă să o schimbe, fiindcă nu ar avea nici 
un succes, câtă vreme scoate la înaintare mai 
ales o înţelepciune (multi)milenară, pentru 


Castelul Travni 


care, în prolog, stau mărturie bătrânii bei, 
imagini ale stabilităţii spirituale. Cu toate 
acestea, aici îşi face mereu apariţia câte ceva 
care o tulbură, o pune pe jar, însă, oricât ar 
dura un asemenea intermezzo, atmosfera 
Bosniei, cu tot ce o caracterizează, acoperă 
totul, spală reziduurile şi viaţa se continuă pe 
cele două inevitabile paliere: la vedere şi în 
adâncime unde sapă, face galerii şi pregăteşte 
noi şi noi ascunzişuri spre a rezista asalturilor 
oricărei schimbări din afară. 

Dincolo de acţiunea propriu-zisă, de 
frământările, dramele prin care viaţa şi 
moartea sunt puse deseori în balanţă, 
romanul lui Ivo Andric prezintă o lume de 
poveste, pentru care Travnikul — „acest 
domnesc oraş ce n-are seamăn pe lume” — 
este tărâmul tuturor posibilităţilor, rupt de 
trecerea timpului, de restul Europei, amintind, 
mutatis mutandis, de „slava stătătoare” a 
Isarlâk-ului barbian: „În vremea asta, în 
Europa se purtau bătălii nemaivăzute ca 
amploare şi grozăvii, ale căror urmări istorice 
nu puteau fi anticipate. La Istanbul loviturile 
de stat se succedau, erau detronaţi sultani 
şi-şi pierdeau viaţa mari-viziri”. 

Biserica veche din Moldoveni, 


ctitorită de Marele Vornic 
Barbu Ştirbei, 
este lăsată în paragină 


Virgil DIACONU 


rei autori, George-Mugurel Voinea, Ali- 

Izi Bucur şi Dumitru Rusănescu, publică 
în acest an, la Editura CONTRAST, Bucureşti, 
albumul monografic „Biserica veche din 
Moldoveni cu hramul Sfântul loan Botezătorul 
şi Sfântul Nicolae. Un monument de cult, 
cultură şi istorie”, o lucrare tipografică de lux 
(concepţia grafică Dan Niculescu, sponsor 
lulian Achim). 

Albumul dedică cele 156 de pagini bisericii 
vechi din satul Moldoveni. Satul aparţine 
comunei Izlaz, din judeţul Teleorman, şi este 
aşezat pe malul drept al râului Olt. 

În pisania bisericii, scrisă cu litere chirilice, 
care este datată 18 iulie 1845, când „s-au 
săvârşit de zugrăvit”, se specifică faptul că 
„această sfântă şi dumnezăească biserikă (...) 
s-au făcut de D. Marele Vorniku Barbu 
Ştirbei” şi că tot el este şi „proprietarul 
acestei moşii Moldovenii”. 

Biserica a fost construită între anii 1837- 
1845, din cărămidă, şi a înlocuit o 
biserică-bordei cu hramul Sfântul Nicolae. 
Bordeiul biserică era jumătate săpat în 
pământ, iar jumătate deasupra pământului. 
Partea de deasupra era din nuiele, lipită cu 
chirpici şi spoită cu var. 

Din Monitorul Naţional al României (Partea 
I, Nr. 670 bis/1.X.2010) aflăm că „la început 
biserica a fost dreaptă ca o magazie, fără nicio 
turlă”, iar acoperişul era din şindrilă. „Abia în 
anul 1896, adică după 59 de ani de la zidire, 
sub păstorirea preotului Radu Ciubuceanu, fiu 
al satului, s-a făcut o reparaţie radicală şi s-a 
acoperit biserica cu tablă”. Totodată, s-a 
construit o turlă din lemn de brad, îmbrăcată 
în tablă galvanizată, deasupra pridvorului 
bisericii, după cum aflăm din acelaşi monitor. 


Biserica este zugrăvită în frescă, în stil 
bizantin, atât în interior, cât şi în exterior. În 
exterior sunt pictaţi 33 de prooroci în 
picioare, în tehnica frescă, în registrul de sus, 
iar în partea de jos sunt redate scene din 
viaţa satului. 

În prima parte a albumului monografic 
semnează articole de specialitate, memorii şi 
procese verbale, unele dintre ele în original, 
fotocopiate, dr. Ecaterina Ţânţăreanu, istoric, 
prof. dr. Viorel Chirea, preot-paroh Constantin 
Cazangiu, preot Leonida Pană, ing. Florin 
Măcinic, preot-paroh Radu Ciubuceanu, 
Alexandru Al. Plagino, şi alţii. 

În perioada 1921- decembrie 1967 biserica 
a fost slujită de către preotul Constantin 
Cazangiu. Născut în Moldoveni (1892), preotul 
a fost licenţiat în teologie. El a scris, în anul 
1949, un document de câteva pagini, numit 
Istoricul bisericii vechi, care este publicat în 
prezentul album. 

Acelaşi preot, Constantin Cazangiu, se 
hotărăşte în anul 1936 să ridice o altă biserică, 
în apropierea bisericii vechi, a cărei construcţie 
este finalizată în anul 1987. 

După o listă a preoţilor care au slujit 
biserica, 12 la număr, aflată la sfârşitul 
albumului, deduc că ultimul preot, Nicolae 
Popescu, a păstorit în perioada ianuarie 1983 - 
1 septembrie 1990. Aşadar, după septembrie 
1990, în biserică nu s-a mai oficiat nicio slujbă. 
Şi probabil că acesta a fost momentul în care 
biserica a fost abandonată, iar pe uşa ei s-a 
pus lacătul uitării. 

Frescele ei, altă dată pline de viaţă şi 
culoare, încep să se degradeze. Deşi biserica 
este declarată monument istoric de 
importanţă naţională categoria A şi este 

cuprinsă în „Lista monumentelor istorice, 
2010” (vezi Monitorul Naţional al României, 
citat mai sus), restaurarea bisericii nu mai 
interesează pe nimeni. 

A doua parte a albumului monografic, de 
81 de pagini, se constituie din reproducerea 
frescelor interioare şi exterioare ale bisericii, 
atât cât a mai rămas din ele, pentru că 
timpul le-a degradat în bună parte, mai ales 
pe cele exterioare. 

Cred că scopul editării monografiei-album 
este dublu. Pe de o parte, autorii îşi propun să 
recupereze şi să conserve prin imagine tot ce se 
mai poate recupera din minunăţia bisericii 
vechi, iar pe de altă parte, ei vor să trezească 
atenţia autorităţilor în drept care au căderea să 
restaureze acest monument istoric. În acest 
sens pledează atât profesoara Ali-lzi Bucur, în 


George-Mugurel Voinea 


Ali-lzi Bucur 


prezentarea sa dinspre început, cât şi dr. 
Ecaterina Ţânţăreanu, istoric, în articolul dedicat 
bisericii: „Biserica «Sf. loan Botezătorul» din 
Moldoveni, deşi este monument istoric 
valoros, (...), a fost scoasă din cult şi lăsată să 
se degradeze în timp (...)”. Tot întru salvarea 
bisericii, primarul lon Gheorghe Cătălin Geară 
şi Consiliul Local al comunei Izlaz au aprobat 
întocmirea unui studiu de fezabilitate necesar 
începerii lucrărilor de restaurare şi 
consolidate a lăcaşului de cult. Studiul este 
semnat de către arhitectul Paul Valentin şi 
colectivul de elaborare. 

Readucerea bisericii la strălucirea de 
odinioară este susţinută şi de către P.S. 
GALACTION, Episcopul Alexandriei şi 
Teleormanului, într-un text pe care acesta îl 
semnează, în paginile care deschid monografia. 


Dumitru Rusănescu 


BISERICA VECHE DIN MOLDOVENI 


CU HRAMUL „SFÂNTUL IOAN BOTEZĂTORUL ȘI SFÂNTUL NICOLAE” 
UN MONUMENT DE CULT, CULTURĂ ȘI ISTORIE 


Editura COHIRASI 

minentul profesor de Istorie, lon C. 

Petrescu, cadru didactic al Colegiului 
Naţional „Mihai Viteazul” din Ploieşti, 
îmbogăţeşte literatura de gen, cu o lucrare de 
impresionantă anvergură ştiinţifică şi 
educativă (da: educativă, înainte de toate!). 
Un veritabil bildungsroman — acest studiu 
istoric intitulat MIHAI VITEAZUL ŞI ARTA 
DIPLOMAŢIEI! Cartea a apărut la editura 
Premier, în anul 2010, într-a X-a ediţie! 

Asiduu cercetător şi autor ale vieţii şi 
faptelor marelui voievod prim-unificator al 
provinciilor româneşti: Valahia, Moldova şi 
Transilvania, profesorul lon C. Petrescu 
fundamentează, de la o ediţie la alta, 
temeiurile ulterioarei Românii Mari, temeiuri 
care au imprimat forţa ei centripet-statală, 
vreme de peste 5 veacuri. Fundamentare de 
o probitate indiscutabil academică, pe care 
istoricul lon C. Petrescu ne-o confirmă prin 
succesivele reeditări ale vastei lucrări, 
„Mihai Viteazul şi Arta diplomaţiei”. Domnia 
sa, aflăm din notele reproduse în ediţia de 
faţă, urmăreşte, de la 12 iunie 1997 — când a 
tipărit prima ediţie, „Canonizarea lui Mihai 
Viteazul, dar (şi) să fiu trecut în Cartea 
Recordurilor (Guinnes Boock, n. m.). Recordul 
mondial aparţine lui Erich Zălner, cu 8 ediţii 
ale Istoriei Austriei, de la începuturi până în 
prezent” (p. 318). 

Însemnătatea şi valoarea volumului „Mihai 
Viteazul şi Arta Diplomaţiei” — artă a celui de- 
al „treilea împărat în Europa Evului Mediu”, 
recunoscut de egalii lui, adversari de moarte — 
împărați, sultani şi regi, pe care profesorul lon 
C. Petrescu îl plasează — după vrei 30 de ani de 
trudă şi oprelişti — în contextul impunerii 
provinciilor valahă, moldavă şi transilvană, în 


devenirea lor ca naţiune română, garantează 
nu numai accesul la recordul destăinuit de 
autor, dar şi unicitatea lucrării, în contextul 
naţional şi internaţional al începutului de secol 
XXI! Ecourile — de o maximă rezonanţă — sunt 
consemnate într-o sinteză, prezentă în ediţia 
de faţă, sub semnături excelentissime: acad. 
Ştefan Ştefănescu, C. D. Iscru, Gheorghe 
Marinică, Marian Chirulescu, Dan Culicovski, 
Theodor Marinescu, Ghe. F. Nedelea, dr. 
Constantin Dobrescu, col. Gh. Calcan, Viorel 
Cojocaru, Paul D. Popescu, Eduard loan 
Rădună, loan Popescu, Loredana Şerban, 
Raluca Jilăveanu, Luiza Rădulescu Pintilie, 
preot Bogdan Georgescu, Bogdan Stoicescu, 
precum şi de revista de specialitate MAGAZIN 
ISTORIC, în numeroasele ei ediţii. 

Complexitatea cărţii rezidă din 
comprehensiva ei alcătuire, cele 4 părţi 
structurează conţinutul în ritmul evoluţiei 
Europei medievale, aflată la cheremul 
imperiilor în dispută pentru supremație, 
implicit asimilarea celor trei teritorii locuite de 
români. Să avem în vederea doar partea a l-a, 
în care autorul aşează Valahia / Ţara 
Românească, în Relaţiile cu Spania, Anglia, 
Franţa, Sfântul Scaun, Statele Italiene, 
Transilvania, Moldova, Polonia, Statul Rus, 
Hanatul Crimeii, popoarele balcanice, cu 
imperiile Otoman şi Romano-German. Acribia 
cercetării în elaborarea cărţii, uimeşte, spre 
exemplu, prin capitolul XVII — Relaţiile cu 
Imperiul Romano-German, care este motivat 
prin... 557 de note de subsol! 

Scrisă cu argumente indubitabile, rod al 
cercetării fundamentale acerbe, ediţia a X-a a 
volumului „Mihai Viteazul şi Arta diplomaţiei” 
ţinteşte epopeea integrării europene a celor 

trei voievodate, de acum o jumătate de 
mileniu, într-un teritoriu românesc de sine 
stătător, prin voinţa politică şi militară a 
viteazului Rex Restituio Daciae, Mihai. Extinsă 
prin câteva capitole inedite, lucrarea aduce 
noile descoperiri ale autorului, pe spaţiul 
paginilor 157 — 236, capitolul XVII, „Relaţiile cu 
Imperiul Romano-German”, 252 — 265, 
capitolul XIX, „Recorduri, Premiere, Realizări — 
în loc de Concluzii”, în paginile 285 şi 289, din 
nou pe intervalele 303 — 304 şi 313 — 310, 
„Actualitatea lui Mihai viteazul”. Capodopera 
ilustrului istoric prof. dr. lon C. Petrescu 
întruneşte rigoarea şi elocvenţa demonstraţiei 
prin acte şi documente, în ediţia de faţă, 
inedite, cercetate în arhive autohtone şi 
europene, cu argumente / mărturisiri ale unor 
recunoscuţi istorici de notorietate mondială. 
Arta relatării domină o construcţie cu virtuţii 
ştiinţifice capitale. Tratatul — adică toată seria 
celor 10 ediţii, atinge proporţiile unei astfel de 
lucrări, în jur de 3000 de pagini, consolidate cu 
o avalanşă de note explicative, se constituie 
într-o scriere epică acaparantă, aidoma unui 
monumental roman al genului. 

Actualitatea ediţiei a X-a a studiului 
„Mihai Viteazul şi Arta Diplomaţiei”, este cu 
atât mai oportună, cu cât ISTORIA ROMÂNIEI 
trebuie, repet: trebuie învățată curent, în 
Şcoala Elementară, în Gimnaziu şi în Liceu, ca 
şi în Facultăţi, pentru a pregăti un popor — 
după 1990, dezbinat şi prostit cu 
premeditare, de guvernanţi, autorităţi şi 
mediile de informare! — cu un acut şi viguros 
spirit al apărării identităţii şi independenţei 
naţionale — aşa cum ungurii îşi apără Ungaria 
Mare (din 4 iunie 1920, cu ochii pe Ardealul 
Nostru şi, din 1990, pe enclava Har(ghita)- 
Mu(reş)-Cov(asna), aşa cum francezii vor ca 
Franţa să fie numai a lor, aşa cum germanii 
îşi apără naționalitatea, ca şi ruşii, ca şi 
englezii (oho!), ca şi spaniolii, italienii şamd. 
De 21 de ani, politicienii ajunşi în ministerul 
Educaţiei, şi-au etalat, din rău în mai rău, 
imbecilele „reformări” anti-româneşti, într-o 
deşănţare ce au dus şi duc la escamotarea 
adevărurilor pe care au stat barbarele 

smulgeri de teritorii, la ruleta puternicilor 
epocilor, în contra stabilităţii neamurilor 
contopite într-unul singur şi indivizibil: cel 
românesc! Ne este zilnic pus sub ochi 
iredentismului maghiar, cu o obrăznicie care 
umileşte România! lar haitele politicianiste 
nu văd, nu vor să vadă revanşardele pretenţii 
ale adepților Coroanei Sfântului Ştefan!!! 
Pentru a nu pierde puterea şi imensele 
privilegii!!! Toţi aceşti miniştri ai Educaţiei, 
în haită nesfârşită cu udemereul, au dărâmat 
şi dărâmă rostul fundamental al Istoriei 
României, în educarea naţiunii, călcând în 
picioare înfăptuirile giganţilor Spiru Haret şi 
Nicolae lorga — care au gândit şi au zidit 
europeneşte spiritul românesc, de pe la 
finele secolului XIX şi până la intrarea în 
România a tăvălugului bolşevic! Ei bine, 
apariţia acestei lucrări, inspirată de 
impresionanta luptă şi jertfă a celui mai 
însemnat voievod şi general român, cum ni |- 
a întemeiat în nemuritoarea lui carte, 
„Românii supt Mihai Viteazul”, Nicolae 
Bălcescu, nu îi este îngăduit ministrului 


Revista Nouă nr. 4 (123) /2022 


21 


Serghie BUCUR 


Serghie BUCUR 


Funeriu şi iresponsabililor din prejma lui, să 
o ignore! 

Opera politică şi militară a Marelui Voievod 
al Unirii de la 1601, comportă o reconsiderare 
ştiinţifică irefutabilă, odată pentru totdeauna, 
prin menirea pentru care există Academia 
Română şi instituţiile abilitate, întru publicarea 
întregii Istorii a României, fundamentând 
inclusiv perioada 1592-1601, în contextul 
Ardealului categoric românesc! În sprijinul 
cărei lucrări, cartea prof. dr. lon C. Petrescu 
aduce proprii şi autentice contribuţii. 

Nelipsit din paginile amplului studiu 
ionpetrescian, Nicolae Bălcescu nu poate 
absenta nici din demersul nostru. Prin 
urmare, să luăm aminte cu pioasă 
recunoştinţă la jertfa impetuosului principe 
valah, faţă de care singurul român care a 
năzuit scoaterea ţărănimii din sărăcie şi a 
Principatelor dunărene, de sub turci, 
habsburgi şi ruşi, posteritatea a uitat profund 
sacrificiile lor; că întâiul a murit ucis 
mişeleşte, de mercenarii lui Sigismund şi 
Andrei Bathory (în uşa cortului său, în 
bivuacul de pe Câmpia Turzii, în dimineaţa 
zilei de duminică, 19 august 1601), iar al 
doilea, a murit într-o mizeră odaie de hotel al 
insulei Palermo, Alla Trinacria (în seara de 29 
noiembrie 1852), părăsit de confrații de ideal, 
respins a se întoarce acasă, de refuzul lui vodă 


Barbu Ştirbey!!! Primul pusese piatra de 
temelie a întâiei Uniri a celor trei voievodate, al 
doilea, „piatra de temelie a unităţii naţionale!” 

Geneza restituirii conştiinţei naţionale şi a 
lumii, a înfăptuirii Craiului / Împăratului Mihai, 
comparabilă doar cu fapte similare ale unor 
„Ahile, Hector, Leonidas — eroul de la 
Termopile, Hanibal, Temistocle — eroul de la 
Salamina, Alexandru Macedon, Moise, 
Wlenstein, Caius lulius Cesar, Belizarie, 
Epaminondas, Alcibiade, lancu de Hunedoara 
şi Napoleon Bonaparte” (p.266), se regăseşte 
în contextul aşezărilor statale şi al grăbirii 
independenţei lor, argumentată în paginile 
acestei cărţi, cu rigoare minuțioasă şi 
demonstraţie rezistentă. Pe răstimpul 
redactării celor 9 ediţii — prima, în 1997 — 
distinsul autor îmbogăţeşte argumentările cu 
dovezi bazate pe cercetări inclusiv în arhivele 
Vaticanului (centrul catolicismului etern opus 
creştinătăţii de rit ortodox). Structurat pe 4 
părţi, cartea îmbină o problematică savant 
examinată, ediţia de faţă atingând maxima 
performanţă a temei abordate. În 300 de 
pagini, devenim martorii unui excurs istoric 
excepţional. Împotriva rapturilor şi a 
agresiunilor injectate cu ură, de cele trei 
imperii — Rusia, Turcia şi Austro-Ungaria —, în 
spiritul celui mai patriotic principiu naţional: 
Patrie & Onor!!! 

Un FIR — IȚĂ de cuvânt 
în CARP(e) diem 


a, aşa cred eu, fericirea se trăieşte, 

FR mai exact spus se consumă. Sigur se 
consumă! Şi numaidecât proaspătă, fiindcă ea 
este entitatea care nu poate fi conservată. 
Singura care nu se poate păstra, indiferent cât 
de mult ar prisosi vreodată cuiva”, susţine cu 
argumente Firiţă Carp, autorul volumului „de 
prietenie şi suflet”, „Timbre de lipit pe suflet”, 
apărut în 2018, la Editura UZP, din Bucureşti. 

Un fin analist al sufletului, un altruist, un 
meşteşugar al vorbelor, orfevrier al cuvântului, 
autorul este posesorul unei impresionante şi 
valoroase colecţii de „timbre” care au valoarea 
unor diamante, deoarece prietenia e o floare 
rară, este modalitatea de apropiere de 
divinitate, de suflet. 

Beneficiind de un albastru infinit de 
deschidere sufletească, „filatelistul” Firiţă Carp 
dăruieşte lumii colecţia lui de „timbre” (o 
comoară) pe care nu o păstrează în intimitatea 
spaţiului său sufletesc, ci o scoate la lumină 
drept veritabile perle literare. 

După cum bine se ştie, aplicarea unui 
timbru pe o scrisoare, pe un plic, le conferă 
acestora zborul către destinaţie. 

Dar care este destinaţia scrisorilor timbrate 
ale lui Firiţă Carp? Sufletul... acest har divin cu 
care am fost înzestrați, acest generator de 
emoţii şi sentimente dintre care se detaşează 
inebranlabil prietenia. 

„Timbrele” sale se lipesc „pe suflet” având 
drept destinatari sufletele cititorilor cărora îşi 
devoalează preaplinul sufletului său. 


Fiecare „timbru” este un portret realizat 
minuţios, cu precizia unui ceasornicar, iar 
lumea în care fiinţează „subiectul” este o 
chestiune de logică (şi matematică). 

Incipitul sau ipoteza te duc înspre zona unei 
ghicitori (în proză), prezentarea unui loc sau 
timp (adevărate descrieri literare) introduc 
cititorul într-o zonă confortabilă, plăcută, 
familiarizându-l cu ceea ce va urma. 

Luminozitatea textului descriptiv („atâta 
lumină pentru noi din Marea Lumină a 
universului”) conduce lectorul într-un timp 
aproape ireal („L-am întâlnit demult-demult, 
când timpul părea a avea o răbdare nesfârşită 
cu noi şi cu toate îndeletnicirile noastre”) şi 
induc starea de deducție şi descoperire. 

Scrierile lui Firiţă Carp sunt enigmatice („Aş 
fi vrut să vorbesc despre disciplina scrierii şi 
indisciplina metaforei”) şi provocatoare, 
creând cititorului impresia că va trebui să 
soluţioneze un caz, pentru a descoperi 
„făptaşul”, deci îl transformă pe temerarul 
cititor într-un „Detectiv” în stare să descopere 
cine este cel căruia i se atribuie calitatea de 
Prieten. 

Pe măsură ce înaintezi pe firul epico-liric, 
găseşti atributele celui pus în discuţie (şi 
purtat în suflet). Început secretos, ipotetic... 
final şi caz soluţionat (cu lumină şi multă 
dăruire). 

Ineditul scriiturii sale face ca acest volum să 
devină adevărate pagini de istorie literară, 
deoarece toţi cei menţionaţi sunt oameni ai 
Cuvântului, care scriu sau care diseminează 
(într-un fel sau altul) Cuvântul. 

Fiecărui personaj creionat cu lumină i se 
atribuie metafore inedite, pseudonime, prin 

care va fi uşor de identificat din arealul roditor 
al scriiturii. 

Câteva pagini consistente îi sunt dedicate 
bunului său prieten, confrate întru „arma 
peniţei”: „Ştefan Mitroi, care îşi împlineşte 
menirea mângâind neobosit sufletele 
semenilor”, acest „vehicul divin, care ne aduce 
cuvinte dinspre dumnezeire” şi pe care îl 
menţionează ori de câte ori are ocazia. 

Într-o desfăşurare de forţă, „cazuri de 
rezolvat” sau poveşti (de viaţă) în acest 
volum sălăşluiesc şi fiinţează mănunchiuri de 
raze, ce stau sub titluri metaforice şi care îţi 
taie răsuflarea. 

Ca pe o scenă se perindă prieteni de suflet 
ai autorului: „Aducătorul de senin” — Teo 
Pălan, „Alin” — George Cătălin Covaşă, „Alt 
meşter Manole” — Mircea Manole, „Armonie şi 
extaz” - Miron Manega, Doru Dinu Glăvan; 
„Cavalerul de Maltezi” — Florin Ciocea 
(„Veritabil cavaler al metaforei!”), „Cărăuş de 
lumină” — Marin Mândrilă; „Cel mai” — Florin 
Dochia („Ferment cultural de excepţie, a clădit 
şi condus reviste, a moşit cu generozitate 
maximă producţii literare ale altora, a alergat 
şi aleargă peste tot unde cuvintele care zidesc 
frumosul îl invită. lar scrisul său, în general, 
dar mai ales cel seamănă metafore cu 
nemiluita, se află acolo unde puţini, foarte 
puţini ajung.”); „însemn al iubirii” („Se scrie cu 
doi i la mijloc. ROŞIIANU, loan Romeo 
Roşiianu.”), „un om profund şi sensibil.” — 
Marian Nencescu; un „mare vrăjitor de 
cuvinte” — Gheorghe Dobre; „monument în 
lucru” — Emil Almăşan; „scriitor aparte” — 
Dumitru Augustin Doman; „inconfundabilul 
Poet” — Paul Spirescu; „fermentul fără de care 
multul, oricât de mult ar fi, ni se va părea 
întotdeauna puţin.” — Rodica Rodean; „acest 
rău al răilor cel bun, meşterul tipograf cu suflet 
şi mâini de aur, Petre Gavrilă!”; „Pupăciosul” — 
Ică Sălişteanu; „muzica sa nepământeană” — 
„ilustrul muzician” Eugen Doga; aflat „unde e 
patria, împătimit al graiului nostru” — Nicolae 
Dabija; „OM. Dar un om cu adevărat uriaş, un 
uriaş ce nu pare” — Doru Dinu Glăvan; „Vioara” 
— Mioara Bahna; Daniel Corbu; şi mulţi, mulţi 


alţi truditori de vază ai Cuvântului. 

Impresionantele scrieri ale lui Firiţă Carp 
înfrumuseţează viaţa cu viaţă, dar şi cu bogăţie 
sufletească de nedescris. 

Un magician al cuvintelor, sub bagheta lui 
personajele reale capătă valenţe magice 
încrustate în lumina adevărului. 

Deloc poveşti, dar îmbrăcate în mantie de 
poveste, ele vor dăinui în iubire de prietenie, 
în abandonul fin al prietenului în sufletul celor 
îndrăgiţi... 

Băutor de licoare „albastră” („Uneori, 
dimineaţa, în loc de cafea beau câte o ceaşcă 
de albastru.”) consideră şi mărturiseşte: „A 
bea câte o ceaşcă de albastru, oricât de rar s- 
ar întâmpla, e un lucru tare bun. E ca un fel de 
îndrăgostire. Este, mai bine spus, ca lumina. 
Doare numai dacă lipseşte.” 

Adevărat... Lumina, lubirea şi Prietenia 
sunt... albastre... 

Dimineţi de suflet 


ostmodernistă de seara până în 

„Dimineaţa viselor de hârtie” (volum de 
poezie, apărut în 2022, la Editura „Detectiv 
Literar”, din Bucureşti) şi de dimineaţa până 
seara, poezia Dianei Trandafir te transferă într-o 
lume nouă, dar şi într-o realitate crudă, aceea a 
viselor care se resorb undeva în suflet, efemere 
precum hârtia atinsă de foc. 

Într-o lume în care visele sunt estompate, 
irealizabile uneori (sau mai mereu) „o femeie 
nesigură/ o fiinţă oarecare/ ce are/ vrăbii sub 
gene şi/ câţiva nasturi descheiată sus/ la bust” 
(Hipnoză), dar extrem de tenace, luptă... cu 
lumea, cu prejudecăţi, cu toată fiinţa sa, până 
când îşi poate dezvălui puterea de a fi femeie, 
visătoare, poetă, descoperitoare de noi lumi, o 
pionieră în lumea veche şi nouă, totodată („şi 
începe îndată să scuture/ genele lungi/ ca două 
aripi de fluture”). 

O poetă de o fineţe şi sensibilitate 
inegalabile, Diana Trandafir îşi creează o 
radiografie onirică („această sărbătoare onirică/ 
pe care numai eu am voie/ să o rescriu” — Ultima 
toamnă) proiectată în spaţiul sufletesc, şi cu 
sobrietate, eleganţă, dar şi sfială călătoreşte 
(„Călătorie către altceva” —titlul primei părţi a 
volumului) ferm dinspre sufletul său înspre inimi 
primitoare de frumos („dimineaţa” dând startul 
unui nou răsărit, al unui nou început). 

Din versul aşezat, înţelepţit, frumosul curge ca 
un râu într-o mare fecundă a sufletului său 
surprins într-un cânt melancolic, tributar timpului 
vremelnic şi ireversibil („într-o cafenea/ stă un 
domn şi bea/ dar nu bea cafea/ bea din viaţa sa/ 
Soarbe din licoare/ tinereţea care/ - delicată 
floare/ l-a durut prea tare” — Într-o cafenea). 

Cu un uşor abandon („desculţ în apus/ printre 
versuri înzăpezite/ şi/ dezbrăcat de trecut/ 
rămâne pasul meu/ fără drum/ fără lut” — O zi) în 
năvodul unei singurătăţi („chiar dacă îmi dau 
seama/ că alunec printre închipuiri/ n-ar putea fi 
în alt fel/ Singurătatea mă apasă ca o piatră de 
moară/ înţeleg bine/ că liniştea se află acolo/ 
mereu lângă mine” — În țesătura nimicului) sau în 
sinele său unic („Aşa că îşi strângea haina la piept/ 
iar de acolo ieşea un animal cosmic/ ce cunoştea 
bine frigul sau frica/ dar şi înţelepciunea şi 


zborul// Şi multe dintre întâmplările astea/ o 
aduceau cu picioarele pe pământ/ şi uneori/ chiar 
o făceau fericită” — Despre ea) poeta îşi 
creionează cu pasiune inebranlabilul vers, 
proiectând pe ecranul retinei cititorului un film în 
care rolul principal e chiar sufletul. 

Cine n-a iubit? Poate laşii. Cine n-a trăit? 
Evident, cine n-a iubit. 

Cine nu are amintiri, familie, temeri şi 
bucurii? Poate cine n-a văzut „fulgii de lumină” 
sau nu a avut „pumnul tău/ deschis/ spre 
lumină” (Mare şi țărm — Marină Il) sau nu a 
cunoscut aceeaşi „Soră viaţă” în multitudinea ei 
de fațete presărate de riduri de expresie sau de 
îmbătrânire („pietre nu sunt/ decât în inima ta/ 
peste inima mea au trecut/ cu foşnet nesfârşit/ 
valurile/ .../ Lava neagră vâscoasă / translucidă/ 
se scurge prin hublouri/ şi ne acoperă gurile/ 
frunţile” — Noaptea — Marină 1Il). 

Gentileţea poetei (cu prenume şi nume 
predestinate) creează imagini forţă, sub aparenta 
fragilitate ascunzându-se de fapt o luptătoare ale 
cărei arme sunt cuvintele, metaforele ce curg 
aşezat, dar sigur, puterea lor constând în crearea 
unor imagini vizuale de impact, fără vreo urmă 
de moliciune („Şi pentru că la capătul drumului/ 
nu era niciun pod/ realitatea/ a început/ să 
supureze imagini” — Punte interogativă). 

Dintre aceste imagini covârşitoare se distinge 
„Casa” — acea casă a sufletului unei romantice 
(„casa mea se află aproape de mare/ de aceea 
ea apune/ apare/ dispare/ după cum saltă luna”) 
ale cărei picioare „sunt blocate” sau merg „pe o 
plajă pustie” „Într-o după amiază ploioasă” în 
care „petale de trandafir ţeseau un covor/ în 
care mi se încurcau de tot/ gândurile”. 

Conştientizarea rolului creatorului şi al 
creaţiei este un alt punct forte al poemelor sale 
(„pe aripile timpului rodesc simţiri şi culori”) 
îndrituind-o să-şi schiţeze chiar un „Autoportret” 
(„nu sunt o fiinţă/ indescifrabilă/ sunt chinuită la 
fel ca şi voi/ atât de fericirile cele dintâi/ .../ sunt 
un trunchi/ cu şapte ferestre ovale/ ce se 
deschid rând pe rând”) destul de sever şi care 
denotă eternul perfecţionism. 

Călătorind dinspre şi înspre lăuntrul său, 
poeta Diana Trandafir se aseamănă unei mări 
liniştite, dar foarte adâncă, de unde răzbat şi 
răbufnesc poeme („Alge muzicale”) risipindu-se 
calină „în mii de stropi de mătase” sau fiind 

binefăcătoare celor din jur („Într-un târziu, îi 
cerşeau apă norii/ ea îşi aduna valurile, 
vânturile/ şi pescăruşii,/ se apuca să tocmească 
vapoare/ şi începea să hrănească tot cerul/ 
numărând pe degete/ sorii” — Marea). 

„Regăsirea” în iubire, dorinţa de configurare a 
sferei de yin şi yang este o axă pe care fiecare 
om trebuie să-şi constituie existenţa („nu m-ai 
lăsat nici să rămân nici să plec/ în uitare/ .../ nu 
mă laşi nici să-ţi vorbesc/ nici să-ţi scriu/ ultima 
mea consolare/ ar fi să te văd suferind/ însă 
iubirea neîmpărtăşită nu doare/ undeva pe 
umărul drept am ca semn/ o frunză de stejar 
sângerie/ nu se putea întâmpla/ să nu mă poţi 
alege pe mine/ decât numai ţie”). 

Creatoare de (prea)frumos, Diana Trandafir 
este o expertă în mânuirea cuvintelor, 
transfigurând realitatea în poeme dezvăluind o 
parte din tainele lumii dintre care se desfăşoară 
cea mai frumoasă taină, iubirea („nu eram/ decât 
când ne priveam/ dar ştiam — nu ştiam/ în 
răstimpuri glumeam/ şi scrâşneam/ şi cerşeam/ şi 
otravă râvneam/ lângă coastă închis/ prinşi aşa ca 
în vis/ cercului circumscris/ dinlăuntru muream/ 
ne luam/ ne dădeam/ apoi iarăşi cerşeam/ şi 
apoi/ iar creşteam/ între lumi/ reînviam” — Plus şi 
minus) care face o femeie, mai ales, încrezătoare 
şi incredibil de frumoasă („Am stat aproape de 
tine până când/ am devenit femeia care îşi spune 
în şoapte/ numele/ repetat la infinit/ ca o 
mantră” — Din iubirea ta nu se poate ieşi). 

Prin jungla sentimentelor din care se iţeşte 
„Frica”, dragostea îşi dezvăluie feţele sale 
(„dragostea e o femeie/ care atunci când e 
trădată/ se întoarce cu faţa la perete şi plânge” — 
Dimineaţă incendiată) iar protagoniştii trăiesc 
acut desăvârşirea prin ea („vom împărţi covrigi 
cu sare la cină/ .../ Îmi vei spune apoi că ochii 
mei sunt/ doi sori abia ieşiţi din captivitate/ ce 
vor să intre împreună cu tine/ în înserare/ poate 
în noapte” — Mimetism) în „Viaţa” care „e un 
beţiv care nu mai ştie să cânte/ pentru că a uitat 
despre/ ce poate fi omul vesel sau trist” (A mai 
trecut o ploaie). 

Extrem de subtilă în scriitura sa, poeta Diana 
Trandafir foloseşte simbolul ca şi temelie a 
construcţiei demersului liric, predilecţia către 
simboluri fiind evidentă şi incontestabilă (îngerul 
— inspiraţia, talentul, divinitatea; marea — 
profunzimea sufletului, imensitatea 


Diana Trandafir 


Dumunedu 


vweloru de hiuilie 


sentimentelor; ochii — ferestrele sufletului, 
adevărul, cunoaşterea şi autocunoaşterea; 
omătul — puritatea; „pui de stele” şi luna — 
partea feminină a sufletului omenesc, inspiraţia, 
romantismul, frumuseţea; frunza de stejar — 
puterea, corectitudinea, verticalitatea, 
libertatea; dimineaţa — începutul; întunericul — 
noaptea, sfârşitul; visul — fuga în subconştient şi 
inconştient; hârtia, fluturele — efemeritatea; 
trandafirul - unicitatea). 

Desigur apar şi simbolurile cromatice: galben 
(încrederea), albastru (cerul, marea, divinul, 
introvertitul, autocunoaşterea, cunoaşterea), dar 
şi cele aparţinând numerologiei: cifra karmică 
şapte („Şapte sute şapte silabe”) sau nouă 
(număr angelic). 

Aflată într-un moment al înţelepţirii şi bună 
cunoscătoare a propriului suflet, dar şi al 
sufletului lumii, poeta se autodepăşeşte pictând 
o lume de frumos bazată pe cele mai complexe 
sentimente pe care nu se sfieşte să le prezinte 
sub bagheta magică a scriiturii sale. 

O Diană vrăjitoare a cuvântului dăruieşte lumii 
muncă, talent, poeme ca adevărate petale de 
Trandafir, în lumina unei dimineţi de suflet. 

„Tricotând” viaţă şi iubire 


sociată unui computer, inima, „cordul 

deschis” al Mariei Nicolai din volumul 
de poezie „Postări pe cord deschis” (Ed. Eikon, 
2022) stochează în ea infinite trăiri, emoţii şi 
sentimente. 

În timp ce „cordu!” a fost deschis, permite 
cititorului să vadă „postările” pe care 
binevoieşte să le devoaleze subtil, într-un joc 
de ştrengăriţă cu suflet veşnic tânăr. 

Asociind în titlu organul anatomic ce 
pulsează viaţă şi trăiri, cu neologicul „postări” 
(dar şi „tastatură”), poeta transferă 
sentimentele din plan emoţional în plan 
material. Oare viaţa e uşor transferabilă unui 
computer sau e doar o formă de a ascunde 
trăirea din om? 

Atunci „postarea” devine ceva impersonal, 
iar ecranul protejează sufletul de viere, deci de 
iubire. Pare a fi un refugiu convenabil, o 
platoşă aşezată pentru a proteja sufletul de 
durere... aceea a unui refuz, a unei pierderi, şi 
de ce nu, a unei iubiri, fiindcă iubirea e linişte, 
dar şi nelinişte. 

Stilul poetei Maria Nicolai este original, 
postmodernist, poemele constituind cartea sa 
de vizită, poeme care par a fi realizate într-un 
joc de şah care, deşi joc (al intelectului), are în 
el o disimulare voită, atrăgând în cursă 
posibilul partener de joc. 

Ea lasă să se întrevadă un uşor abandon 
care induce în eroare pe cel pus în postura de 
a descoperi următoarea mişcare: „Am început 
să scriu poezie din ce în/ ce mai slabă,/ Fără 
pic de fibră/ După modelul reclamelor pentru/ 
siluete din reviste şi de la posturile/ de 
televiziune prin cablu,/ Cântărind cu o 
dexteritate nebună/ Caloriile figurilor de stil/ 
Și eliminând gargara din vers”. Aparenta 
„Slăbiciune” este şiretenia unei feline foarte 
răbdătoare cu prada sa... 

Dezvăluirea sufletului se face în mod 
conştient („Îngrijitorul cuvintelor/ Le albeşte 
trunchiurile cu var stins./ Încerc să mă pun în 
pielea mugurilor” — Văruire), dar cu durerea 


unei pierderi de drag („Ca pe o haină uzată te 
purtam/ Pentru că îmi plăcuse cândva./ Îmi 
venea bine,/ Brodată cu fir de inimă” — Second 
hand). 

„Insomnia iubirii se tratează/ Cu luni de 
miere”, căci iubirea e „miere şi fiere”. 

Întregirea sferei de yin şi yang, completarea 
cu jumătatea potrivită duc la „înflorirea” 
omului care resimte desăvârşirea prin iubire, 
implicit aducând „Învierea” („Rugile se legau/ 
chiar dacă maşina de cusut/ nu ne mai peticea 
în cer./ Doar cei ce ştiu înflori în cădere/ îşi 
scutură peste noi Învierea” — Pelerinaj). 

Este evident faptul că în inima omului sunt 
aşezate cuminţi multiple valori, iar Maria 
Nicolai aşază cu minte şi cuminte cele 
urcătoare către divinitate, uzitând de arealul 
lexical al divinului: biserică, înviere, pelerinaj, 
rugă, grijanie, omilie, taină, Golgota, etc., dar 
un rol interesant îl are „sângele” care pare a fi 
un laitmotiv („sângele, singurul spectator”) şi 
care, în mod evident, semnifică atât naşterea, 
cât şi moartea, viaţa şi iubirea, deci ceea ce 
leagă teluricul de divinul din tot ce-i omenesc. 

Dar valenţe extraordinare capătă acest 
„sânge” când devine „Sânge tricotat”, fiind 
clepsidra prin care două inimi se absorb, se 
strecoară una într-alta „tricotând” până şi 
„această lună de miere,/ Gânduri deşirate-mi 
scapă din ochiuri”, iar rolul celuilalt, al celui 
iubit este de a „Pune tu puiul de inimă în 
cuib!” (cuibul fiind acel „acasă de dragoste” 
râvnit de toţi). 

În timp ce „sângele tricotat” capătă forma 
de haină a vieţii în doi, în această haină îşi 
găsea loc: „Credinţa ne-a şters genunchii de 
praf,/ În picioare ne-a ţinut”, dar şi „Luna e cel 
mai bun orator./ Îi ia nopţii cuvintele cu 
mâna.” 

În veşmântul sacru al vieţuirii într-o singură 
fiinţă, Ea, Femeia trebuie să fie „o Penelopă 
dibace,/ O ţesătoare a înţelepciunii!”, 
trimiterea metaforică fiind una înţeleaptă (în 
stilul caracteristic al Mariei Nicolai) atât la 
răbdarea arhicunoscută a Penelopei, cât şi la 
rolul ancestral al femeii de a păstra echilibrul 
vieţii în doi, prin înţelepciune — miezul, 

sâmburele indestructibil într-o relaţie. 

Tot în această ars poetica îşi găseşte locul şi 
„noaptea e cel mai bun caligraf” (nu e doar 
„un sfetnic bun”), iar „dimineaţa are gust de 
simfonie fantastică”, în timp ce „liniştea scrie 
atât de citeţ/ Încât inima nu mai are nevoie/ 
De nicio erată.” 

„Cuibu!”, sinonim perfect cu iubirea, este 
acea minune care înalţă: „Sufletul tău era o 
scară fără balustradă./ .../ Uneori scara ducea 
la cer” (Lift), iar de acolo, din sânul ei se poate 
naşte poezia (alt sinonim al vieţii) care poate 
căpăta şi forma unei frunze din copacul — poet, 
sau frunzarul care îl conturează („Te iau de 
mână, de încheietură/ Ai pulsul poeziilor 
nescrise” — Frunzar). 

Sfera iubirii se ştirbeşte uneori de tăcerea 
ce naşte goluri, distrugând frumosul: „Am 
putea să dăm pe dinafară de/ fericire,/ dar 
suntem prea goi pe dinăuntru/ şi-n noi 
înfloresc numai ramuri de iarnă/ ce nămeţesc 
pragul dorului.” (Revărsare). 

Utilizând nenumărate simboluri: lacrima 
(curăţarea ochiului, a sufletului, reînvierea, 
fericirea, durerea), zăpada (puritatea, 
inocenţa, recele, bucuria), iarna (finalul, 
bătrâneţea), primăvara (copilăria, reînvierea), 
toamna (bogăţia sufletească), aripile (zborul, 
înălţarea, poezia, divinul) dar şi multe altele, 
poemele Mariei Nicolai creează imagini de 
lumini şi umbre, un tot de frumos care poate 
străbate şi sălăşlui în inima mare şi generoasă 
a unei femei. 

În inima imensă a poetei sălăşluieşte multă 
viaţă, având loc de cinste şi „Iata” care „avea o 
maşină de cusut copilăria./ Vecinii veneau cu 
papiote colorate/ să le coasă curcubeul 
destrămat al vieţilor.”, şi mama („Pielea mamei 
era cea mai fragedă oglindă” — Apgar; „Ochii 
mamei erau valize pentru călători/ .../ Ochii 
mamei erau piscuri de lumină/ care anunțau 
plecări şi sosiri/ în gările de rugăciune/ pentru 
prezenţa noastră.” — Acarul Păun), copilăria, 
adolescenţa, iubirea, iubirea de iubire, 
tăcerea, liniştea, regretul. 

Și în această mare inimă, versul inebranlabil 
al Mariei Nicolai, toarce, ţese, coase fărâme de 


MARIA NICOLAI 

lumină, ferindu-şi inima de atacurile hackerilor 
(„Îşi trage răsuflarea, inima, / tastatură 
miocardică/ pe care s-au bătut monede fără 
chip./ Sufletul a rămas fără memorie/ 
suplimentară,/ iar pentru dragostea argăsită/ 
se descarcă altă aplicaţie de/ nepreţăluit/ care 
să aibă ac de cojocul/ hackerilor...” — Gadget) 
ale celor care ar distruge minunea de-o clipă a 
fiinţei. 

Și cu inima descătuşată (descărcată) în 
inimile lectorilor, „cordul deschis” se umple de 
lumină şi bucuria de a dărui (aşa cum îi stă 
bine unui computer să se reseteze, să fie 
descărcat de deşeuri, de spam-uri, sau să îşi 
descarce ceea ce îi face bine, să se încarce cu 
energie care îl ţine folositor) aşa cum îi place 
poetei să dăruiască zâmbet şi bucuria de a trăi 
(„Îmi rup cicatricile şi cânt” — Silenţios). 

„Tricotează-ţi” haină de viaţă, cât mai 
călduroasă şi mai frumoasă, cititorule! Aşa 
cum a făcut şi autoarea acestui volum plin de 
frumos, de viaţă, de bine şi... de sine! 

unt la Vărbilău, în biserica Sfânta 

Paraschiva, la doi paşi de casa mamei. E 
lume puţină, e linişte, doar vocile părintelui cel 
nou şi ale corului se aud şi în această duminică 
însorită de început de octombrie. 

Mă uit la amvonul vopsit în alb (oare ce 
culoare o fi avut prima dată, când s-a construit 
biserica?) şi mă gândesc cu părere de rău că 
nu a mai fost folosit de zeci şi zeci de ani. Acest 
amvon, un balconaş suspendat la o înălţime 
considerabilă, seamănă cu un vas liturgic din 
zidărie şi lemn, fără scară, uitat de vreme... 
Acolo, sus, există şi acum o lampă de perete cu 
mai multe braţe, pusă cu scopul de a lumina 
ceea ce va fi trebuind să citească preotul. Pe 
vremuri, când eram mică, exista o scară de 
lemn care ducea până la uşiţa amvonului. 
Biserica, construită în 1877, deci pe vremea lui 
Carol |, împrumutase, ca mai toate bisericile 
din acea epocă, elemente catolice. Îmi pot 
închipui cum, într-o bună zi, preotul se va fi 
urcând în amvon, ca să predice mulţumii. 
Acum, predica se ţine din faţa altarului. 

Icoana Maicii Domnului lângă care stau 
ascultă cuminte despre învierea tânărului din 
Naim. E o icoană frumoasă, întunecată de 
vreme, pictată în 1935. Pruncul lisus pe care-l 
ţine în braţe are în mână o floare de crin. 
Tânărul din Naim va învia datorită acestui 
Prunc, iar, mai târziu, El însuşi va învia — spre 
mântuirea noastră, după ce, mai întâi, se va fi 
jertfit pe Cruce. Ascultând cu atenţie 
desfăşurarea slujbei, privesc lumânările din 
sfeşnicele ce străjuiesc icoana. Unele abia au 
fost puse, altele scad din înălţime, se topesc, 
dispar pe rând. Constat surprinsă că ele 
formează o compoziţie frumos ritmată... Un 
artist nevăzut a aşezat aceste lumânări pe 


fundalul semiîntunecat al bisericii, după cele 
mai riguroase reguli compoziționale. 

Stau în picioare şi-ascult, stau şi privesc. 
Gândurile-mi zboară... Scaunele... Majoritatea 
scaunelor din biserică sunt foarte vechi: 
modelul acela interbelic, sau poate antebelic, 
cu mici variaţiuni... Scaun simplu, netapiţat, cu 
spătar şi lemn curbat la picioare, brun-închis, 
scaune pe care-au stat zeci de generaţii, 
generaţii ce s-au mutat, pe rând, spre odihna 
finală în cimitirul celeilalte biserici din sat, 
biserică ceva mai veche, de la începutul 
secolului al XIX-lea. Scaune aşa cum aveau 
bunicii mei, scaune aşa cum aveam şi noi, 
scaune cum vedeam în clădirea în care, pe 
vremea copilăriei mele, se desfăşurau 
serbările şcolare, nunţi, botezuri, spectacole 
de circ, rulau filme... Salonul — aşa se numea. 
Acolo erau şi scaune prinse între ele, 
banchete, care se ridicau şi se trânteau cu 
zgomot când spectatorii se aşezau sau se 
pregăteau să plece. Scaunele bisericii... Mi-o 
amintesc pe bunica din partea mamei, draga 
mea bunică, stând pe un asemenea scaun şi 
închinându-se cu evlavie... Mă lua cu ea uneori 
la slujbă, locuia foarte aproape de biserică. Îmi 
sunt dragi aceste scaune şi pentru faptul că 
odinioară, cu multă vreme în urmă, a stat pe 
câte unul dintre ele bunica mea. Și sper ca ele 
— devenite de-acum istorice — să nu fie 
înlocuite niciodată cu altele. 

Privesc spre boltă, admir candelabrul. Cu 
zeci de lumânări false, care au în vârf becuri 
lunguieţe. E foarte, foarte vechi. Mi-ar plăcea 
să cred că există de când s-a construit biserica. 
Este, în sine, minunat, spectaculos. Are un 
glob uriaş în mijloc, iar fiecare lumânare are 
un suport, asemenea unei farfurioare, ca 

pentru a nu lăsa părelnica ceară să se scurgă. 
Oare de la bun început să fi avut becuri dintr- 
acestea? Sau poate că nu... E cu putinţă ca 
strălucitorul candelabru să fi fost conceput 
iniţial pentru lumânări de ceară şi abia mai 
târziu să fi fost adaptat instalaţiei electrice. 
„Mai ales pentru Preasfânta, Preacurata şi 
Preanevinovata Maica noastră...“ Icoana Maicii 
Domnului e luminată chiar în momentele în 
care se fac rugăciuni către ea. Razele de soare 
pătrund oblic prin ferestrele cupolei centrale şi 
luminează chipul blând, feciorelnic, iertător, 
zugrăvit cu credinţă şi meşteşug de iconarul 
anilor '30. Pictura în ulei de pe pereţi, 
executată în 1981, s-a degradat, trebuie 
curățată cu totul şi făcută alta. Este informaţia 
căpătată de la tânărul preot. Mă bucur pentru 
acest anunţ. Nu-mi plăcea deloc, părea făcută 
în grabă, fără atenţie la detalii, pentru o 
biserică de ţară, cu enoriaşi nepricepuţi şi fără 
gust estetic. De fapt, lipsiţi de gust estetic şi 
seriozitate au fost cei care au executat-o, nişte 
zugravi din Cluj. Ce bine-ar fi să se realizeze de 

această dată în tehnica frescei! Poate e mai 
costisitor, dar pereţii ar putea respira... Și ar fi 
mult mai frumos. 

Florile nu lipsesc niciodată din biserică. Le 
admir şi-acum. Flori aduse deopotrivă din 
grădinile credincioaselor comunei, ce vin 
duminică de duminică, dar şi de la florăria 
din centru. 

Cei de la strană răspund rugăciunii cântând 
când mai bine, când mai fals. Am avut bucuria 
să ascult în câteva rânduri un tânăr înalt, cu 
părul lung, cu voce minunată de tenor, ce 
părea student la Conservator. Glasul său 
puternic se înălța spre cupola turlei din naos, 
învăluia de jur-împrejur interiorul, şi parcă şi 
sfinţii încremeniţi de pe pereţi se-nfiorau de 
încântare, ca noi toţi, păcătoşii prezenţi la 
slujbă. La sfârşit, când ne miruiam, l-am 
felicitat. Mi-a mulţumit cu modestie. Am aflat 
că, de fapt, e student la Teologie. 

Slujba de duminică. În afara faptului că 
ascult şi mă rog: oare mai mult critic? Sau mai 
mult admir? 


Pictură de Corina Perianu 

VI -am născut odată cu prima ninsoare, 
pe 25 noiembrie a anului 1963, la ora 
15 si 25 de minute. Cu o zi in urmă era o zi 
caldă de toamnă la Baia Mare, locul naşterii 
mele. Poate de aceea iubesc atât de mult 
ninsorile, dar mai ales primele ninsori. Deşi a 
nins toată noaptea dintre 24 şi 25 noiembrie, 
încât dimineaţa era zăpadă mare, ninsoarea o 
continuat până m-am născut. 

Primii ani ai copilăriei mi i-am petrecut la 
bunici. La început la Șilindru în judeţul Bihor, 
nu departe de Oradea, unde bunicul era preot. 
Pe urmă s-a mutat la Săuca în vara anului 
1968. Tot ce-mi amintesc că realizasem atunci, 
era că parohia era o casă mare, în curtea 
căreia se aflau caise şi piersici şi un căţel negru 
care, posibil, se rătăcise dintr-o curte vecină. 
A venit în braţele mele. Era atât de mic încât 
nici nu ştia să mănânce. l-am dat pâine 
înmuiată în lapte. Nu l-a căutat nimeni. l-am 
spus Azor. Devenise cel mai apropiat prieten al 
meu. În câteva luni dintr-un căţel cu blană 
neagră devenise un câine cu o coamă de leu cu 
o blană albă pufoasă. Cu Azor obişnuiam să 
alerg pe dealurile din apropiere. Într-o zi 
sărmanul Azor a fost împuşcat în picior de 
către soţul directoarei şcolii din sat. Avea armă 
de vânătoare şi împuşca ciori ca să se distreze. 
Tot aşa l-a împuşcat şi pe Azor, în picior. 
Dementul. O săptămână Azor a plâns. Îl durea 
îngrozitor rana. Mă privea cu ochii întrebători 
să-l ajut. N-am mai avut ce să-i fac. Azor a 
rămas infirm. Da, mi-e atât de dor de Azor. Nu 
ştiu de ce anul acesta, mă refer la 2022, luna 
iulie, când am avut Covid, mi-am dorit pentru 
prima oară după atâţia ani să mănânc numai 
caise de la Săuca şi să alerg alături de Azor pe 
dealurile din jurul satului şi tot pentru prima 


oară, m-am visat alături de bunici în grădina 
casei de la Săuca. Dimineţile bunica îmi 
pregătea lapte îndulcit cu miere de albine, 
după care mergeam la grădiniţa din sat, pentru 
ca doi ani mai târziu să încep şcoala. Tot la 
Săuca. În prima mea zi de şcoală cel care m-a 
însoţit a fost bunicul. Tot ce-mi amintesc este 
că i-am spus că eu nu voi putea scrie niciodată 
fiindcă îmi imaginam că este foarte greu să 
învăţ tot alfabetul. Mi-a zâmbit. Atât îmi 
amintesc, şcoala era o clădire puţin mai mare 
decât celelate case din sat. Lunile treceau şi 
începea să-mi placă şcoala. Mă fascinau 
problemele de matematică. Nu puteam 
înţelege ce mecanism putea exista în jocul 
matematic care odată ce era rezolvat corect 
dădea mereu acelaşi rezultat. Aveam cele mai 
mari note din clasă. Într-o după-amiază de 
început de iunie a venit un băiat mai mare cu 
doi sau trei ani să mă cheme în curtea şcolii să 
ne jucăm cu mingea. Odată ajuns acolo, a lovit 
mingea direct în grâul directoarei şcolii. M-a 
rugat să merg să-i aduc mingea. Am mers. Am 
călcat grâul în picioare. A mai aruncat de 
câteva ori mingea în grâul directoarei. Tot de 
atâtea ori am mers să o recuperez. A doua zi 
am fost chemat în biroul directoarei şcolii. Am 
fost certat fiindcă i-am călcat grâul. Pentru că 
i-am călcat grâul mi-a scăzut nota la purtare la 
opt. Din acea cauză câteva zile mai târziu, în 
loc să primesc premiul întâi am primit premiul 
al doilea. Premiul întâi l-a primit fata 
miliţianului. A ajutat-o nota mea de la purtare, 
fiindcă toate mediile ei erau mai mici decât ale 
mele. Atunci am înţeles până unde poate duce 
ticăloşia comuniştilor. Am înţeles că am fost 
rugat să aduc mingea din grâul directoarei 
tocmai pentru ca să existe un motiv pentru a 

mi se scădea nota la purtare. Că era o 
diversiune. Aveam doar opt ani şi media opt la 
purtare, fiindcă călcasem grâul directoarei. 
Pruncul popii, cum mi se spunea prin sat, nu 
putea să primească un premiu mai mare decât 
fata miliţianului! 
xxx 

Din clasa a doua am fost dus la Baia Mare. 
Devenisem elev la şcoala cu numărul 6 (şase) 
din Baia Mare, unde am rămas timp de şapte 
ani până când am terminat clasa a opta. Pe 
urmă am continuat la liceul Gheorghe Șincai 
din Baia Mare, până în clasa a XI-a ca din clasa 
a douăsprezecea să devin elev al Liceului nr. 7 
IMUAS tot din Baia Mare, unde am şi obţinut 
diploma de bacalaureat în anul 1983, an în 
care am părăsit Baia Mare definitiv. Pentru 
mine, plecarea la Baia Mare a fost un adevărat 
infern. Eram departe de Azor care era singur şi 
infirm la Săuca. Deşi Baia Mare este oraşul 
naşterii mele, l-am urât de fiecare dată. La 
Baia Mare eram înconjurat de oameni ticăloşi, 
aşa zişi părinţi sau soră, despre care îmi este 
mereu scârbă să-mi amintesc. Sunt conştient 
că dacă i-aş aminti aici, ar rămâne în istorie ca 
şi nişte demenţi ticăloşi, urâţi şi detestaţi de 
toată lumea. Și totuşi nu merită nici măcar 
atât, aceste gunoaie umane, ce vor rămâne 
blestemaţi de-a pururi înaintea Lui Dumnezeu. 
Vacanţele le petreceam la Săuca, unde de 
fiecare dată când mă apropiam de casă, eram 
întâmpinat de un lătrat din depărtare. Era 
Azor, care deşi şchiopăta încerca să se apropie 
de mine alergând. Cu toate că abia se mai 
sprijinea doar de unul dintre picioarele din 


, 


spate. Nu ştiu nici acum cum reuşea să se salte 
în braţele mele şi să mă lingă pe faţă 
schelălăind de bucurie odată cu îmbrăţişarea 
mea. După care ne prăbuşeam amândoi fericiţi 
că ne-am întâlnit. Azor era sufletul care mă 
iubea cel mai mult, necondiţionat, în copilărie. 
De aceea îl amintesc aici. Aveam părinţi doar 
cu numele. Despre ticăloşi nu vreau să 
amintesc aici şi să spurc aceste pagini. În 
şcoala primară am frecventat clubul de 
aeromodelism de la Casa Pionierilor din Baia 
Mare. Nu ştiu de ce eram atât de atras de zbor 
şi de aeromodele. Am primit de două ori 
premiul întâi pe judeţul Maramureş la 
aeromodele. În anul 1974 premiul întâi la 
aeromodele captiv iar în anul 1976 premiul 
întâi la aeromodele planoare A1. Cei care 
câştigam eram duşi gratis în tabere de 
aeromodelism. Aşa am fost dus la Sălişte Sibiu 
în anul 1974 şi la Arad în anul 1976. În anul 
1975 bunicii s-au mutat de la Săuca la Baia 
Mare. Era luna aprilie. Atunci mi-am luat 
rămas bun de la Azor. A fost sfâşietor. Simţea 
că urma să ne despărţim, că nu ne vom mai 
vedea. Poate niciodată sau cine ştie? Azor 
stătea neclintit lângă maşina în care se încărca 
mobila. Maşina în care era încărcată mobila a 
pornit. Azor a venit după maşina care 
transporta mobila şi în care mă aflam. Maşina 
prindea viteză. Azor alerga cât de tare putea 
deşi era infirm. Încerca să ţină pasul cu noi. 
Maşina făcuse câţiva kilometri buni. Azor ne 
urmărea. N-am mai rezistat şi i-am spus 
şoferului să oprească. A oprit. În scurt timp 
Azor ne-a ajuns. Credea că poate îl luăm şi pe 
el. M-a privit implorator în ochi. Nu aveam 
cum să-l iau. L-am îmbrăţişat atunci pentru 
ultima dată. l-am spus că voi veni într-o zi să-l 
iau. Nu ştiu dacă m-a crezut. Atunci când a 
pornit din nou maşina Azor a plâns prelung dar 
nu ne-a mai urmat. Atunci l-am văzut pentru 
ultima oară cum se pierdea în depărtare, 
devenind o pată albă care dispare în peisaj, 
cum de altfel a plecat pentru totdeauna din 
privirea mea, dar niciodată din mine. Poate de 
aceea voiam caise şi-l visam pe Azor când 
aveam Covid. 

GLASUL 


La două-trei zile un glas se aude 

deasupra peluzei cu gazon bine întreţinut, 
din faţa intrării în blocul meu, 
el zice: „Să faceţi ce fac florile!” 

atunci noi ar trebui să coborâm în pământ, 
micşorându-ne cât un trup de porumbel, 
sau chiar mai mult, doar inocentele degete 
să ne rămână afară, ca nişte tulpini pe care 
să se ivească întâmplări de tot felul, 

oranj, galbene, roşii, indigo sau violete, 
chiar albastre, cu fel şi fel de nuanţe, însă 
niciodată verzi, căci speranţa din carne 

nu creşte, niciodată; 


ne-am mulţumi cu puţin, am respira 
împreună, 

ne-am atinge uşor unele de altele, aşa am 
aştepta 

apa şi lumina, îngheţul sau ploile cu piatră, 
iar 

gunoierii ar trece pe alee, cu tomberoanele 
lor 

mirosind a ţărână dospită, fără să ne 
cunoască, 

noi am savura cântecul cuiburilor din 
copacii 

sub care se adună mereu umbra, 
parfumuri 

am trimite spre cer, apoi uşor-uşor ne-am 
ofili 

şi risipitele seminţe ar preface totul într-un 
tărâm 

tot mai vrăjit; 

dar când să se întâmple asta strivite 


doze de bere, pachete mototolite de ţigări, 
pungi rupte de snacks-uri, sticle golite 


Mircea TECULESCU 


cu sete de ieftina votcă ori suc, rupte 
bucăţi 

de hârtie năvălesc în hoardă şi ne iau locul, 

cu o mare, vinovată plăcere, de drept 
comun; 


şi totuşi, fără să conteze asta, glasul 

se aude în faţa intrării din blocul meu, 

deasupra peluzei cu gazon frumos 
întreţinut, 

la fiecare două-trei zile el zice: 

„Să faceţi ce fac florile!”, 

iar ochi-i fără de trup închişi îi sunt. 

Rapsodii pe şevalet 


Anda Mihaela MIROIU 


pia 


„Frumuseţea va salva lumea 
Dostoievski 


VI ihai Şerbănescu nu este numai un 
pictor de carieră, este şi un 
pedagog înnăscut, mereu gata de acţiune. 
Pendulând eclectic între cele două, este o 
ardere continuă. Îl întâlnim în această 
calitate, efervescent, la vernisajul elevilor săi. 

Este important să trăieşti în frumuseţe, 
deoarece frumuseţea presupune un exerciţiu 
avansat de gândire care se cultivă constant, 
un regal de generozitate, măsură şi armonie, 
deci o moralitate superioară. 

Bineînţeles, cu referire la clasa de pictură 
a Şcolii „Octav Enigărescu”, Târgovişte, 
Profesor Mihai Şerbănescu, vorbim despre 
ARTA FRUMOSULUI şi valoarea unui dascăl. 

Este un profesor cu har, el însuşi fost elev 
al Şcolii de Artă omonime, urmând exemplul 
profesorului său, Marin Petre Constantin, 
continuă tradiţia de mai bine de 25 de ani, în 
propriul său univers raţional şi sensibil, 
formând noi generaţii de artişti plastici. 
Dovadă sunt cei peste o sută de elevi, 
absolvenţi ai Şcolii de Artă, Târgovişte, 
premiaţi la diferite concursuri de pictură 
naţionale şi internaţionale, dar şi cei care au 
ales ulterior să studieze pictura la 
universităţi din ţară sau din străinătate. 

La o privire atentă asupra lucrărilor 
discipolilor săi, se poate observa dorinţa de a 
afla formele plastic figurative, abstracte, 
vibraţiile cromatice, viziunile. Elementele 
stilizate, ludicul, fac din lucrările elevilor săi 
mai degrabă un joc decorativ de culoare, 


ceea ce trezeşte interesul şi curiozitatea. 
Tehnica este aceea de a gestiona resursele 
minţii pe coordonatele emoţiei şi a gândirii. 
Nu poţi să nu te întrebi cum se desfăşoară 
ora de curs în atelierul pictorului - profesor 
Mihai Şerbănescu. Ce taină se ascunde, 
dincolo de şevalet în formă, punct şi 
culoare? Mai mult ca sigur este priceperea 
formării gustului estetic, a unui caracter 
artistic şi dezvoltarea gândirii picturale, 
modelând personalitatea viitorului pictor, 
grafician, arhitect, sau chiar a unui profesor 
de arte. 

Întâmplător sau nu, atelierul de pictură al 
Şcolii de Artă, este mereu plin. Cursanţi de 
toate vârstele învaţă să comunice prin 
plasticitate, ca limbaj unic, cum spune 
profesorul Mihai Şerbănescu, să încorporeze 
formele în valori plastice pe pânza de lucru. 
Aici, la ora de curs, ideile ţin de gramatica 
formelor, culorile sunt preţioase, subliniază 
şi pun în valoare. Liniile, tuşele, petele de 
culoare au sensibilitatea unor respiraţii, 
surprind caracterul, potenţează expresiile. 

Natura are forţa încărcăturii lirice, 
acordurile plastice îşi depăşesc limita onirică. 

În atelierul de pictură, spaţiul devine o 
arheologie a sinelui unde „şi timpul 
pictează”, spunea Goya, în sens invers spre 
început. Te deconectezi realului profan 
pentru conectarea la sacru, iar cursul 
reuşeşte să fixeze locului timpul fiind nu 
numai educativ-formativ, dar şi cunoaştere şi 
alegere, libertatea de exprimare un plus de 
aspirație în mâna reflexiei personale, toate 
aşezate rapsodii pe şevalet. 

Arsenie Papacioc, 


duhovnicul izbaăvirii 
noastre 


E ps ştiam, demult, că ziua bună se 
cunoaşte din pornire, şi cu toate acestea 
am rămas nepăsători atunci când conducerea 
Uniunii Europene lansa o Constituţie atee, aşa 
încât să nu ne mai mirăm că am ajuns unde am 
ajuns. Degeaba OSCE, Organizaţia pentru 
Securitate şi Cooperare în Europa, degeaba 
nobilele idealuri ale lui Jean Monnet, Robert 
Schumann, Alcide de Gasperi şi Konrad 
Adenauer concretizate în Declaraţia din 9 Mai 
1950 de edificare a păcii prin cooperare 
europeană. S-a pierdut pe drum şi declaraţia 
lui Willy Bradt din anul 1981: Pacea nu este 
totul, dar fără pace toate se reduc la zero 
(https://willy-brandt.de/willy-brandt/reden- 
zitate-und-stimmen/zitate/), aşa că azi în 
Europa noastră, iar este război şi distrugeri de 
neimaginat şi criză energetică însoţită de 
crizele sale adiacente. Ne apasă revărsările de 
armament ucigaş, dar şi ameninţătoarea 
apocalipsă a mii de ogive nucleare staționate 
pe continent. Se depun prea puţine eforturi 
pentru pace, deşi autori germani şi americani 
au arătat în mod concludent că se află în 
eroare cei care reduc discuţia despre conflictul 
din Ucraina la dreptul internaţional, fără a 
vedea rădăcinile istorice ale conflictului, fără a 
vedea nevoia de securitate a celuilalt 
(https://www.cotidianul.ro/de-la-propaganda- 
la-gandire/). S-a instalat o criză generalizată de 
viziune care l-a şi îndreptăţit pe 
experimentatul Henry Kissinger să afirme la 
Davos că strategia care a condus la conflictul 
din Ucraina a trecut cu brio testul stupidităţii 
(https://www.unz.com/mwhitney/kissinger- 
nails-it-for-once/ this passes the “stupid test” 
with flying colors). De fapt s-a şubrezit întregul 
nostru sistem de valori după ce în respinsul 


George Liviu TELEOACĂ 


Tratat de Constituţie, ca şi în Tratatul de la 
Lisabona, prin care a fost înlocuit, s-a refuzat 
recunoaşterea sub orice formă a rădăcinilor 
noastre creştine 
(https://dilemaveche.ro/sectiune/editoriale-si- 
opinii/pe-ce-lume-traim/un-proiect-fara-dumn 
ezeu-596374.html). În mod explicit, ni s-a mai 
precizat apoi că autoritatea şi legitimitatea UE 
se regăsesc în principiile democraţiei moderne 
şi nu în Dumnezeu 
(https://www.hotnews.ro/stiri-opinii- 
12430063-despre-radacinile-inactuale-ale-eur 
opei.htm). Numai că fără Dumnezeu, fără 
respectarea poruncilor Sale, până şi stringenta 
dorinţă de pace a dus tot la război, deşi 
fuseserăm avertizaţi de Sfântul Nicolae 
Velimirovici „Pacea fără Dumnezeu e leagănul 
războiului.”, 
(https://www.marturiidintarasfanta.ro/pacea- 
fara-dumnezeu-e-leaganul-razboiului/). 
„Europa întreagă duhneşte a moarte” 
(https://citateortodoxe.ro/autor/sfantul- 
nicolae-velimirovici), iar pentru a ne izbăvi 
totul trebuie regândit în lumina Unicului 
Ziditor şi fiindcă nu există alternativă la 
soluţiile integrative. Pentru a regândi totul 
astfel avem nevoie, însă, de un sfat 
duhovnicesc adecvat cum este şi cel al mereu 
biruitorului Arsenie Papacioc. Datorită lui şi 
camarazilor săi, care au crezut neabătut în 
Înviere s-a cutremurat diabolicul colonel- 
torţionar de la Aiud recunoscând: „Aţi învins! 
Aţi învins! Doamne, aţi învins!” (Între timp şi 
veşnicie, p.208). După 60 de ani de 
supraveghere neîncetată s-au păstrat în 
arhivele siguranţei şi ale securităţii 3500 pagini 
de note informative care toate, fără nici o 
excepţie, ajung la concluzia că preotul-monah, 

Arsenie Papacioc, şi-a trăit viaţa fără pată şi că 
mereu optimist avea un deosebit dar al 
duhovniciei. Mare duhovnic, dar şi dârz om de 
acţiune, în timpul celui de-al doilea război 
mondial, ca sergent îşi asumă cu de la sine 
putere comanda batalionului în locul maiorului 
de lângă el doborât de gloanţe şi câştigă 
bătălia după o mişcare de trupe inspirată de 
perspicacitatea sa. Dăruit şi inovării tehnice, ca 
subinginer chimist la fabrica de muniţie 
Tohanul Vechi, Braşov, şi-a putut cumpăra, 
atunci, propriul său automobil după ce i-a 
crescut salarul de patru ori şi jumătate pentru 
că a mărit mult productivitatea la fulminatul 
de mercur, folosind o reţetă proprie. Mereu 
gata să ia apărarea celor nedreptăţiţi ajunge 
primar ascultat şi stimat la Zărneşti, trăind cu 
demnitate viaţa de laic. În tot ce a nădăjduit, a 
zis şi a făcut cu luciditate deplină până în 
ultima clipă a eroicei sale vieţii, adunând 97 
ani fără trei săptămâni, duhovnicul Arsenie 
Papacioc a crezut în marea poruncă dată de 
lisus Hristos: „Să iubeşti pe Domnul 
Dumnezeul tău, cu toată inima ta, cu tot 
sufletul tău şi cu tot cugetul tău ..., iar pe 


aproapele tău să-l iubeşti ca pe tine însuţi” 
(Mt.22, 37-40). Nu-i ura nici pe prigonitorii săi, 
pentru a căror pocăință şi îndreptare se ruga. 
Născut în ziua de Sfânta Maria Mare, părintele 
şi-a pus multă nădejde în ajutorul Maicii 
Domnului, apărătoarea desăvârşită a 
vinovaţilor. Cu marea sa evlavie faţă de Maica 
Domnului Părintele era sever cu neînfrânatele, 
dar a promovat permanent demnitatea femeii, 
a cărei smerenie nu o considera slugărnicie, ci 
înţelepciune şi har. 

Biruitor prin mărturisire, ca şi prin faptele 
născute din credinţă, mereu încrezător şi 
senin, Părintele Arsenie Papacioc a fost prețuit 
de toţi cei care l-au cunoscut. lată cum l-a 
caracterizat loan lanolide, deţinutul profet, 
după ce au trăit teribilele lor suferinţe de la 
Aiud: „Mărunt, slab, ager şi viu, om fără 
compromisuri. Micul cel Mare. S-a călugărit 
din vocaţie. Suflet şi trup feciorelnic, caracter 
integru. Energie necurmată şi imensă putere 
de iubire. Om de luptă şi sacrificiu. Conştiinţă 
şi capacitate misionară. A făcut prozeliţi şi 
înainte şi după ce a depus votul monahal. S-a 
zbătut să impună adevărata conştiinţă creştină 
ȘI A REUȘIT. Este un far al lui Hristos.” 

Din punctul meu de vedere, însă, Arsenie 
Papacioc se mai remarcă, în mod cu totul 
special, prin faptul că învăţătura sa nu pune 
prea mare accent pe nevoinţele pline de 
capcane, ci pe acea stare numită „prezenţă 
continuă”, permanent invocată ca obligatorie 
spre a eradica astfel din viaţa noastră 
nepăsarea, considerată cel mai mare păcat al 
lumii şi de Dostoievski 
(https://www.goodreads.com/quotes/772889 
9-n-epoca-noastr-sunt-n-floare-mediocritatea- 
i-nep-sarea-cultul). Respingând nepăsarea, 
Arsenie Papacioc merge mai departe pentru a 
ne cere ca tragedia întregii lumi să fie plânsă 
ca propriile noastre păcate (Testament, p.69). 

Încă şi mai importantă pentru învăţătura sa 
izbăvitoare, rămasă nouă moştenire, este 
încrederea în destinul neamului românesc. În 
consens cu Emil Cioran, care a afirmat că cine 
nu este profetic în România, este împotriva ei, 
dar şi în consens cu Papa loan Paul al II-lea 

care n-a ezitat să afirme că prin lisus Hristos 
vom fi popor făcător de pace, părintele 
Arsenie Papacioc păstra cea mai optimistă 
părere despre neamul românesc predestinat 
unui viitor divin (p.277). Altă dată, în cadrul 
unui interviu a mai spus: „Da. Mulţi mă 
întreabă ce părere am despre Țară. Țara 
Românească, vă rog să mă iertaţi, spun cu 
îndrăzneală, simt că va avea un mare rol în 
istoria pământului ăstuia.” Dătător de speranţe 
şi mobilizator este faptul că şi Academia 
Română îi poartă pe mai departe acest 
optimism. Într-o emisiune la TVR-1 domnul 
academician loan-Aurel Pop, preşedintele 
Academiei Române, a precizat că avem datoria 
să veghem la unitatea Europei, întrucât 
biserica creează unitate. Tot domnia sa a mai 
spus că „Omul trebuie să fie o fiinţă 
crezătoare, trebuie să creadă în Dumnezeu şi 
în valoarea Lui supremă”, în emisiune 
exprimându-se şi speranţa că Europa s-ar 
putea reîncreştina prin români 
(https://www.youtube.com/watch?v=LRvxq0E 
mWOg). 

Ideea pare ireală, dar nu este aşa, fiindcă 
alături de credinţă păşeşte rigoarea ştiinţelor. 

Numeroşi specialişti, de la Eugene Pittard 
(1937) la Marija Gimbutas (1973), de la Marco 
Merlini la Joan Marler sau de la Harald 
Haarmann la recentul Gerald Boutet, 
argumentează ştiinţific caracterul matricial al 
culturii de la Dunărea de Jos. În ceea ce mă 
priveşte, încă, mi-a fost dat să găsesc dovezi în 
acest sens şi vă asigur că bună parte din 
heraldica europeană, dar şi Sfânta Scriptură 
prin Psalmul 109 (http://iss.ucdc.ro/revista- 
pdf/us31.pdf p.275), reprezintă tot atâtea 
dovezi care îndreptăţesc eforturile ce ne revin 
pentru restabilirea stării de pace pe continent. 
În fond, pe acest pământ de la Dunărea de Jos 
s-au ivit şi păstrăm din neolitic arheii civilizaţiei 
umane (Vicu Merlan, Dacia ezoterică, Vol. I-II, 
Ed. Ganesha, 2021), iar autori ca Victor 
Kernbach, dar mai ales Nagy Attila au pus în 
evidenţă obligaţia de a concepe orice nouă 
reaşezare, fie ea numită şi globalizare, pornind 
de la arhetip, întrucât „rolul arhetipurilor, al 


energiilor acestora, nu este să izoleze omul! 
Nu au rolul de a izola un neam de altele, ci 
invers, cel de a le uni, in integritatea Fiinţei, a 
Existenţei!” (https://culturaromana.ro/nagy- 
attila-mihai-scopul-maghiarimii-secuimii-este- 
de-a-trai-fara-romani-in-romania/) 

Lucrările acestor savanţi se parcurg mai 
greu şi fiindcă în mare parte sunt în limbi 
străine, dar există la vedere semnale 
elocvente, care arată că am traversat 
multimilenara noastră istorie purtând din 
neolitic aceşti arhei. Un asemenea arhetip, 
numit „hieroglifa-Dragon”, a cărui primă şi 
clară atestare se află în civilizaţia Cucuteni, a 
fost repictat prin tradiţia neîntreruptă a 
zugravilor de biserici pe catapeteasma Bisericii 
Mavrogheni ctitorită în anul 1787. Deşi 
diferenţa de vârstă a imaginilor similare 
depăşeşte cu mult cinci mii de ani, profilul şi 
expresia lor aproape coincid prin suprapunere. 
Dacă privim şi spre cârja arhierească rămasă 
de la Sfântul Martir Antim Ivireanul, dobândim 
prin citirea împreună a imaginilor încă o 
dovadă referitoare la originea nebănuită a 
credinţei primordiale 
(https://iss.ucdc.ro/revista-pdf/us46.pdf, 
p.347; http://iss.ucdc.ro/revista-pdf/us31.pdf, 
p.275, dar şi p.280); CREDINȚA PRIMORDIALĂ, 
care s-a desăvârşit, apoi, în creştinism prin 
Întruparea şi Învierea Mântuitorului. Dovezile 
directe sunt însă mult mai multe şi ele impun 
lărgirea preocupărilor noastre pentru a restitui 
lumii prin argumentare riguroasă temeiurile 
sacre de edificare a lumii civilizate, respectiv, 
de edificare a păcii fără vărsări de sânge şi fără 
ruinarea Terrei. 

Menţionez că aceste dovezi directe sunt 
dovezi de necontestat, fiind preluate, exclusiv, 
din informaţia primară, cum este şi aceasta 
furnizată de arheologie, iar prin consecinţă NE 
ESTE INTERZIS SĂ MAI MINIMALIZĂM în acest 
moment rostul nostru în lume. În faţa tot mai 
multelor dovezi directe, riguros sistematizate, 
nimeni nu mai are dreptul la neştiinţă sau la 
superficialitate şi fiindcă monahul-reper, 
Nicolae Steinhardt, un intim al lui Hristos, ne-a 
reamintit că prostia e un păcat greu 

(https://citateortodoxe.ro/biblioteca/jurnalul- 
fericirii-93, 
https://jurnalspiritual.eu/prostia-nicolae- 
steinhardt/). 

Fără nici cea mai mică îndoială, marea 
responsabilitate morală pentru starea actuală 
a lumii ne revine nouă, românilor ca păstrători 
ai Tradiţiei Primordiale, aşa cum am dovedit 
încă din anul 2017 (http://iss.ucdc.ro/revista- 
pdf/us30.pdf pag.277). Ca urmare, în respectul 
datoriilor ce ne revin ca neam, toţi odată uniţi 
de unul şi acelaşi ideal trebuie să trudim cu 
râvnă pentru a pune în lumină şi a promova cu 
perseverenţă neobosită adevăratele temeiuri 
ale culturii universale, râvnă numită şi 
„prezenţă continuă”, de mereu biruitorul 
duhovnic Arsenie Papacioc. Altfel spus, totul 
trebuie verificat, completat, sistematizat şi 
promovat cu fermitate ştiinţifică în plan 
european. De aceea, nimic nu mai poate fi 
etichetat ca „simplă coincidenţă” numai 
pentru a rămâne cantonaţi în nepăsarea cu 
chip de falsă modestie, care ne poartă 
implacabil spre extincţie, după cum bine se 
vede. Între slujire şi neant fiecare alege 
slujirea, dar slujire competentă, slujire 
salvatoare pentru noi ca neam, dar salvatoare 
şi pentru întregul european. Ca bun 
cunoscător al lumii, Arsenie Papacioc a înţeles 
pe deplin caracterul decisiv al etapei pe care o 
trăim, motiv pentru care s-a şi străduit până la 
sfârşitul vieţii sale să ne asigure că „Noi ar 
trebui să ne bucurăm că trăim nişte vremuri ca 
acestea de cruce.” (Testament, p.121). De 
aceea a şi numit strategică greşeala lipsei de 
unitate: „Marea greşeală strategică este că nu 
facem unitate durabilă între noi în momentul 
istoric pe care îl trăim.” 
(https://roncea.ro/2011/07/19/parintele- 
arsenie-striga-la-hristos-te-asteapta-sa-stiti-sa- 
muriti-sa-stiti-sa-inviati-in-fiecare-zi-ultimul- 
meu-cuvant/). 

Asemenea destoinicului nostru duhovnic, 
Arsenie Papacioc, trebuie să ne consolidăm 
convingerea că „problema vieţii nu e a zice, ci 
a mişca. Vrei să ajungi? Mişcă! Nu sta pe loc! 
Nu a zice, ci a mişca înseamnă a ajunge.” 


(Testament, p.136). Trăim vreme de război, aşa 
că pentru noi „a mişca” înseamnă, în primul 
rând, a ne regăsi şi prin arheologie temeiurile 
credinţei strămoşeşti pentru a le mărturisi fără 
încetare, fiindcă numai strălucirea acestor 
temeiuri arhetipale mai pot lumina sufletul 
lumii întregi pentru a readuce viaţa paşnică în 
Europa prea mult încercată. În ceea ce ne 
priveşte pe noi prea îndurăm o grea pedeapsă 
ce pare fără de sfârşit pentru a nu lua aminte 
şi la avertismentul rămas de la Arsenie Boca, 
un alt mare duhovnic: „Neamurile au un destin 
ascuns în Dumnezeu. Când îşi urmează 
destinul, au apărarea lui Dumnezeu. Când şi-l 
trădează, să se gătească de pedeapsă. 

După prea multele sângerări şi împilări 
îndurate în zbuciumata noastră istorie ne-am 
uitat menirea, dar peceţile au rămas evidente. 
Destinul nostru a început cu Civilizaţia 
Cucuteni, este capul drumului nostru sacralizat 
şi în scrierile vedice (Dicţionar, Victor 
Kernbach, Vălak-Hilyah) şi numai pe acest 
drum trebuie să mergem pentru a ne împlini 
destinul. De la Cucuteni la Sfânta Biserică 
Ortodoxă Mavrogheni n-am parcurs decât o 
etapă a acestui drum, aşa încât, cu siguranţă: 
ACESTA-I DRUMUL DESTINULUI NOSTRU, pe 
care trebuie să-l parcurgem cu vrednicie 
fiindcă, în ultimă instanţă, suntem primii care 
răspundem de cultura şi doctrina păcii, atât în 
faţa lui Dumnezeu, cât şi în faţa lumii. Pentru 
noi, a face pace e mai mult decât o fericire, e 
prima noastră datorie, fiindcă temeiurile sacre 
ale păcii ontologice sunt înscrise cu mare 
claritate în cultura Cucuteni. Civilizaţia umană 
s-a edificat prin poruncile primite de la Cel 
Prea Înalt şi nu poate dăinui decât prin 
cunoaşterea şi respectarea lor. 

Limba italiană de la lexicul de 
familie al Nataliei Ginzburg la 
lexicul on line 
(Scuze... Ce ai spus? Nu te 


urmăresc...) 


În 1963, scriitoarea italiană de origine 
ebraică Natalia Ginzburg primea premiul 
Strega pentru romanul său, tradus în limba 
română cu titlul „Lexic de familie”. (Fără 
intenţia de a corecta traducătorul, menţionez, 
în spiritul articolului de faţă, că titlul original în 
limba italiană al romanului a fost „Lessico 
famigliare”). Menţiunea anterioară ne duce cu 
gândul la adevăratul motiv pentru care 
romanul Nataliei Ginzburg a fost premiat la 
momentul apariţiei sale, citat milioane de 
lucrări şi articole şi preluat ca punct de reper 
de autoarea prezentului articol: revoluţia 
limbajului romanesc pe care Ginzburg o 
propunea cititorilor săi la acea vreme. 


O problemă de formă şi una de 
fond 


În fapt, în ceea ce priveşte evoluţia limbii 
italiene moderne, ne putem referi atât la o 
problemă de formă cât şi la una de fond. În 
cazul romanului Nataliei Ginzburg, avem de-a 
face cu o naraţiune directă, simplă, dar plină 
de sensuri şi sensibilitate, încărcată cu imagini 
reprezentative pentru familiile din Italia 
postbelică şi post-fascistă. Toate faptele şi 
personajele sunt prezentate direct, frust, dar 
într-o italiană melodioasă şi caldă, presărată 
cu exprimări dialectice care-i conferă 
autenticitate. Este vorba despre acea 
„inventare a adevărului”, prin care Carlo Levi 
defineşte talentul desăvârşit al autoarei de a 
reaşeza în paradigme noi propriul trecut şi pe 
cel colectiv al Italiei. 

De aici, derivă substanţa adevăratei 
inovaţii a limbajului pe care o aduce Natalia 

Ginzburg în romanele sale şi, în special, în 
„Lexic de familie”: o melodicitate firească 
izvorâtă din înlănţuirea sunetelor şi cuvintelor 
în frază şi nu din împrumutarea unor accente 
din alte limbi europene (a se vedea moda 
limbii italiene „cântate”, mai aproape de 
spaniolă decât de latină, care le dă atâtea 
bătăi de cap lingviştilor contemporani). Tot de 
aici, derivă şi problematica legată de 
substanţa textului, de autenticitate şi 
profunzime, dar şi de o naraţiune directă şi 
sinceră (fără însă a fi ostentativă!). 

Să fie oare acest gen de discurs destinat 
exclusiv unor generaţii pentru care timpul se 
scurgea în alt ritm? Să fie imposibil pentru 
generaţiile prezente să se concentreze asupra 
unor teme aparent banale, dar atât de 
profunde? Oare sub avalanşa de informaţii 
care ne bombardează zilnic, noi oamenii 
suntem condamnaţi să renunţăm la substanţă, 
să ne „decompensăm” şi să conferim o falsă 
autenticitate discursului nostru printr-o 
muzicalitate forţată, lipsită de fond? 

Acestea sunt tot atâtea întrebări la care 
elita intelectualităţii italiene trebuie să 
găsească un răspuns, în numele generaţiei 
prezente şi al celor viitoare. Tocmai de aceea, 
săptămâna limbii italiene în lume de anul 
acesta s-a desfăşurat sub egida „Litaliano ei 
giovani. Come scusa? Non ti 
followo”[(,„ltaliana pentru tineri. Ce ai spus? 
Scuze? Nu te urmăresc...”). 


Săptămâna limbii italiene în lume, 
dedicată tinerilor 


Începând din anul 2001, Ministerul 
Afacerilor Externe Italian, în colaborare cu 
Accademia della Crusca — prestigioasa 
instituţie de cultură italiană, organizează în 
fiecare an „Săptămâna limbii italiene în lume”. 
În activităţile legate de această iniţiativă de 
mare anvergură este implicată întreaga reţea 
diplomatico-consulară, Institutele Italiene de 
Cultură, precum şi Ministerul Culturii sau cel al 
cercetării şi partenerii pentru promovare 
lingvistică din Italia şi din lume. 

Fiecare ediţie are un subiect diferit, care 
reprezintă punctul de interes al unor 
conferinţe, expoziţii, spectacole, întâlniri cu 
diverse personalităţi. Ediţia de anul acesta s- 
a derulat sub egida „Litaliano e i giovani. 
Come scusa? Non ti followo” („Limba italiană 
şi tinerii. Ce ai spus, scuze? Nu te 
urmăresc...”) fiind dedicată utilizării 
inovatoare a limbii italiene şi cu ajutorul 
instrumentelor digitale: este un moment de 
reflexie asupra influenţei limbajelor şi a 
mijloacelor de comunicare digitale, asupra 
evoluţiei modului de a vorbi şi a scrie şi 
asupra transformării limbii italiene vorbite. 

În contextul „Anului European al 
Tineretului”, cea de-a XXII ediţie, desfăşurată 
între 17 şi 23 octombrie, a avut ca obiectiv 
explorarea modalităţii prin care limbajele şi 
instrumentele de comunicare evoluează în 
rândul generaţiilor nativilor digitali (tinerii 
născuţi în această epocă a boomului 
informaţional), astfel încât să fie transmisă, în 
Italia şi în străinătate, imaginea unei limbi şi, 


prin intermediul acesteia, a unei ţări şi a unui 
popor mândru de propriul trecut, dar, în 
acelaşi timp, viu şi creativ. 

Decizia de a dedica acest prestigios 
eveniment tinerilor este una cât se poate de 
inspirată şi transmite un mesaj conciliant, de 
acceptare, menit să pună capăt eternului 
conflict între generaţii, cel puţin pe teritoriul 
lingvistic. Italienii propun o soluţie simplă, dar 
posibil foarte eficientă: „Acceptăm condiţiile 
voastre, le acceptaţi pe ale noastre!”. Dacă 
tinerii ar putea înţelege că negarea anumitor 
tendinţe „extravagante”, oarecum distructive, 
cu pretenţii evoluționiste nu se face doar 
dintr-o rezistenţă naturală, ci pentru a proteja 
valorile şi mecanismele creative deja 
confirmate, ar putea adopta şi aplica aceleaşi 
valori, în deplină convergenţă cu spiritul 
inovator şi poate chiar cu aparenta lor 
„ignoranță, superficialitate”, eliminând, de 
fapt, doar ceea ce este desuet, ceea ce nu mai 
poate fi de folos ori acceptat în lumea în care 
acum trăim cu toţii. 


SETTIIMANA 
DELLA LINGUA 


ITALIANA 


NEL MONDO 

Luiza CALA 
Cultura la Liman 
Festivalul care rescrie 
istoria unei comunităţi 


Marea începea să se încălzească promiţător, 
sătenii dădeau un alb proaspăt căsuţelor iubite 
de artişti, pensiunile moderne îşi primeneau 
mobilierul, până şi scoicile eşuate pe nisip erau 
cele obişnuite, nimic nu anunţa marea surpriză, 
surpriza culturală de proporţii de la 2 Mai, 
comuna Limanu! 

O localitate mică, aflată la graniţa cu 
Bulgaria, a reuşit să fie centrul cultural al 
litoralului românesc. 2 Maiai (conform 
decretului de înfiinţare al localităţii, semnat 
de Mihail Kogălniceanu în 1887) este un sat 
în comuna Limanu, judeţul 
Constanţa, Dobrogea, situat la 6 km de Vama 
Veche şi la 5 km de Mangalia. În mica localitate 
convieţuiesc în armonie: români, ruşi 
lipoveni, tătari, turci şi maghiari. 

O mână de oameni destoinici, cu drag de 
localitatea lor, au reuşit să reimpulsioneze 
viaţa culturală a fostului sat pescăresc 2 Mai, 
locul în care, acum 20 de ani, artiştii români îşi 
făcuseră reşedinţă de vară. Localnicii au 
amintiri despre nume mari ale artei româneşti. 
Pe vremea aceea boema locuia în căsuţele 
modeste ale trăitorilor aici. Azi, pensiuni 
moderne sunt pregătite să adăpostească 
participanţii la „Cultura la Liman”, festival care 
se va dezvolta an de an. Dacă prima ediţie a 
avut aşa o bună organizare şi succes, aşteptăm 
cu mare interes ediţiile viitoare! 

Cultura la Liman - un proiect al Primăriei 
Limanu, conceput pentru a da suflu puternic 
viaţii culturale a satului 2 Mai - a cuprins un 
vernisarea unei expoziţii de artă plastică, un 
festival de teatru, unul de jazz, unul de carte şi 
folk, o şcoală de fotografie. Evenimente au ca 
scop principal promovarea artiştilor, a valorilor 
culturale autohtone, dar şi a satului 2 Mai ca 
„hub” al culturii pe litoralul românesc. 


Luiza CALA 


Căminul cultural a primit haine noi în cadrul 
unui proiect european, tocmai potrivit ca loc de 
desfăşurare a târgului de carte, teatru, folk. 
Puțin mai spre mal, la fosta tabără de copii, s-a 
desfăşurat festivalul de jazz şi film. 

Silvia Radu, artista care a marcat 
deschiderea evenimentelor culturale din 
această vară, este înveşnicită în istoria comunei 
Limanu deoarece, împreună cu soţul său, 
sculptorul Vasile Gorduz, au ridicat cocheta 
biserică din Vama Veche. 

luliana Dumitru - curatoarea expoziţiei, 
muzeograf la Muzeului Naţional al Ţăranului 
Român, a făcut ca acesta poveste să devină 
realitate. 

IPS Teodosie, arhiepiscopul Tomisului, 
prezent la deschidere, a spus: “Cerul, locuinţa 
lui Dumnezeu, nu se sfârşeşte niciodată. De 
aceea, tot ce este armonios, curat şi Sfânt nu 
este de pe pământ! Este coborât din cer, iar 
aceste lucrări sunt speciale,, 

Silvia Radu, a devenit în ziua vernisajului 
cetăţean de onoare, dar şi ambasador al 
culturii în 2 Mai. Artista a donat lucrările 
expuse, fondurile obţinuţe fiind destinate 
ajutorării copiilor săraci ai satului. 

Festivalul de Teatru şi Film „Şerban lonescu” 
a deschis seria evenimentelor culturale. 

Ministrul Culturii, Lucian N. Romaşcanu a 
fost prezent în cea de-a şasea zi de festival. 
Concluziile au fost pozitive, dorinţa comună 
atât a organizatorilor cât şi a spectatorilor este 
ca acest festival să aibă continuitate. 

Artişti minunaţi, dar şi un public numeros, 
au făcut ca acest eveniment să se întâmple. 
Festivalul va fi tradiţie în 2 Mai şi pentru anul 
viitor organizatorii vor pregăti, împreună cu 
Magda Catone şi Carol lonescu, multe surprize 
pentru spectatori. 

lubitorii spiritului specific din Vama Veche 
nu-l vor uita niciodată pe Bibi Rădulescu, cel 
care a adus jazzul în Vamă. Pe scena 
Festivalului de Jazz, Blues & More au urcat 
nume marcante ale jazz-ului romanesc: Roxana 
Stroe Foxy Lady Band , Vali Răcilă (in 
memoriam Bibi Rădulescu) , Rareş Totu's 
Midnight Sun & Aminda , Mike Godoroja & The 
Blue Spirit, lrina Sârbu Band (Irina Sârbu, Puiu 

Pascu, Ciprian Parghel şi Tudor Parghel) , 
Jazzonette şi Vali Răcilă. 

Târgul de Carte, Folk şi Poezie 

Editurile Nemira, Humanitas, Polirom, Curtea 
Veche, Trei, Prestige, Corint, All, Philobia, 
Herald, Rao şi Ecoul Transilvan au fost prezente 
chiar de la prima ediţie. Între 6 şi 12 august, 
orele 12.00-22.00, la Căminul Cultural 2 Mai, 
standurile de carte au fost asaltate de cititori. 

În fiecare seară au avut loc lansări de carte şi 
concerte folk. Radu Crăciunescu, Adrian Bezna, 
Ștefania lacob, Vali Petcu şi Walter Ghicolescu 
au ridicat sala în picioare. Ștefan Doroftei 
Doimăreanul, George Călin, Ana Ardeleanu, 
Dora Alina Romanescu, Adrian Beznă, Sorin 
Poclitaru sunt câţiva dintre cei care ne-au 
prezentat noile cărţi. 

Am vizitat de câte ori am putut aceste 
frumoase întâmplări culturale, alături de 
prieteni de prin ţară, prieteni aflaţi la mal de 
mare în vacanţă sau cu treburi. 

Istoricul Adrian Cioroianu a apreciat oferta 
de carte a târgului, a cumpărat câteva cărţi, s-a 
bucurat să-i revadă pe Radu Crăciunescu şi pe 
Walter Ghicolescu. 

Editorul Firiţă Carp a asistat împreună cu noi 
la lansări de carte. Prietenii - admiratori ai 
artelor - au descoperit o altă dimensiune a 
litoralului, una culturală. 

Spre sfârşitul festivalului am adresat câteva 
întrebări celor care au făcut să se întâmple 
„Culturala Liman”. Zi de zi, seară de seră, 
Giorgiana Cociuban, Gela Ivaşcu, Adriana Duca, 
Mihai Cociuban, Ilinca Vancea, ne-au adus la 
liman, asigurându-se că totul se derulează 
conform planului. 


- Cum, cui şi când a venit ideea? Cum aţi decis 
numele festivalului? A cui a fost ideea de nume? 
- Ideea acestui proiect s-a născut în urma 

unei discuţii cu domnul primar, prin luna 
februarie. Având caminul cultural, proaspăt 
renovat, dumnealui îşi dorea câteva spectacole 
pentru sezonul ce avea să urmeze. De aici a 
început totul. Ne-am apucat să punem pe 
hârtie ideile fiecăruia. Domnul primar îşi dorea 
un festival de jazz, noi unul de blues, dumnealui 
ar fi vrut un festival de film, noi unul de teatru... 


Numele proiectului a reieşit dintr-un joc de 
cuvinte. 


- Câţi oameni s-au ocupat de pregătiri şi în 
cât timp ati reuşit să programaţi totul? Cât de 
mare a fost armata de organizatori? Aţi avut şi 
voluntari în ajutor? 

- Echipa de organizare a fost numeroasă, la 
expoziția de pictura am avut un parteneriat cu 
Muzeul Naţional al Tăranului Roman, la teatru | 
am avut perteneri pe cei din Asociaţia Șerban 
Ionescu etc. 


- Sunteţi mulţumiţi de rezultate? 

- Suntem foarte mulţumiţi de rezultate. 
Programul Cultura la liman, a fost un real 
succes, bucurându-se de un public numeros şi 
de recenzii foarte bune. 


- Ce vă propuneţi pentru anul viitor? 
- Pentru la anul ne propunem mai multe 
activităţi şi evenimente culturale surpriză. 


- Acum, la final, aţi mai porni la un astfel de 
drum, în aceleaşi condiţii? 

- DA, am porni din nou la drum, pentru 
astfel de acţiuni! Succesul acestei prime ediţii 
ne motivează. 


Visul primarului Daniel Georgescu s-a 
materializat. 2 Mai va fi din nou un loc de 
inspiraţie pentru artişti! 

Prima ediţie a unui festival care rescrie 
istoria micii comunităţi se apropie de sfârşit, 
trece vara, încep pregătirile următoarei ediţii. 

Felicitări tuturor celor implicaţi şi vânt bun 
din pupa! 

Orgoliul nostru, al trăitorilor la mal de mare, 
de a ne afla la intrarea în ţară, fusese grav 
ştirbit prin inactivitatea culturală a ultimilor 
mulţi ani. lată că Limanu, cu 2 Mai şi Vama 
Veche, au reuşit să ducă la liman cultura. Vânt 
bun din pupa următoarelor ediţii, fiţi inspirați şi 
ajutaţi! 

Vara se întâmplă mici bucurii culturale la mal 
de mare, prieteni cu suflete şi minţi frumoase 
poposesc la mine în galerie. Aşa se nasc idei de 
viitoare proiecte, proiecte cu care voi reveni! 


Revista Nouă nr. 4 (123) /2022 


43 


poveşti pentru copii 


lrene POSTOLACHE 


Coroana de aur 


lrene POSTOLACHE 


pă într-un oraş un om pe nume Luca şi 
omul acela, mergând prin curtea casei 
cu ochii la cer, s-a împiedicat şi a căzut 
straşnic, julindu-şi coatele şi nasul. 

-Tiii, dar prost mai sunt! a zis el cu ciudă. 
Uite, n-am fost atent pe unde calc şi m-am 
lovit! 

După ce i-a mai trecut durerea, s-a aplecat 
să vadă în ce s-a împiedicat. Când colo, din 
pământ ieşeau nişte colţi galbeni de metal, 
murdari de noroi. Curios, Luca s-a apucat să 
sape cu vârful piciorului ca să vadă ce obiect 
ciudat a găsit. 

-Ce-i asta? s-a oprit, ridicând mirat 
sprâncenele. la te uită, parcă ar fi... o... 
coroană? O coroană de împărat, din acelea de 
pus pe cap? Aoleu, păi ce să caute o coroană 
de împărat în curtea mea, că n-am auzit să se 
fi pierdut vreuna? Oare o fi din aur? 

S-a uitat în stânga, s-a uitat în dreapta, nu-l 
vedea nimeni. Săpând cu unghiile, a scos cu 
totul coroana din pământ şi a dus-o repede în 
casă. A încuiat uşile, a tras perdelele, apoi a 
lustruit bine coroana şi a pus-o pe cap, 
privindu-se în oglindă cu admiraţie: 

-Măi, dar bine-mi mai stă! Dacă aş avea 
părul tuns frumos şi mustăţile aranjate, ba şi 
ceva haine scumpe, ai putea jura că sunt mare 
domn. Da, da, frumuşel sunt, isteţ, nu mai 
spun, nu mi-e ruşine cu mine! 

Fălos, Luca şi-a pus pe umeri faţa de masă 
ca pe o pelerină. S-a aşezat pe scaun cu 
coroana pe cap, stând drept şi înţepat, ca pe 
un adevărat tron. S-a gândit să se joace puţin. 
Ce-ar fi... să se prefacă că e împărat? A privit în 
jur cu mândrie. Ce păcat, cine să-l vadă câte 
de măreț? În casă nu se aflau decât mâţele, 
două la număr, una albă şi una neagră. 


-la pofitiţi la judecată, hoaţelor! a strigat 
Luca. La judecată, am zis! a bătut el din picior. 

Mâţele, mai întâi nici nu l-au băgat în 
seamă. Dar auzind bătaia din picior, au devenit 
atente. 

-Aşa, obraznicelor, să fiţi cu respect, căci vă 
vorbeşte însuşi împăratul! a zis Luca privindu- 
le încruntat. Alba! la spune, tu ai furat bucata 
de peşte din bucătărie? 

Mâţa, săraca, ce să spună, doar „miau!”... 
cum să vorbească? Dar un cuvânt a înţeles şi 
ea: peşte, căci tare îi mai plăcea peştele. Aşa 
că s-a apropiat de Luca şi a început să-şi frece 
spatele de piciorul lui, alintându-se pisiceşte. 

-Miau, miau! 

-Aha, deci tu eşti vinovata, acum vii să 
cerşeşti iertare! s-a răstit Luca. Am hotărât! Te 
pedepsesc! Să stai trei zile fără mâncare! 
Aceste trei zile, eşti alungată din casă, aşa 
poruncesc! 

Plin de graţie regală, Luca a luat pisica de 
ceafă şi a scos-o pe uşă afară. Neagra, probabil 
temându-se de judecată, a fugit după sora ei, 
mâţa cea albă şi duse au fost amândouă. 

-Aha! Plecaţi? a strigat Luca de a răsunat 
curtea. Trei zile sunteţi pedepsite! Pe-dep-si- 
te! Aşa să ştiţi, aşa am hotărât eu, Măria mea, 
împăratul! 

-Dar ce faci vecine, te-ai făcut împărat? s-a 
auzit un glas urâcios. De unde ai coroana de 
pe cap? 

Auzind vocea, Luca săracul şi-a pus mâinile- 
n cap. Vecinul îl privea batjocoritor din poartă. 
Era om rău şi duşmănos vecinul. 

-Ei, na! Nu mă băga în seamă! Mă prostesc 
şi eu, ca omul fără minte... a zis Luca. 

Nu mai putea de ciudă că a fost văzut. A 
intrat în casă, fără să mai spună o vorbă. A 

scos coroana de pe cap şi a aşezat-o la loc de 
cinste, pe o pernă brodată, aflată sus pe masă. 
Avea de gând să o ducă a doua zi la palatul 
împăratului. Dar de unde? A mai apucat? Nu! 

Dimineaţă, cineva bătea atât de tare în uşa 
casei, mai să o dărâme. Erau soldaţii 
împăratului care l-au luat pe sus şi l-au dus la 
castel. Vecinul cel rău îl pârâse împăratului... 
aşa că a fost aruncat, aplecat şi frângându-şi 
mâinile, drept în faţa tronului. 

-la spune omule, de unde ai coroana şi ce 
vrei să faci cu ea? a întrebat împăratul, 
privindu-l încruntat pe Luca. 

-Măria Ta, am... am găsit-o îngropată în 
grădina mea, azi voiam să ţi-o aduc... s-a bâlbâit 
bietul Luca, îngheţat de frică. Apoi s-a gândit: 

„Uite cum se schimbă soarta, ieri judecam 
mâţele, azi mă judecă împăratul, ca om prost 
şi fără minte ce-am fost” 

-Ba, eu cred că ai furat-o şi ai vrut să o 
ascunzi! s-a enervat şi mai tare împăratul. 

-Vai de mine, Măria Ta! De unde aveam s-o 
fur, că n-am plecat de acasă de ani de zile, a zis 
Luca. lar dacă voiam s-o ascund, nu ţineam 
coroana pe masă... 

-Am să cercetez! a tunat vocea împăratului. 

Sfătuitorii împăratului s-au strâns buluc, ca 
să-i şoptească la ureche vorbe multe. Se 
mirau, oare de unde apăruse coroana de aur? 
Tocmai atunci a sosit bătrâna care l-a crescut 
pe împărat. Privind coroana, a spus: 

-Măria Ta, omul n-a furat, spune adevărul. 
Coroana aceasta-i vrăjită, ea îşi alege singură 
împăratul. Eu ştiu povestea ei: cine o va pune 
pe cap şi îi va veni numai bună de mărime, 
acela va fi cel mai înţelept şi mai viteaz 
împărat al tuturor timpurilor. 

-Aduceţi coroana la mine! a strigat 
împăratul. Repede! Vreau să o încerc! 

Nici nu a terminat bine de vorbit şi coroana 
a fost adusă, pusă pe o pernă cusută cu fir de 
aur. Împăratul a apucat-o cu amândouă 
mâinile şi a pus-o pe cap. Dar vai, coroana îi 
era prea mare şi i-a intrat peste frunte, 
căzându-i până pe nasul borcănat. 

-Afurisită coroană! a strigat el cu ciudă, 
trântind-o de pământ. 


-Măria Ta, lasă-mă şi pe mine să o încerc! a 
cerut fratele împăratului. 

-N-ai decât! a zis împăratul încrucişând 
supărat braţele pe piept. 

Nu prea îi căzuse bine întâmplarea... Fratele 
împăratului şi-a îndesat coroana pe cap cu 
grijă, dar ea a început să-l strângă de frunte. Î| 
stângea rău, îi curgeau lacrimile de durere, aşa 
că a trebuit să o scoată. 

Apoi a încercat coroana fratele mai mic a 
împăratului, feciorul lui, verii lui, ba chiar şi 
împărăteasa, dar la nimeni nu se potrivea. 
Doar fata împăratului n-a încercat-o. 

-Cred că ai greşit, doică! s-a răstit împăratul. 
Lucrul acesta o fi de preţ, dar e în aşa fel făcut, 
încât să nu se potrivească nimănui. Pot să pun 
prinsoare că nu există vreun om în palatul 
acesta, căruia să-i vină coroana. 

Ehe! Chiar aşa a fost! Toţi oamenii împăratului, 
până la ultimul, au pus coroana pe cap, dar 
nimănui nu i-a fost potrivită de mărime. 

-He, he! V-am spus eu! S-o luaţi de aici şi s- 
o îngropaţi adânc, nimeni să nu o mai găsească 
vreodată! a poruncit împăratul. E o înşelătorie, 
nu e coroană adevărată. 

În vremea aceasta, bietul Luca, galben la 
faţă, se gândea că dacă află împăratul ce s-a 
întâmplat la judecata mâţelor, îi taie capul. 
Făcea paşi mici înapoi, spre uşă. Dar de cei- 
a fost frică, n-a scăpat. Tocmai când dădea 
să plece, a auzit glasul vecinului, care era şi 
el în sală: 

-Mărite împărate, ieri, când l-am văzut eu 
pe Luca, avea coroana pe cap! 

Împăratul s-a încruntat: 

-Aşa deci? Paznici, puneţi mâna pe Luca! Să 
vedem, chiar i se potriveşte coroana? 

Luca s-a hotărât să-şi apere viaţa. A smuls o 
sabie de la brâul unui soldat şi s-a luat la 
bătaie cu oamenii împăratului, care se 
întreceau care să-l prindă. Nu era uşor, fiindcă 
era priceput la luptă, rănea unul câte unul pe 
toţi cei cu care se întâlnea faţă în faţă. Lamele 
armelor străluceau, luptătorii răcneau şi 
loviturile puternice cutremurau palatul. 

Fata împăratului, văzându-l aşa de curajos, 
s-a îndrăgostit pe loc de Luca. Imediat s-a 

ridicat şi înfoindu-şi fustele, s-a apropiat de 
împărat, şoptindu-i ceva la ureche. 

Ca prin farmec, oprită de vocea tunătoare a 
împăratului, zarva a încetat: 

-Staţi! Opriţi lupta! Soldaţi, puneţi armele la 
brâu. lar tu, Luca, pofteşte în faţa mea! Te rog 
să probezi de bunăvoie coroana cea vrăjită! 

Luca a pus pe cap frumoasa coroană, carei 
s-a potrivit perfect, nici mică, nici mare. Împăratul 
a rămas cu gura căscată, rămânând fără glas. 

-E| e alesul meu, mărite tată! a spus fiica 
împăratului. El va fi următorul mare împărat, 
aşa cum a fost ursit. 

-Ce spui, Luca? a întrebat împăratul. Fiica 
mea te alege să-i fii bărbat. Vrei? 


Luca observase că fata împăratului e 
frumoasă cum puţine sunt. He, he! Cum să 
nu-i placă? 

-Vreau să-i fiu soţ! a răspus el cu bucurie. 

Şi nuntă mare s-a făcut. Luca a urcat pe 
tron, în locul împăratului bătrân. Ce credeţi că 
avea pe cap? Coroana de aur. Chiar aşa s-a 
întâmplat, cum se povestea! Luca a devenit cel 
mai înţelept şi mai viteaz împărat. 

Dar, am uitat să vă spun, la palat a poftit şi 
mâţele. Pe cea albă... şi pe cea neagră... lar 
vecinul cel rău? De frica noului împărat şi-a 
strâns bagajele şi, într-o noapte fără lună, s-a 
mutat undeva aproape de... capătul lumii. 


Pictură de Corina Perianu 

În niciun caz 
o dare de seamă [|l) 


- urmare din numărul trecut — 


Motto: 
„Batjocura este adesea sărăcia spiritului” 
La Bruyere 


Precizări 


* cuvintele care urmează mai jos sub 

9 |ritiurile: „Poezia, floarea reginei din 
sângele nostru” şi „Prefaţă pentru istorie” au 
fost rostite de mine la manifestarea din 23 
iulie a.c., când Primăria Oraşului Comarnic în 
colaborare cu Asociaţia „Pro-Valores” au 
organizat evenimentul „Cultură şi tradiţie la 
Comarnic” în poiana (parcarea) Schitului Lespezi. 

Şi nu-mi dau seama de ce îmi vine acum să 
recit poezia lui Nicolae Labiş, scrisă pe 22 
decembrie 1956 înainte să moară. „Pasărea cu 
clonţul de rubin/ s-a răzbunat, iat-o, s-a 
răzbunat/ Nu mai pot să o mângâi./ M-a strivit/ 
Pasărea cu clonţul de rubin,/ iar mâine/ Puii 
păsării cu clonţul de rubin,/ Ciugulind prin 
ţărână,/ vor găsi poate/ Urmele poetului Nicolae 
Labiş, care va rămâne o amintire frumoasă/”... 

„„„Da, acum ştiu de ce!... Pentru că poetul 
Nicolae Labiş, conform „adevăr.ro” a fost 
„ajutat” să moară deoarece punea sub semnul 
întrebării doctrina comunistă. lar eu, ca 
preşedinte al Asociaţiei Culturale „Lespezi- 
2004” Comarnic, atenţie!, să nu vă închipuiţi că 
mă compar cu genialul poet, am refuzat, cu 
înverşunare, să fac în această localitate cultură 
în dorul lelii. Astăzi cultura „doare” — la fel ca 
educaţia şi credinţa — din care cauză este pusă 
la zid după cum se ştie. Dar, în acest sens, mai 
bine să-i dăm „cuvântul” valorosului critic literar 
Christian Crăciun: „O întrebare: unde se face 

cultură? Noi nu acordăm în general atenţie 
locului. Considerăm cultura emanând în primul 
rând din capitală, apoi din câteva mari oraşe. Şi 
punct. Perspectivă greşită. O imagine mai 
exactă ar fi cea a circulaţiei sanguine, e nevoie 
ca sângele să circule până în cele mai fine 
capilare pentru ca organismul să fie sănătos. 
După revoluţie, distrugerea infrastructurii 
culturale: biblioteci, cinematografe, cămine 
culturale, librării, chioşcuri de presă, cenacluri, 
muzee locale, coruri şi ansambluri artistice ...A 
început de la periferie spre centru, din 
localităţile mici (devenite pustiuri culturale), 
spre orăşelele de provincie şi apoi ajungând la 
oraşele mari. Deşertificarea culturală! Acum 
visăm la refacerea acelei rețele. Salvarea vine, 
în aceste cazuri, de la oamenii dedicați unei 
idei. Oameni care înnobilează locul. Aşa am 
aflat cu surpriză, în toamna trecută, de la 
apariţia la Comarnic a unei reviste purtând 
numele Schitului Lespezi (1661) (...) Foarte 
îngrijită grafic, format A4, 130 pagini. Este unul 
din aceste mici oracole locale, menite să redea 
suflul cultural comunităţilor uitate. Revista 
apare sub abnegaţia minunatului poet Vasile 
loan Ciutacu. Fondatori: regretatul Stelian 
Tăbăraş şi Vasile loan Ciutacu. Este o revistă de 
tip magazin, găsim de toate: interviuri, poezie, 
proză, eseu, pamflet politic, traduceri. 
Abnegaţia autorului de a forma un nucleu de 
cultură într-o zonă cu foarte rare acţiuni de 

acest fel este admirabilă. În general, în 
asemenea circumstanţe, omul sfinţeşte locul 
mai abitir”... lată, bunăoară, ce spune poetul 
Cristi Velicu — Bucureşti prezent la lansarea 
revistei la Schitul Lespezi. „În ziua de 
19.09.2020 am fost onorat să prezint una dintre 
cele mai frumoase lansări: numărul 1 al Revistei 
„Lespezi”, fondator şi redactor şef, poetul şi 
publicistul Vasile loan Ciutacu, din Comarnic, 
într-un loc mirific, cu o încărcătură spirituală şi 
emoţională aparte, în poiana Schitului Lespezi 
(1661) (...) Întradevăr, în ziua de 19.09.2020, în 
Poiana Raiului de la Schitul Lespezi, din 
localitatea Comarnic, a avut loc un eveniment 
de mare ţinută, în vremuri tulburi, când cultura 
este pusă la zid. Felicitări Vasile pentru această 
realizare şi aştept cu nerăbdare numărul 2 al 
revistei”. lar peste timpuri, îi răspund astăzi 
poetului Cristi Velicu: „Prietene, s-ar putea chiar 
anul acesta să apară nr. 2. Dar de data asta, în 
casa memorială „Cezar Petrescu” din Buşteni, 
unde am înfiinţat un cenaclu literar, care poartă 
numele marelui scriitor. Că la Comarnic nu prea 
mai aveau loc de mine!”. Şi cum ne trebuiesc 
trei martori la acest proces al istoriei, iată ce se 
menţionează în revista „Urmuz” no, 1-2/2021: 
„O iniţiativă de toată lauda, în continuarea 
multor altora puse în operă de-a lungul anilor, a 
lui Vasile loan Ciutacu, poet de Comarnic, este 
editarea unei reviste elegante, doldora de 
texte valoroase prin e 
ele însele şi prin 
referinţele de istorie 
literară conţinute” — 
scriitorul şi criticul 
literar Florin Dochia. 
Şi ca s-o nu mai 
lungim, iată 
discursul ţinut la 
lansarea revistei 
„Lespezi” — în 
19.09.2020, cât şi la 
evenimentul din 28 
iulie a.c. „Cultură şi 
tradiţie la Comarnic” 
desfăşurat la 
Schitul Lespezi. 


Prefaţă pentru o istorie 


re românul o zicală: „Voi spune şi 

morţilor prin ce-am trecut”. Dar eu am 
păşit peste această vorbă înţeleaptă, grea, 
dureros de grea, cu seninul unor cuvinte pe 
care vi le spun astăzi, aici, din suflet — că doar 
suntem între prieteni, ce-ar fi dacă s-ar auzi şi 
prin timp! Şi anume: Mulţumesc Bunului 
Dumnezeu că m-a trecut prin chinul facerii 
acestei reviste „Lespezi” până, iată, s-o avem 
astăzi în faţa ochilor, oameni buni, că numai 
aşa mi-am dat seama încă o dată, că Ela fost 
cu mine. Alte amănunte le voi da cu alt prilej, 
ca să se ştie prin ce trece astăzi un om de 
creaţie. Deci, să ne bucurăm că acum suntem 
împreună pentru a mai clădi încă ceva frumos 
şi trainic. Aici în această — „gură de rai — loc în 
care Domnul pe când umbla desculţ pe 
pământ a poposit aici mai mult decât în alte 
locuri ca să încolţească şi să înflorească ideile 
vieţii spirituale, sporite mereu, aşa cum 
Prahova îşi tot adună şuvoaiele din Munte”. 
Am citat din Proclamaţia de la Lespezi dată pe 
25 iulie 2005 de către Asociaţia Culturală 
„Lespezi-2004” Comarnic, aici, în acest loc. Şi 
semnată de peste cinzeci de persoane care 
participau la evenimentele culturale ale 
asociaţiei — al cărui preşedinte eram acum 15 
ani. Şi care juraseră cu semnătura lor, citez din 

nou din vestita Proclamaţie: „lară noi — mai 
jos — iscălitori pe acest hrisov îngălbenit 
asemeni boabelor de cătină, să ne întâlnim la 
sărbători mari şi mici adeverind ce am 
dobândit în răstimpuri. Aş să ne ajute 
Dumnezeu!”. Şi iată cum astăzi adeverim că, 
iată, avem în mâinile noastre o revistă de 
cultură a Comarnicului. Şi nu numai. Este, aşa 
după cum spuneam în „Editorialul” revistei — 
un fel de act de identitate — dacă vreţi — la 
trecerea noastră, a comărnicenilor, prin 
vămile timpului. Şi care, aprofundând-o, vă 
poate deschide ochii spre o lume în care 
fiecare dintre noi este, sau ar trebui să fie, 
„După chipul şi asemănarea Sa”. Este încă o 
şansă a noastră de a fi dumnezei pe acest 
pământ. Că fără educaţie, fără cultură, fără 
credinţă şi fără sănătate nu putem sta ca 
popor în picioare în faţa istoriei. Că asta-i 
important: în a intra în istorie a cărei sită 
cerne necontenit. Altminteri, oameni buni, 
vom fi nişte peşti ce se zbat pe uscat. Acuma, 
asupra revistei s-au pronunţat câteva 
personalităţi de seamă ale culturii române. 
Cred că este îndeajuns, deocamdată, 
„verdictul” dat asupra ei de unul din cei mai 
importanţi creatori contemporani ai literelor 
române. Şi anume Octavian Soviany: „Este un 
lucru bun ce-ai făcut, omule!”. Se mai 
întâmplă ceva important prin cele 130 de 
pagini ale acestei reviste. Personajele mele, 
adeseori, îşi dau mâna unul cu altul. Se ajută 
între ele — aş putea spune — aşa încât 
descoperim lucruri foarte interesante, inedite 
aş zice. Astfel, învățătorul meu din toate 
timpurile, dacă-mi permiteţi, şi anume Marin 
Spânu, povesteşte de cum era Simion Stolnicu 
ca om şi ca scriitor. Apoi domnul profesor, 
directorul liceului, îl descrie pe regretatul 
director al fostei „Case a Pionierilor”. Astăzi 
Clubul Elevilor „Martha Bibescu”. Şi anume, 
profesorul Theodor Neacşu cel mai viu suflet 
care s-a dăruit Comarnicului pentru ca acesta 
să nu treacă indiferent prin istorie. Citez: „A 
fost, poate, cea mai complexă personalitate 
pe care am cunoscut-o şi cu care m-am înţeles 
ca şi cu un frate. Era înzestrat de la natură cu 


o mulţime de calităţi. A fost un pasionat 
culegător de folclor, un inimos instructor 
cultural al formațiilor de chitară din Comarnic. 
Şi-l mai completez pe domnul director, cu 
permisiunea domniei sale, că regretatul prof. 
Theodor Neacşu, împreună cu mine, în 1971, 
am înfiinţat Asociaţia Sportivă „Prahova” 
Comarnic, cu secţii de volei, fotbal, handbal, 
popice, bob, şah. Apoi, regretatul general cu 
trei stele — Cornel Paraniac — născut în Poiana 
Comarnic, primul nostru reprezentant la 
Bruxelles — înainte ca România să intre în 
N.A.T.0O., când venea prin ţară, îmi îmâna 200 
de euro: „Te rog, dă-i învățătorului nostru 
Marin Spânu că datorită lui am ajuns unde 
suntem astăzi!”. Singurul medaliat olimpic al 
jocurilor de iarnă, boberul lon Panţuru afirmă, 
în revista noastră, că datorită profesorului 
Theodor Neacşu care ţinea concursurile de 
bob în cartierele Poiana Comarnic şi Podu- 
Lung. „Am ajunsa mă bat de la egal la egal cu 
campionii Italiei, Elveţiei şi ai Germaniei”. Dar, 
poate, cel mai emoţionant „moment” al 
revistei presupun că este acela în care 
învăţătoarea Tamara Fulău, spune în interviul 
pe care i l-am luat în iulie 2001, la întrebarea: 
L-aţi cunoscut pe profesorul Alexandru Botez, 
alias poetul Simion Stolnicu? „Desigur, chiar 
era îndrăgostit de mine şi mi-a dedicat câteva 
poezii, fiind pentru el, aşa spunea, o muză”. Şi 
părerea mea este că nu poţi crea poezii dacă 
nu ai o muză şi nu suferi. Ce bine ne-ar fi şi 
astăzi, zic eu, să răsfoim adânc volumele de 
versuri ale Stolnicului nostru. Şi să o găsim pe 
învăţătoarea mea ca visul lui cel mai frumos 
pentru care cuvintele „bat” în poarta 
posterităţii. Apoi, îşi face loc în revistă, 
realitatea crudă de astăzi: dispariţia satului 
românesc, atmosfera din pamfletul despre 
cămările bunului public, vânzarea dureroasă a 
terenurilor deoarece proprietarii sunt în 
vârstă şi nu le mai pot munci, pentru că „nu 
ne-aţi oferit un cuib cald ca să nu devenim 
păsări migratoare” — vedeţi interviul cu 
doamna Luciana loana Sharma. Cu alte 
cuvinte această revistă este după „putirinţele 
mele” — cum ar zice cronicarul — o radiografie 

literară prin vremile prin care a trecut şi trece 
Comarnicul. Un magazin istoric, dacă vreţi. Şi 
cum literatura, la urma urmei este şi realitate, 
aveţi în faţa dumneavoastră, oameni buni, 
repet, trecerea Comarnicului spre eternitate. 
Mulţumesc colaboratorilor (foarte puţini) şi 
vă rog să luaţi aminte că acest eveniment 
cultural vrea, cu tot dinadinsul, să fie un 
omagiu adus regretatei preotese, Gabriela 
Enoae, care m-a ajutat întotdeauna, cu tot 
sufletul, pentru a duce până la capăt 
numeroasele manifestări culturale de ţinută — 
altceva nu am acceptat — ale Asociaţiei 
Culturale „Lespezi-2004” Comarnic, aici, în 
această poiană, aşa după cum am jurat în 
„Proclamaţia” din 25 iulie 2005. 

Şi cum aş putea s-o uit pe doamna 
preoteasă Gabriela Enoae când, odată, eram în 
holul mare al liceului, unde era învăţătoare. Şi 
dând cu ochii de mine m-a luat de mână şi m-a 
dus în clasa unde erau elevii dumneaei: „El 
este poetul nostru!”. Şi parcă îl văd şi acum pe 
un elev, cu ochi de orizont ridicându-se în 
picioare şi dincolo de marginea mirării, care i 
se citea pe chip, a zis: „E om!”. Şi ochii îi 
înfloreau, de-acuma, numai a mirare şi lumină. 
Păi ce te aşteptai să fie? L-am întrebat. „Un 
înger!”, mi-a răspuns. Şi-ţi pare rău că nu sunt? 
„Nu!”, mi-a răspuns el, continuând: „Că tot 
înger rămâi dacă scrii!”. 

La revedere, oameni buni! Şi tare m-aş 
bucura să ştiu că purtaţi în suflet această 
revistă! După care Raul (regretatul lord al 
folkului românesc, n.r.) fă ce doreşti cu 
sufletele noastre! 


* * 


Câteva aplauze parcă se loveau de clopotul 
Schitului Lespezi şi al Biserici „Sfânta Treime”... 
Primarul Sorin Nicolae Popa a venit lângă mine 
şi parcă a zis: „Lumea se grăbeşte!”. Dar am 
continuat să spun despre concursul de poezie 
„Martha Bibescu” pentru tineri. Să mă scuzaţi 
domnule primar, chiar dacă, chiar aşa a fostl... 
Să nu vă supăraţi că m-aţi invitat la acest 
eveniment. Eu, trebuia în felul meu, să spun 
cultura pe care a desfăşurat-o de-a lungul 


timpului cu comărnicenii Asociaţia Culturală 
„Lespezi-2004” Comarnic, atât de incomodă 
pentru unii. Lumea trebuie să ştie adevărul. Vă 
mulţumesc şi sper că rămânem ce-am fost, 


adică prieteni. 
* 


Poezia, floarea reginei din sângele 
nostru 


Ştiu, vorbesc despre mine, dar vă veţi 
recunoaşte în vorbele mele. S-ar putea chiar 
acum. Şi vă mulţumesc! Dacă nu, mai târziu 
când sufletul de aur al copiilor 
dumneavoastră, sunt sigur că visurile lor 
albastre, ca şi picurii de tristeţe, vor regăsi 
poezia ca unica mărturie concretă a existenţei 
omului pe pământ, parafrazându-l astfel pe 
marele poet Luis Cardoz y Aragon. De ce? Mă 
veţi întreba. Pentru că, vă răspund, istoria se 
repetă şi nu se poate ca sufletului omului să 
nu simtă puterea cuvântului ca o virtute 
divinatorie. Că nu-i aşa? „La început era 
Cuvântul şi Cuvântul era la Dumnezeu şi 
Dumnezeu era Cuvântul”. 

Suportaţi-mă, vă rog, să vă spun câteva 
cuvinte despre dorinţa mea de pe vremea 
când eram tânăr. Şi când îmi ziceam că pentru 
tot ceea ce au făcut Bibeştii pentru Comarnic, 
am fi mai fericiţi dacă le-am da importanţa 
istorică cuvenită măcar ţinând un concurs de 
poezie pentru tinerii creatori, un omagiu adus 
în cinstea Marthei Bibescu. Altfel zis, 
concursul să poarte numele fantasticei 
creatoare care ne-a iubit atât de mult. Şi iată 
că acum puteam face acest lucru având la 
dispoziţie Asociaţia Culturală „Lespezi”- 2004 
Comarnic. Astfel gândeam dând şi eu, sau noi, 
o mână de ajutor creaţiei intelectuale, de fapt 
cea mai misterioasă şi solitară îndeletnicire de 
pe vremea când Adam a fost izgonit din Rai. 
Aşa încât mi-am zis: „Acum, că lumea este a 
noastră!”. Şi astfel am ţinut ediţia primă şi a 
doua — în 2018 şi 2019 — a acestui concurs de 
poezie când a contat şi prietenia mea cu 
primarul Sorin Nicolae Popa. Aşa încât ediţia l-a 


50 


Revista Nouă nr. 4 (123) /2022 


Vasile loan CIUTACU 


Vasile loan CIUTACU 


a concursului, în urma jurizării, a fost 
câştigătoare tânăra Maria Daniela Postelnicu 
din Bucureşti cu volumuol „A fi”. 

Zilele trecute, de ziua mea de naştere, 
preoteasa noastră mi-a trimis un mesaj: „La 
mulţi ani, domnule Ciutacu! Multă sănătate şi 
inspiraţie... Toate cele bune. Ţin în mână un 
trandafir ca semn de carte pentru noul 
dumneavoastră volum de versuri scris pe 
timpul nebun al pandemiei. Şi trei pupici pe 
obrazul stâng”. Doamne, mi-am zis, mare ţi-e 
grădina ta. Şi atât de frumoasă. lar privirea mi 
s-a pierdut în cireşul atins de vârstă, dar care 
mai este în stare să nu facă degeaba umbră 
pământului. Rodeşte încă! Îl ştiam de când 
eram în clasa a V-a când ne-a adus în această 
Poiană a Raiului, să vizităm Schitul Lespezi, 
profesorul meu de limba română, suplinitor, 
lon Bulei, nimeni altul decât renumitul istoric 
de mai târziu. Şi care astăzi, cred, se uită 
bucuros la noi, de deasupra rugilor. Şi care pe 
vremea când era director la Institutul Român 
de la Veneţia, adeseori mă suna. Şi termina 
convorbirea cu: „Ce face cireşul nostru?”. 
Care?, îl întrebam. „Cel de la Lespezi că e tot 
una cu cel din grădina copilăriei noastre unde 
bradul este imperial!”. Îmi răspundea el. 

Ediţia a Il-a a concursului de poezie 
„Martha Bibescu” — destul de anevoios aş 
zice, gândindu-mă câtă fericire este astăzi să 
bagi un drug de fier prin spiţele roții a carului 
de cultură autentică, a fost câştigat de 
Teodora Vlădoianu din Suceava care pe 
volumul premiat şi intitulat „Un cerc de mare 
singurătate” mă face pentru totdeauna fericit: 
„Pentru domnul Vasile loan Ciutacu perechea 
eliberatoare de aripi ce m-a lansat spre cer. Cu 
recunoştinţă, Teodora Vlădoianu”. 

Nu pot încheia aceste rânduri despre 
concursul de poezie „Martha Bibescu” dacă n- 
aş menţiona aici pe regretatul meu prieten, 
fantasticul poet şi reporter de calibru, Ciprian 
Chirvasiu. „Afost un om de o puritate a 
scrisului excepţională şi care a adoptat din 
tinereţe o modestie care era în contrast 
evident cu revelaţiile sale ca poet... Şi-a 
dedicat viaţa scrisului cât şi gazetăriei. A fost 


un mare autor de interviuri, surprinzând 
adesea nevăzutul în personalităţi ale culturii 
noastre. A crezut într-o şcoală a poeziei 
române, continuare a filonului pur al lui 
Nichita, însă prin fiecare altfel!”, îl 
cracterizează scriitorul Bogdan O. Popescu. Ei 
bine, trebuia să facă parte din juriul 
concursului de poezie „Martha Bibescu”. El de 
fapt a determinat-o pe Maria Daniela 
Postelnicu să participe la concursul nostru. În 
noaptea premergătoarei zilei de jurizare a 
plecat la cele sfinte. După o perioadă de la 
tragica despărţire de prietenul meu, aflu 
telefonic printre lacrimi (de-o parte şi de alta) 
de la doamna Odina, „camaradul lui de viaţă”: 
„Domnule Ciutacu, de-abia acum am putut 
deschide uşa biroului lui Cipi! Aveţi două cărţi 
scrise de el cu dedicaţia datată 12.07.2018, 
seara... Să mai ştiţi, Cipi al meu, după 
interminabilele discuţii telefonice pe care le 
aveaţi, devenea şi mai senin de cum era! Şi să 
mai ştiţi, cu două zile înainte să închidă 
definitiv ochii atât de curaţi trebuia să se 
interneze. Dar a refuzat categoric: Am promis 
domnului Ciutacu că pe 13, la orele 15.00, 
trebuie să fiu la Comarnic pentru a juriza! Ştii 
bine!”... lar pe 25 ianuarie 2022 doamna 
Odina îmi trimite următorul mesaj: „Azi ar fi 
fost ziua lui Ciprian... Vă rog să îi rostiţi o 
rugăciune. Rugăciunea dumneavoastră sigur 
va ajunge la el!”. Ce pot să mai zic, oameni 
buni? Decât la revedere! 


* * 


Zilele trecute, o doamnă prezentă la acest 
eveniment mi-a tăiat calea: „Domnule Ciutacu, 
câtă tristeţe m-a cuprins când după 
discursurile dumneavoastră pline de adevăr 
nimeni nu va zis Mulţumesc! Şi mă uitam cum 
pe notele de pe strunele viorii a domnului 
Adrian şi Radu Florescu, pe aleea dintre brazi, 
vă îndreptaţi către ieşirea din Poiana Schitului 
Lespezi cu misiunea cuvântului bine chibzuit 
îndeplinită... Parcă nu-mi revin din visul acela 
la starea de veghe!”. Mulţumesc, doamnă... 
Pe curând, la Buşteni! 

DD) părea că l-a uitat pe Samuel 
în micul apartament de la etajul al 
treilea. De altfel, nici Samuel nu-şi prea 
amintea de Domnul, chiar dacă, întrebat 
vreodată, ar fi spus că e mai degrabă gnostic. 
Sau ateu? Nu, că ateu însemna deja atitudine, 
deci legătură, iar între ei nu era legătură, nu 
trecea nici un sunet. Era destul că fratele său, 
Daniel, se călugărise chiar de la tinereţe, lucru 
ce păruse dintotdeauna firesc. Zecile de 
obiecte ale colecţiei din vechea locuinţă, 
răspândite pe rafturi, pe pereţi şi de-a lungul 
lor, în sertare, în buzunare nu aveau nici cel 
mai mic sens religios ori măcar cultic. Dacă ar 
fi fost întrebat călugărul Daniel, cu siguranţă că 
toate obiectele strălucitoare ar fi fost dăruite 
de el cu sensuri ale credinţei profunde şi 
neostoite. Totuşi, ce poţi spune despre un 
prespapier sub formă de clopot, care nu poate 
suna, însă, pentru că limba-i e fixă şi vârtoasă 
ca un sex erect? Sau despre o menora dublă, 
închisă, cu cele şapte candele unite în trei 
cercuri concentrice traversate de o diagonală? 
Semnificaţia unor asemenea obiecte continuă 
să rămână un mister pentru cei doi gemeni 
octogenari. Cele mai interesante erau formele 
ceasurilor: peşte, ţânţar, şoim, vulturaţă, porc, 
delfin, inorog, rac, planetariu, buddha, filfizon, 
cervello, corabie, felinar, cap de faraon şi 
multe altele, unele imposibil de descris. 
Desigur, niciunul nu era în funcţiune, cu 
excepţia celor cinci pendule care arătau ora 
aproape exactă pentru cinci meridiane. 
Samuel le priveşte cu atenţie, încercând să 
găsească un algoritm al diferenţei de 
amplitudine dintre mişcările lor. De fapt, 
pentru cele patru, trei de perete şi una de 
masă, prinsă-n trompa unui elefant de bronz, 


căci cea de-a cincia lipseşte vremelnic. Tocmai 
cea mai bătrână, de tip tabernacol, lucrată de 
Lucas Weydmann la 1648, pentru regele 
Wtadystaw IV Waza al Poloniei, cu scene din 
Grădina Raiului şi un aspectarium cu fazele 
lunii şi poziţiile soarelui. Inscripţia gravată în 
josul postamentului ar fi trebuit să pună pe 
gânduri pe aceia care trec pragul Capelei Sf. 
Cazimir a Catedralei din Vilnius: „Wenn Sie 
trăumen von der Zeit, heikt es nicht.” Adică, 
dacă visezi timp, înseamnă că acesta nu există. 
Dar cineva visase, poate Wtadystaw, poate 
maică-sa, Anna de Habsburg, soaţa lui 
Zygmunt III Waza, chiar în ziua în care acesta 
murise şi ea s-a întors o clipă la viaţă ca să-l 
jelească, şi timpul dispăruse, la un moment 
dat, pentru ceasul lui Lucas. Samuel trimisese 
pendula la reparat departe, departe şi o 
aştepta nerăbdător. El nu ştia ce spune textul 
acela scris cu înflorituri, lui sunetul pendulei îi 
plăcea, laolaltă cu celelalte patru sunete 
venind dinspre vechile odoare. La fel, nu-l 
interesa nici polemica specialiştilor cu privire 
la faptul că ar fi un fals. Motivele lor erau 
simple: istoria spune că prima pendulă fusese 
realizată de olandezul Christiaan Huygens la 
1656, iar brevetul de fabricaţie îl luase 
Salomon Coster un an mai târziu. Samuel 
rezolvase problema: ceasul său cu pendulă, 
datat la 1648, a fost realizat ilegal. Călugărul 
Daniel se pare că ar fi spus, plin de pudoare, că 
este un ceas apocrif, deci timpul măsurat de el 
nu este oficial, nu poate fi recunoscut de 
structurile administrative. Dar de sufletul 
omului nu te poţi atinge — credea el — şi atunci 
credinţa în timpul măsurat de acest ceas 
pendular, poate chiar timpul universal, este 
posibilă, chiar dacă nu şi acceptată de 

oficialități. În sprijinul ideii venea şi faptul că 
principiul pendulului fusese descoperit, în 
Italia, de Galileo Galilei, care murise la 1642. 
lar Lucas Weydmann, chiar venind din Lucania 
şi golful Taranto, urcase spre Pisa şi Padova şi 
poposise destul la Universitățile de aici ca să-l 
poată întâlni pe Galilei, profesor de fizică 
aristoteliană. Dar, ce să-i faci, Lucas niciodată 
nu se gândise să înregistreze patentul. Cum nu 
ar face nici un artist cu operele sale. Ceea ce 
avea Samuel nu era o pendulă de serie marca 
Salomon Coster, ci un unicat Weydmann. Cine-l 
furase din Capela Sf. Cazimir iarăşi era un lucru 
neştiut. Călugărul Daniel umblase prin 
numeroase biblioteci, răscolise munţi de 
manuscrise încercând să dea de urma trecerii 
acestuia prin timp. Inutil. După ce Wtadystaw 
IV Waza rămăsese singur cu moartea sa sub 
marmure, nimic nu mai apărea despre ceas 
timp de aproape trei sute de ani, până la 
anticarul Simeon, care renunţase cu greu să 
mai asculte sunetul pendulei, în schimbul unei 
sume echivalente cu jumătate din magazinul 
său. Nici Simeon nu fusese de folos, pentru că, 
plecat spre birtul de vizavi în pauza de masă, 
murise chiar a doua zi sub roţile tramvaiului a 
cărui trecere nu o observase. Apropiaţii îl 
auziseră spunând că visase timp în noaptea 
anterioară, ceea ce nu era de bun augur. 

Pe când se plimba leneş printre obiectele 
sale, Samuel nu se gândea la istorii şi 
istorioare, ci doar asculta fondul sonor din 
interior alterat de fereastra deschisă. Alterat, 
desigur, în sens muzical, adică diezi sau bemoli 
adăugaţi de trecerea tramvaielor îndepărtate, 
a bicicletelor, a femeilor şi bărbaţilor, a 
păsărilor, a muştelor din pânzele de păianjen, 
a insectelor din crăpăturile cercevelelor, a 
carilor din lemnul mobilieruui, din astereala 
acoperişului care obtura vederea spre cerul 
albăstruş. Zâmbi la acest adjectiv care i se 
insinuă în gând, era reminiscenţa unei lecturi 
dintr-un tiz de-al lui, care plonja în vid, Beckett 
- „ciel bleu d'oeuf” scrisese irlandezul în 
franceza din l'Image şi cum să spună el asta pe 
româneşte? Logica semantică l-a condus 
iremediabil spre acest dulce diminutiv: 


albăstruş. Aşadar, de sub acest cer albăstruş, 
într-un „temps delicieux”, cum susura acelaşi 
narator, şi sunetul venea cu influenţa 
considerabilă a inevitabilului efect Doppler. 
Samuel era convins că fără efectul Doppler am 
fi total dezorientaţi, nu am şti ce de unde vine 
şi încotro se duce. Aici, la etajul al treilea al 
vilei Maimarolu, ştia de unde vine şi unde se 
duce totul. 


Vila era deja construită de tatăl său, când el 
a terminat arhitectura şi a plecat în călătoria 
de studii, obligatorie pe-atunci, prin Europa. 
Anul destinat acestui periplu l-a petrecut în 
special în Italia, unde Ducele conducea cu 
mână fier ceea ce numea Novum Imperium 
Romanum. Cum altfel s-o facă acel fiu de 
fierar, violent şi iubăreţ, mâncător de polenta, 
care umblase cu un medalion nichelat al lui 
Karl Marx în buzunare? Pe deasupra, a trebuit 
s-o abandoneze şi pe iubita-i Margherita, 
evreica, de dragul bunului Adolf. În ianuarie, se 
născuse deja Adriano Celentano, dar, pe 
atunci, Samuel habar nu avea de asta. În 
schimb, se aflase la Viena, în noiembrie, când 
cu primul arbitraj de la palatul Belvedere. În 
neştiinţa lui, totul îl lăsase indiferent. Habar 
n-avea de riscurile plimbărilor sale îndelungi 
pe străzile oraşului, cu privirea mângâind 
fațadele şi cu un caiet de schiţe în mână. 
Trecuse demult 12 martie, ziua Anschluss 
Osterreichs şi lui nu-i spusese nimeni. A ajuns 
neaşteptat de uşor în Elveţia, pe la Salzburg, 
Innsbruck, Zurich... La Neuchâtel l-a prins Anul 
Nou. La Basel, a rătăcit pe străzile înguste şi 
abrupte, pe malurile Rhinului, s-a dus la 
cascada Schaffhausen. Era iarnă. A coborât la 
Pisa, unde a găsit o primăvară şi apoi încă una. 
Lucra pentru un amic de-al tatălui său, ale 
cărui scrisori de recomandare se dovediseră 
esenţiale. Într-un târziu, de la Livorno, toamna, 
a plecat pe mare, deja devenise dificil să 
călătoreşti, croaziera, cam subversivă, avea 
farmecul ei, mulţi erau, de fapt, refugiaţi, care 
urmau să coboare la Alexandria, la Qanakkale 
sau la Istanbul. El se voia la Constanţa, dar pe 
un drum întortocheat ca al lui Ulise, după 

Bastia, Nisa şi Toulon, a rămas la Marsilia, 
unde întâlnirea cu prinţesa Fifi, cu care şi-a 
descoperit cunoştinţe comune la Bârlad, l-a 
mai întârziat un an, doi... 

Prinţesa primise de la fabrica familiei din 
Bucureşti un Ford V8 model nou, testat deja, 
cu care dorea să plece spre ţară şi să rămână 
apoi la moşie. Evenimentele din Europa 
schimbaseră priorităţile, aşa că s-au 
amestecat în mulţimea eteroclită, fracturată a 
portului: anarhişti, troţchişti, comunişti, 
eretici, expulzați, delapidatori, etnici 
dezavuaţi, homosexuali, băştinaşi şi venetici, 
turbulenţi şi cuminţi, visători şi pragmatici, 
curajoşi şi fricoşi, loiali şi trădători, urâţi şi 
frumoşi, bogaţi şi săraci. Fifi i-a găsit aici pe 
artiştii care se refugiaseră din Parisul ocupat 
de nemți la 14 iunie 1940 şi erau găzduiţi într-o 
vilă cu trei nivele înconjurată de un parc 
uriaş, la un sfert de oră (cu Fordul) de Vieux 
Port. În apropiere era cafeneaua „Arzătorul 
de lupi”, unde aceştia se întâlneau deseori, 
după obiceiurile de la Paris. Aici stătu Samuel 
îndelung de vorbă cu Victor Brauner şi cu 
soţia sa Jacqueline, împreună cu care-l va 
vizita şi la clinica Paradis, unde fu internat o 
vreme, mai ales despre noua tehnică a 
picturii în ceară. Victor avea rezidenţă la 
Canet Plage şi, când acesta lipsea, Samuel şi 
Fifi treceau pe la hotelul unde locuia Jacques 
Herauld (de fapt, Herold), originar din Piatra 
Neamţ, fost asistent al lui Brâncuşi. Se 
întâlnea şi cu tizul său Samuel Rosenstock, 
care semna Tristan Tzara, preşedintele dada, 
sosit mai devreme ca Brauner, dar la fel de 
comunist şi, normal, un activ antifascist, cu 
alsacianul Claude Levi-Strauss, care le 
povestea despre călătoriile sale în Brazilia, cu 
armeanul Arthur Adamian, abia scăpat din 
lagăr, şi soţia sa Jacqueline, dar mai ales cu 
suprarealişti din jurul lui Andre Breton - Rene 
Char, Max Ernst, Andre Masson, Wilfredo 
Lam, cu Marcel Duchamp şi Rene Daumal, cu 
Oscar Dominguez, cel care, în bătaia cu 
Esteban Frances, îi aruncase paharul în ochi 
lui Brauner. În timpul lunilor petrecute în 
preajma lor, înainte ca unii dintre ei să 


primească permisiunea de a pleca în America, 
i-a asistat inventând un nou joc de cărţi, 
înlocuind tarotul tradiţional local cu simboluri 
suprarealiste. În urma Jocului de la Marsilia, 
cum va fi numit, Samuel se va alege cu câteva 
copii pe calc după imaginile desenate de 
Herold (efigiile lui Lamiel şi de Sade), 
Dominguez (steaua neagră a visului şi Freud) 
şi Brauner (Hel&ne Smith şi Hegel) în tuş 
negru de China, guaşă şi creioane colorate pe 
hârtie Chanson, imagini pe care le va păstra 
întotdeauna cu sfinţenie într-o mapă sigilată, 
despre care nu spusese nimănui. 

Zile treceau repede alături de Prinţesă şi de 
prietenii ei, inventarul bagajelor sale creştea 
sensibil, dar mai ales răspunsurile la întrebări 
fireşti se înghesuiau să nască alte şi alte 
întrebări. Nu mai era acel Samuel care plecase 
în călătoria obişnuită de după finalizarea 
studiilor. Anul „sabatic” se multiplicase şi 
dorul de casă săpa temeinic la temelia 
dorinţei de a mai întârzia în sudul Franţei, mai 
cu seamă că asistenţa se subţia. Cu prima 
ocazie, s-au îmbarcat pe un vas, cu Ford cu 
tot, au rătăcit din nou, o vreme, pe 
Mediterana, până când, într-un târziu, au 
debarcat la Constanţa. 

Aici, au tras pentru zece zile la pensiunea 
doamnei Lucica, nimic nu-i grăbea undeva, 
se puteau plimba pe Faleză, seara, fără griji. 
Nu mai puneau nimic la cale. Relaţia lor 
fusese atât de bogată, de frumoasă şi de 
deschisă, încât, în a unsprezecea zi, după ce 
şi-au luat rămas bun, fiecare şi-a propus să-l 
uite pe celălalt pentru totdeauna. Deja 
fusese prea mult. 

Ajuns în oraşul natal, află că tatăl lui fusese 
înmormântat de câteva zile, a putut doar să 
ducă un buchet de flori şi să aprindă o 
lumânare la monumentul familiei de la 
Cimitirul Vechi. Acasă însemna acum pentru el 
apartamentul pe care i-l lăsase moştenire, la 
etajul al treilea al vilei Maimarolu, restul fiind 
vândut, iar banii depuşi într-un cont la care 
bătrânul domn Ciortazan, avocatul familiei, i-a 
dat imediat acces exclusiv. 

Şi chiar visase timp cu o noapte înainte. 
Aproape că uitase de vis, ar fi putut să-i scape, 
dar ritmurile pendulelor îl aruncaseră înapoi, 
la puseul de erecţie care-i apăruse când poeta 
aceea din Cluj îşi scosese bluza de mătase şi 
rămăsese cu sânii goi în faţa lui, şoptind ca o 
apă leneşă: „părul tău lung şi negru, mirosind 
a săpun de rufe, mă stârneşte... se nasc 
dorinţe lichide în trupul meu fierbinte când 
tremuri în faţa sexului ca în faţa unei caracatiţe 
vâscoase... e umbră, e cald, e umbră şi e 
somn... e ca şi cum trupul unui mesteacăn a 
fost decojit şi covorul este din coaja lui şi 
mirosul sevei lui a umplut camera...” Apoi 
timpul venise şi ocupase totul cu o 
transparenţă ceţoasă, prevestitoare de 
întâmplări neaşteptate. 

Cei care visează cu ochii deschişi ştiu mii de 
lucruri care le scapă celor care visează numai 
când dorm, zice Poe într-una dintre istoriile 
sale serioase şi groteşti. Dar Samuel e convins 
că este valabilă şi reciproca. Subconştientul are 
profunzimi mai mari şi nelimitate. Nimic nu-l 
împiedică să împingă adevăruri misterioase la 
suprafaţă. Visase timp şi senzaţia nu dispăruse 
nici când sorbise din cafeaua fierbinte, în faţa 
ferestrei deschise. Era o nelinişte. Urma să se 
întâmple ceva şi el ştia că nu deţine controlul. 
Trecuseră câteva săptămâni de când îl vizitase 
Manuel, până atunci un necunoscut. Adusese 
o cutie veche, de carton pânzat, cu modele 
florale imprimate în țesătură, pe care i-o 
înmânase, împreună cu o carte de vizită, 
pentru eventualitatea că va avea de gând să-i 
dea un telefon. 

Deschisese atunci cutia şi citise pe-ndelete 
hârtiile aflate acolo. Mai întâi, caietul pe 
coperta căruia recunoscuse scrisul rotund al 
prinţesei Fifi. Era jurnalul popasului lor 
îndelung la Marsilia, al întoarcerii pe mare, al 
lunilor petrecute la moşie, până după naşterea 
copilului şi botezul la biserica din cel mai 
apropiat sat. Era o filă din registrul bisericii în 
care era înscrisă naşterea lui Dimitrie Sima, de 
sex bărbătesc, fiul Filomenei şi al lui Tudorie 
Sima. Numai că Tudorie Sima era demult pe 
frontul de răsărit când Filomena se întorsese 


acasă, ei nu se mai văzuseră de aproape trei 
ani, lumea nu avea de unde să ştie acest lucru, 
nimeni nu întrebase nimic, nici părinţii, care o 
a iubeau aşa cum poţi iubi unicul copil. 

De parcă acolo ar fi putut găsi un răspuns, 
Samuel deschise iar caietul cu filele 
îngălbenite şi se aşeză într-un fotoliu vechi, 
moale, de piele. Citea pe sărite şi în urecheii 
se insinua un foşnet uşor, delicat, de parcă un 
miriapod alerga în gol pe o foaie de hârtie 
îndoită, încercând să treacă dincolo de 
bariera creată artificial de o mână 
răutăcioasă. Puteai crede şi că micul sunet 
venea de la trecerea privirii peste rândurile 
scrise caligrafic, cu un toc cu peniță de aur, 
apăsate apoi cu sugativa întinsă pe un 
prespapier din lemn de cireş. Samuel aşa o 
vedea pe Fifi scriindu-şi jurnalul, seara, 
înainte de culcare, o activitate despre care nu 
ştiuse nimic vreme de atâtea lungi decenii. 


„Călătoria ar fi destul de plictisitoare dacă 
nu l-aş avea pe Sami cu mine. L-am întâlnit 
acum câteva zile pe vapor, era întins într-un 
şezlong de pe punte şi desena detalii 
arhitecturale, rigole de flori, porticuri spre 
curţi interioare generoase, cu fântâni în 
centru, cu văzusem la Veneţia. După notițele 
de pe marginea desenelor, mi-am dat seama 
că-mi e conaţional. Merita atenţie, de altfel, 
cu statura-i impozantă, bine proporţionat, cu 
aerul sportiv, tunsoarea nemţească - fie şi 
pentru lungile zile cât va dura drumul până la 
Constanţa. L-am întrebat dacă e din 
Bucureşti. Şi mi-a răspuns abia după ce m-a 
privit atent: S-ar putea... A zâmbit şi a 
continuat: Depinde cine întreabă... Nu mai 
lungesc povestea, e cert că mă place şi, acum 
pot spune, nici mie nu-mi este indiferent. 
Dacă undeva nu m-ar aştepta un soţ şi nişte 
obligaţii de familie, poate că i-aş cere să 
plecăm în America de Sud. Încă nu am ajuns 
acolo şi după război, cine ştie, o vom mai 
putea face?” 

„Am decis, împreună cu Sami să rămânem 
mai mult la Marsilia, până la următoarea cursă 
spre Marea Neagră. Fordul mi-a sosit aşa cum 

fusese programat, dar nu se mai pune 
problema să-l folosesc pentru drumul de 
întoarcere acasă. Probabil că îl voi lăsa în 
antrepozite, să-l recuperez altădată, căci 
singura cale de evadare este pe mare. Am găsit 
aici prieteni vechi de pe când eram la Paris! 
Sami este încântat de ei, toată ziua stau la 
taclale, beau vin, ronţăie sardine şi vorbesc 
vrute şi nevrute.” 

„Păcat că Victor nu se simte prea bine, 
Jacqueline e destul de curajoasă, îl îngrijeşte, 
cred că-l va interna, totuşi, la clinica Paradis. 
Sami se-nţelege foarte bine şi cu Jacques 
Herold, din Piatra Neamţ, au vederi comune, 
amândoi l-au însoţit pe Marcel la vapor când a 
plecat spre America. Tot timpul sunt în priză, 
inventează jocuri din care rezultă tot felul de 
obiecte ciudate.” 

„Am mers cu Fordul în împrejurimi, la iarbă 
verde, suntem parcă ieşiţi din prezent, din 
grijile zilnice. Am încropit o masă destul de 
bogată, vin era din belşug, am râs de păsările 
doctorului de la vila Air Bel, Sami a primit 
cadou nişte desene pe calc de la cei care se 
pregătesc să se îmbarce curând.” 

„Sami e îngrijorat! Jacques vrea să fugă în 
Elveţia, să scape de poliţie. Nu ştie cum să-l 
ajute. Îi dăm nişte bani, Sami mai câştigă ca 
desenator pe la unii proiectanți de clădiri, 
chiar dacă nu se mai construieşte nimic, dar se 
mai repară, se mai fac extinderi. Îi urăm noroc 
lui Jacques.” 

„Cred că am rămas gravidă. Nu am de gând 
să-i spun lui Sami. Trebuie să ne grăbim 
întoarcerea în ţară. Şi aşa aici s-au cam rărit cei 
pe care-i cunoaştem.” 

„Ne-a scris Jacques din Annecy. Nu a putut 
trece în Elveţia, a fost întors de la Annemasse. 
A rămas fără bani, ca să nu moară de foame a 
prins nişte lebede şi le-a gătit! E masă 
regească — ne comunică, dar adaugă: cred că 
am înnebunit.” 

„Mi-e greață pe vapor. Nu am rău de mare, 
cred că e de la sarcină. Sami nu ştie nimic, 
încerc să ascund starea.” 

„Întârziem destul de mult la Canakkale. 
O să ajungem anul acesta?” 


„Popas lung la Turan. Nu mai lung ca la 
Canakkale. Sami a devenit cam ursuz în 
ultimele zile. Se gândeşte la cei de-acasă, 
despre care nu mai ştie nimic de câteva luni.” 

„Am traversat neaşteptat de repede Marea 
Marmara şi la Istanbul a stat doar o noapte! 
Drumul spre casă e deschis! Sami s-a mai 
înveselit, dar tot se vede că ascunde 
îngrijorarea. Îmi mărturiseşte că ultimele veşti 
despre tatăl lui nu erau prea grozave. Crede că 
este într-un sanatoriu, la Runcu, lângă Târgu 
Jiu. Nu ştiu cum să-l încurajez.” 

„Am coborât la Constanţa. Sami abia-şi mai 
încape în piele de bucurie. Telegrafiem la 
Bucureşti, eu ca să-mi se trimită o maşină, să 
ajung la moşie, Sami ca să afle ce face tatăl 
său. | se spune că este bine, suportă excelent 
tratamentul prescris la Sanatoriu, face plimbări 
îndelungi, se aşteaptă să fie lăsat acasă peste 
cel mult două săptămâni şi să se mute la 
Breaza, pe drumul spre Sinaia, unde i s-a 
închiriat deja o căsuţă cochetă. Îl conving că nu 
are rost să se mai ducă la Runcu, e o distanţă 
imensă, drumurile sunt proaste, pline de 
convoaie militare, trenurile merg greu, cu mari 
întârzieri, ne spune chiar gazda noastră, 
madame Lucica. E o manifestare de egoism, 
recunosc, vreau să-l mai am lângă mine puţin, 
apoi nu ne vom mai vedea niciodată. Am 
convenit să mai stăm zece zile la madame 
Lucica, apoi vom vedea.” 

„Ne-am despărţit greu de tot! Plâng acum 
că n-am plâns atunci! l-am spus că sunt 
măritată cu Dimitrie Sima, că nu avem nici un 
viitor împreună, mai ales că e război, hai să 
rămânem cu ce avem deja, cu iubirea asta 
mult mai lungă decât o vară, cu amintirile pe 
care le vom păstra pentru totdeauna. Mi-e 
necaz că plâng, că am devenit deodată aşa de 
sentimentală! Parcă trăiesc într-un roman de 
duzină! Hai, la drum, lasă, dragă, trecutul în 
urmă! Of, ce patetică sunt!” 

„leri am născut, foarte uşor, moaşa a fost 
teribil de mulţumită. E băiat frumos, sănătos, a 
plâns de să spargă geamurile! Îl vom numi 
Dimitrie, după Sf. Mare Mucenic Dimitrie, 
Izvorâtorul de Mir, a cărui sărbătoare este 

peste câteva zile. De la Tudorie nu avem nici o 
veste. În Crimeea, de unde am primit ultima 
carte poştală, se aude că sunt pierderi imense, 
nimic nu e sigur. Italia a declarat război 
Germaniei acum zece zile. Se pare că nu va 
mai dura mult.” 

„A venit anunţul că Tudosie a pierit în luptă. 
E multă tristeţe, nu a apucat să-şi vadă copilul, 
nu e el singurul, dar durerea nu e mai mică 
dacă sunt mai mulţi victime ale ei. Mă încearcă 
sentimente amestecate. Un fel de uşurare simt 
în suflet că Tudosie nu mai vine, că nu va 
trebui să-i explic ce e cu Dimitrie, dar îmi vine 
să mă flagelez pentru ce i-am făcut, pentru că 
l-am înşelat, chiar dacă iubirea noastră n-a fost 
cine ştie ce, a fost mai mult rezultatul unei 
prietenii vechi, de când eram mici, aşa 
ajunseserăm la căsătorie, stând ani mulţi 
împreună la joacă, şi la şcoală, şi la petreceri, 
venise firesc să ne luăm, familiile noastre nici 
nu credeau că exista alternativă. Acum nu va 
şti nimeni adevărul. Şi ca să se întâmple asta, 
nu voi mai scrie aici. Voi ascunde acest caiet 
sub şapte lacăte, nimeni să nu afle despre fiul 
lui Sami. Adio, prinţesă Fifi! Viaţa ta se 
sfârşeşte aici. Adio!” 


Şi totuşi, voise să afle cineva despre 
Dimitrie. Samuel aşa-şi spunea - de ce nu a ars 
caietul? lată că adusese acest Manuel cutia de 
carton, îi întorsese pe dos toată bruma de 
viaţă care-i mai rămăsese, peste o poveste 
exilată în memoria pasivă presărase 
nenumărate întrebări. Ar fi trebui uzeze de 
cartea de vizită. Deja amânase nepermis de 
mult. Nepermis de nerăbdarea care-l măcina. 
Deocamdată, îl sunase pe Cetinel, profesorul 
pe care-l extrăsese cândva dintr-o comună de 
ţigani şi-l adusese aici, la rugămintea unei 


colege de pat. Garofița se-ndrăgostise lulea în 
staţiune la Călimăneşti de un profesoraş din 
Bărăgan. Voia să-l ia de bărbat, dar a veni de la 
sat la oraş era interzis. Numai prin concurs, şi 
concursurile se ţineau rar. Samuel avusese 
destulă imaginaţie şi influenţă să facă în aşa fel 
ca Vasilică Cetinel să ajungă profesor de liceu 
în oraşul Garofiţei. lar Garofița fusese mai mult 
decât recunoscătoare, pentru că, dacă din 
punct de vedere matrimonial lucrurile nu se 
desfăşurau cu prea mare entuziasm, măcar 
urcase cel puţin două trepte pe scara socială a 
acestei urbe cosmopolite, terminase o 
facultate economică, cele trei fete ale lor 
urmaseră şcoli bune, facultăţi de viitor (pe cea 
mică o trimisese chiar el la arhitectură, chiar 
dacă se părea că cea mare avea genele lui). 
Doar în privinţa numelor nu avusese nici o 
putere, Cetinel ţinând morţiş să le dea numele 
aceleaşi flori: Margareta. Aici a trebuit să 
intervină ferm şi discret Garofița, aşa că acum 
prima îşi zicea Reta, cea de-a doua 
Lăcrămioara şi cea de-a treia Marga, aşa cum 
se obişnuiseră de la început. Dincolo de micile 
sale chichiţe, Cetinel se dovedise demn de 
încrederea lui Samuel, deveniseră chiar un fel 
de prieteni, doar împărțeau frăţeşte aceeaşi 
femeie, Samuel fiind fratele mai mare, desigur, 
dar profesorul habar nu avea de asta. Trecuse 
vremea, vechea relaţie cu Garofița nici nu mai 
conta la vârsta lor, dar aceea cu soţul ei 
devenise mai solidă. Aşa că îl chemase, 
socotind că era singurul cu care putea discuta 
despre prinţesa Fifi şi toată tărăşenia cu acea 
cutie adusă de Manuel. 

În uşa dinspre curte se auziră două bătăi 
uşoare. Lăsă caietul să cadă înapoi pe masă şi 
se duse să deschidă. 

Evenimente culturale 


Frica de moarte 


Subiect delicat, desigur. Abordat curajos şi 
echilibrat de Cristian Iftode. Într-o dezbatere 
piteşteană de larg interes. Dovadă, dialogu' 
bogat cu auditorii. Puţini, din nefericire. Atât 
că manifestarea-i televizată local şi-or fi auzit 
astfel mai mulţi ce s-a vorbit. Invitatu:' fiind în 
urbe întâiaşi dată, în astă postură, binevenit. 
Da” nu ultima, sper eu apăsat... 

Cristian e conferenţiar dr. la Filosofia 
bucureşteană. Publicist neobosit prin varii 
reviste. Îl citesc şi mă instruiesc din spusele lui. 
Cum se petrecură lucrurile şi la-ntâlnire. Când 
ascultai cu atenţie ce-a consemnat disciplina-n 
materie de-a lungul istoriei sale îndelungate. 
Adică de la antici până-n prezent. El vorbind, în 
esenţă, despre ce e-n om sau în colectivităţi pe 
astă temă inepuizabilă. Şi-ntotdeauna 
dramatică. Căci nu cred să fie cineva obişnuit 
căruia frica de moarte să nu-i dea târcoale. 
Îndeosebi spre apus. Făcându-l să se-ntrebe de 
n-a trăit în zadar. Şi să se roage la Ceruri pentr- 
un final fără chinuri... 

Făcând apel în prezentare şi la alte 
discipline incidente-n cauză (psihologie, 
epistemologie, etică, axiologie, teologie, 
istorie), Iftode a evidenţiat o alta mai nouă, să 
zicem: filosofia de consiliere. Nevoie de ea 
fiind indiscutabil. Poate că dacă o anume tentă 
academică-n expunere ar fi fost mai atenuată, 
impactul ar fi copleşit însutit. În fond, şi de 
înţeles, discursul uzual ţinut în amfiteatru, 
intră-n reflex, fără să vrei. Şi, când te ţii 
oarecum de cele scrise spre a fi publicate-n 
revistă, se simte... 

Oaspetele nostru s-a născut la Câmpina, 
acu” patruzeci şi trei de ani. Având 
propensiune spre reflecţie, a făcut studii 
superioare adecvate şi s-a întors în aule. E, 
neîndoielnic, un tip doxat. M-a făcut să-l 
întreb, curios, dacă-şi fascinează studenţii. 

Răspunsul, evident cu modestie, m-a trimis 
spre ei. Care, cu siguranţă, câştigă nelipsind 
la curs. Oare, data viitoare, ne va desluşi, 
cât de cât, şi ce e dincolo de moarte, în 
afara neantului? 


P. S. Şi-n cazu' de faţă, sonorizare parţial 
deficientă şi sâcâitoare. Chiar nu se poate 
rezolva problema? 


Tablouri din închisori comuniste 


Descrise binevenit, cu amar inevitabil, de 
două victime „găzduite” între pereţii lor 
sumbri. Purtând şi acum urmele torturilor 
practicate cu voie de la stat asupra deţinuţilor 
politic. Pe care aşa-i „iubeau” brutele vremii 
încât i-ar fi făcut fărâme fărâmiţe. Să nu se mai 
cunoască din praf. Neputând să nu constat ce 
canalii au trăit în neamul ăsta, din nefericire. 
Confirmând spusa celebră că „omul e lup 
pentru om”... 

Cei doi, doamna Niculina Moica şi domnul 
Sergiu-George Rizescu, povestit-au din tributul 
de chin plătit pe nedrept epocii bolşevice 
autohtone. Încă din fragedă tinereţe. Pe viaţă 
marcați de acest abuz strigător la cer. Nina a 
fost ridicată de securişti la 16 ani, iar Sergiu, la 
18. Taţii lor având aceeaşi soartă rea. Ne-au 
relatat cât i-a lăsat durerea şi astăzi nestinsă 
despre zile şi nopţi petrecute-n celule şi 
beciuri. În anchete dure de exterminare. 
Pleşiţă fiind unu dintre torţionarii momentului 
la Securitatea Piteşti. Care l-a anchetat cu zel 
pe Rizescu. Răsplătit, şi pentru asta, cu pensie 
nemeritată. Plătită, culmea, chiar şi de cei 
trecuţi prin mâinile sale ucigătoare. Cum 
despre vorbitoare nu ştiu deocamdată 
suficiente amănunte completatoare, mai 
precizez că medicu” veterinar nonagenar 
Sergiu Rizescu este preşedinte interimar al 
AFDPR. De două ori deputat țărănist de elită în 
Parlament, a depus o activitate notabilă de 
reprezentare a argeşenilor. Atât ca legiuitor, 
cât şi în rezolvarea multor probleme concrete 
individuale sau colective. E un povestitor 
mărturisitor lucid, angrenat direct, dureros, în 

istoria de veac douăzeci a neamului ăsta 
carpato-danubiano-pontic... 

Evenimentul a avut loc la Închisoarea Piteşti 
(dezafectată actualmente), în cadrul unor 
acţiuni comemorative desfăşurate anual, întru 
pomenirea şi omagierea unor martiri autentici. 
Am fost prezent acolo. În cuvenită amintire 
redactând cele de faţă, cu respect neţărmurit... 


ITI 


Adică lon Toma lonescu. Un „tobârlan” 
argeşean, născut la Merişani. Acuma 
bucureştean. Septuagenar. Vrednic încă la 
condei. Pe care-l mânuieşte de mult. În poezie 
şi proză concretizându-şi truda. Publicând 
neobosit şi lansând volume. Precum o făcu la 
Biblioteca Judeţeană Argeş. Când veni cu noua 
carte printre piteşteni. „Casa roşie” intitulată. 
Proză între foile ei. Ceva romanesc, după cum 
am dedus ascultându-le pe Magda Grigore, 
Allora Albulescu, Denisa Popescu, Liana Popa. 
Prezentatoare, cu largheţe, ale scriitorului şi 
evenimentului. Stârnind la un moment dat 
chiar nişte comentarii ce-au mai înviorat un pic 
atmosfera... 


e] inpeuanf | 


Fotografi, cameramani, n-au lipsit, desigur. 
Câţiva oameni cu preocupări în domeniu s-au 
aflat şi ei, cuvenit, în sală. Virgil Diaconu 
(directoru” „Cafenelei literare”), Aurel 
Sibiceanu (poet, publicist), Jean Dumitraşcu 
(fost manager al Filarmonicii Piteşti, 
actualmente publicist), Nicolae Badiu (om de 
presă experimentat). Pictoru' lon Pantilie, de 
asemeni. Poate şi alţii. Atraşi de producţiile 
scrise ale invitatului. Ori de vechi prietenii şi 
amintiri de-o viaţă... 

ITI are atâtea de povestit, nu mă îndoiesc. 
Mai cu seamă c-a trecut, în tinereţe, prin 
purgatoriul securist-o comunist. Păcat că doar 
despre opuri s-a vorbit (prea) lung. Nu şi 
despre întâmplări petrecute-n acea perioadă 
nefastă. Odioasă incontestabil. Motiv să 
sugerez reinvitarea lui la o-ntâlnire, la o 
discuţie liberă pe această temă. Ar fi şi ea o 
mărturie utilă. Preţioasă cert. O cărămidă, să-i 
zicem, la temelia istoriei autohtone 
contemporane. Dar nu-mi fac cine ştie ce iluzii, 
deşi speranţa moare ultima. Că subiectu-i şi azi 
delicat pentru unii. Politica, bat-o vina, 
dintotdeauna în toate. Greşesc în vreun fel, 
oameni inteligenţi? 


lon Toma lonescu 


Guşterele — reloaded/ reinventatie) 
ediţia a Iil-a 

Existenţialismu” şi ai săi iluştri 


Craiovenii au printre ei un om de litere 
demn de ascultat când vorbeşte. Fincă ştie 
multe lucruri din literatură. Că doar d-aia este 
cadru universitar. La Piteşti, de pildă, a 
cuvântat pe larg, în decembrie trecut, despre 
suprarealism. Mai nou, de curând, tot aici, 
despre existenţialism. S-a născut în Valea 
Jiului, a absolvit Filologia bucureşteană. A 
lucrat în cultură, ziaristică şi-n învăţământul 
superior din Bănie. E şef de filială 
scriitoricească şi de revistă culturală locală. Se 
pricepe la curente (literare şi nu numai), drept 
care a grăi despre existenţialism, în cazu” de 
faţă, nu fu deloc o problemă pentru domnia 
sa. lar pentru noi, ascultătorii (puţini, din 
păcate) s-a dovedit binevenită reîntâlnirea 
(sumar comentată, inevitabil, în textul acesta). 
Ne-am amintit util despre coordonatele şi 
evoluţia fenomenului. Ori despre 
reprezentanţi ai săi de prim rang: Kierkegaard, 
Jaspers, Heidegger, Marcel, Sartre, Camus, în 
special. Iscând o concluzie firească: a legăturii 
de idei dintre filosofie şi literatură. Ce a 
generat un interval intelectual, cultural rămas 
în istoria lumii justificat... 

E clar că proful invitat ştie multe în 
domeniul slovelor rostuite celebru. Publicând 
articole şi cărţi în domeniu. Aşa că nu mă 
sfiesc să mărturisesc interesu' pentru 
conferinţa lui. Fără doar şi poate folositor. 
Poate chiar Mircea Bârsilă şi Nicolae Oprea, 
aflaţi onorant şi colegial în cocheta sală „Ars 
Nova” (a Centrului Cultural din Piteşti) vor fi 
avut aceeaşi părere. Cred că întrebările 
adresate după confirmă, fie şi numai în parte, 
spusele mele, neîndoios... 

Păcat că moderatoru' rămâne deficitar în 
rolu-i (nicicum de neglijat). lar publicu', 
intelectualii (doar pretinşi, să-nţeleg?), 
profesorii, studenţii, liceenii nu „servesc” 
evenimente de felul ăsta. Ar avea de învăţat 
mai uşor. Mai ales acei neatraşi substanţial de 
lectură. O vină pentru această stare neferice 
de fapt o poartă şi organizatorii deoarece nu 
le popularizează pe măsură. Acolo unde 
trebuie cu-adevărat. Mi-ar plăcea, deci, să-l 
ascult studenţeşte pe loan Lascu. În aula 
facultăţii, adică, de-ar (mai) fi posibil. Câştigu- 
mi, zdravăn cert, îs convins. Oricine gândeşte 
prodigios, mă înţelege deplin. Şi mi s-ar 
alătura neabătut... 

Cosmin CĂPĂŢÂNĂ 
putrezeşte gelozia 


doare când putrezeşte gelozia, 
şi devine totul de prisos 
stricându-se ambrozia, 

iar sufletul tânăr ajungând clisos 


am pus bateriile invers la ceas 
şi mi-a adus aminte de moarte, 
2 trandafiri zăceau în vas 
încâlciţi precum un şarpe. 


mi-am spart chitara să recuperez 
timpul pierdut cântând, 

mi-am desfăcut cravata să-mi eliberez 
timpul inexistent dansând 

cu mine şi răposatul meu 

pe care îl văd 

şi îl aud mereu 

plângând. 


Dacă 


Dacă eu voi fi mort, vei trăi prin mine? 

Dacă îmi pierd conştiinţa, te vei recunoaşte în 
ochii mei? 

Îmi vei vizita bătrâneţea rece în tot felul de azile? 

Vei avea încredere că eşti mereu presus faţa 
de orice oameni şi femei, 

în ochii mei de sticlă? 


Îmi vei căuta inima în buzunare sau îmi vei da 
jos cămaşa? 

Şi-i vei asculta bătăile cu stetoscopul tau din 
ceară 

Nu-mi prescrie medicamente, căci iubirea nu 
vreau să-mi treacă 

Nu vreau să văd vişiniul exaltat, cum ajunge o 
crudă cireaşă. 


vita est speciosa 
în spatele cortinelor de sânge, viaţa încă e 


frumoasă 
undeva în gaura şarpelui, cineva tot zâmbeşte 


Cosmin CĂPĂŢÂNĂ 


prin nămeţii plini de ura, îmbrăţişarea cuiva 
rămâne călduroasă 
pentru cel ce moartea îi priveşte. 


dacă lumea ar înceta din a mai fi frumoasă 

de ce apa ar mai aduce scoici la malul mării? 

când ar putea să le scufunde pe podeaua 
sticloasă 

unde zac fiinţele date uitării 


chiar dacă frunzele regretă finalul anului 
se întorc supuse aceluiaşi destin 

cum fac şi oamenii în faţa banului 
supuşi unui fatum meschin 


cu o răsplată inevitabilă 

care se uită, 

se evită 

şi nu se apreciază, 

dar asta face viaţa frumoasă. 


Te-am scris din roua frunzelor.. 


Te-am scris din roua frunzelor 

Cu lacrimi în ochi, pe cruda scoarță, 
Dar te-au citit prin cenuşa lor 

13 oameni râzând la masă. 


Euclid sau Eliad, 

Când ai doar o dragoste pierdută, Maitreyi 
Yin sau yang, 

Cand albul tău, negru ţi-l văd ei. 


Neliniştit în turn, neliniştită intr-un avion, 
lar tot ce vad ei, fum şi geamuri sparte 
Nicio urmă de acelaşi bărbat cu papion, 
Sau aceeaşi femeie cu subţirele spate 


Tabloul pierdut în muzicalitatea cuvintelor 

Şi timpul nostru, în iadul diavolului 

Îmi caut restul veacului în murdăria criptelor, 
Dar tot ce găsesc, e negura cristalului 


Ei sunt cronicari, noi muze urâte 
Neinteresante şi lipsite de inspiraţie 
Pentru că ne-au ars scoarţele mohorâte 
lar moartea ne e singura venerație. 

lonuț PANDE 


Tatăl... 


Tatăl meu a coborât de pe cruce, 

se încălzeşte la flacăra lumânării, 

apoi îşi aprinde pipa eternității. 

-Vrei un fum? mă întreabă. 

- Nu încă... 

Îl privesc curios... 

Nu are ochi, doar un abur 

se roteşte, tulburând neantul. 

M-a întrebat despre salcâm şi despre luna Mai, 
apoi s-a aşezat peste un câmp cu maci, 
pe care m-a rugat să i-l aduc aproape. 
Mi-a cerut şi-un izvor din care 

a sorbit cu dor, cu dor, cu dor... 

iar când izvorul a secat, i-am adus altul. 
Tatăl meu a băut toate izvoarele 

şi s-a aşezat peste toate câmpurile 

şi m-a întrebat despre toate lunile Mai... 
Băiete, e un frig teribil aici! 

Înveleşte-mi oasele cu un petic de carne! 
Tatăl meu a oftat. 

S-a încălzit la flacăra lumânării, 

apoi şi-a adunat oasele sub lemnul putred. 


În trupul meu pătrunde un frig turbat 

şi carnea nu-l acoperă! 

Ochii îşi risipesc fumul peste paşi nevăzuţi 
şi paşii trec din univers în univers, 

până mi se aşază sub picioare. 


Tatăl meu, Tatăl tău, Tatăl Nostru... 
Cuantică 


Cine sunt eu?! 

Timpul acesta decăzut, 
bătrân, bolnav de absolut, 
picioare arcuite sub poveri, 
cu ochii poposiţi prin meri, 
cu glas de greier răguşit 

şi soarele în piept murgit. 


Cine sunt eu?! 


lonuţ PANDE 


Un spaţiu-n minte nesfârşit, 


un univers neisprăvit, 

un cântec fin de neuroni, 

pe note de curenţi sincroni, 

din gravitaţii, un impuls, 

cu patimă, de stele smuls, 
pământ întins peste rotunde, 
din ochi pornite,- albastre unde. 


Cine sunt eu?! 

Un nimeni pripăşit în rost, 

un semn că-n trup de lut am fost 
şi descompus în invective, 
printre abstracte adjective, 

dar şi fiorul de poem 

când, din Adam, o Evă chem, 

un infinit de aporii, 

un sunt, am fost şi voi mai fi! 


Între alb şi negru 


Primăvara, o pacoste peste copilărie. 
Anii socotesc tainul sideral. 

În mugur, ramul e braţ de nădejde. 
Curcubeul îmbracă dorinţe. 

Pământul scutură, din pulberi, izvoare. 
Un ochi bea Infernul, altul gustă Raiul. 
Paşii îndărătnicesc gândul. 

Pe sânul stâng aleargă emoţii desculţe. 
Tălpile sărută roua cuvântului. 

Aripile scriu poezia zborului. 

Când norii cad peste soare, 

se strânge în pumn furia metaforei. 
Pasărea pieptului fredonează imnul libertăţii, 
ecoul trage viitorul aproape. 


Nu e toamnă mai rece ca ultima cugetare. 
Frunzele sunt clipe arse până la vertebre. 
Poezia stă îngrămădită intr-o grimasă. 
Lutul îşi decojeşte miezul amar. 

Oasele scurmă rămăşiţele luminii. 
Omătul gros înţepeneşte osia timpului. 
Realitatea a decăzut din drepturi. 


lată, Universul se-ntinde peste mine! 

Muzica zilelor noastre 


Fabiani 


June încă. Student la Conservator. Vlad 
Dimulescu, profesor. O surpriză, indiscutabil. 
De calitate, necontestabil. Un clăpar 
ultrapromiţător. Care, dac-o avea soarta de 
partea-i, va ajunge mare. Cel puţin în pianistica 
noastră naţională... 

Provine din Valea Jiului. Născut la Petroşani. 
Acolo-ncepând a umbla pe claviatură şi mereu 
acumulând. Viaţa aducându-l ferice la 
Bucureşti, la “Lipatti”. Unde-nvăţătura i-a fost 
benefică foarte, după cum constatai de 
curând. Într-un lung şi vrednic recital la Piteşti. 
Cu partituri de Bach, van Beethoven, 
Ceaikovsky, Mendelssohn, Chopin, Liszt. 
Expuse pregnant. Nuanţat adecvat. Echilibrat, 
fluent. Tumultuos ori calm, viguros, cu şarm. 
Virtuoz ni se arată de-acu'. Cald şi plin de 
culoare sonoră. Expresiv pe măsură. Dând 
prilej ascultătorilor să constate din plin trăirea 
din el. Patima muzicii ce nu-l slăbeşte de fel şi 
se transmite-nvăluitor fără drept de apel. 
Învăluind progresiv, până-n ultimu” colţ. Spre 
meritu' lui categoric. Demn de semnalat fie şi- 
ntr-o tabletă ca asta. Scrisă cu drag şi 
convingere certă că are talent veritabil... 

Vrând a se scoate-n prim-plan, manageru' 
filarmonicii gazdă îmi spune aşa, mai de sus: 
„am vrut să vă surprind”. Ei bine, „ai reuşit”, 
i-am răspuns cinstit. „Când va fi solist 
cu orchestra?”, l-am întrebat inevitabil. 
Aici n-a mai dat vreun răspuns, din 
păcate. Socotind justificat că Fabiani 
Gabriel Andrei Prcsina merită asta din 
plin, urmăresc problema... 


Un recital interesant 


La Filarmonica Piteşti. În astă nouă 
stagiune. Ai căror protagonişti fură 
violonista Diana Jipa şi pianistu' Ştefan 
Doniga (în premieră, acesta). Sub 
titulatura „Harmonia mundi”, au cântat 


Adrian SIMEANU 


piese camerale ce poartă semnătura unor 
cunoscuţi compozitori români de varii etnii mai 
mult sau mai puţin. Porumbescu, Enescu, Jora, 
Castaldi, Jerea, Doga ş. a. 

Diana e un cordar în ascensiune vădit. 
Căruia i se potriveşte fructuos postura 
solistică. Se mişcă energic, unduitor pe scenă. 
Umblă agil, precis, nuanţat cu arcuşu' pe corzi. 
Neîndoielnic bogat expresiv. Cu personalitate 
indiscutabil. La public, iute şi harnic prinzând 
ca urmare... 

Am urmărit-o la treabă şi în concerte. Da” 
mi se pare mult mai pregnantă şi mai 
expresivă-n recital. Mai cu seamă când acesta 
are un fir călăuzitor bine stabilit. Şi alegerea 
partiturilor este corespunzătoare lui. De aceea 
cred că are toate şansele să domine, nu peste 
multă vreme, violonistica solistică feminină 
autohtonă. Sper să nu mă înşel... 

Ştefan a însoţit-o pe clape la fix. Făcând 
încă un lucru bun: prezentarea fiecărei lucrări 
în prealabil. Omu” se descurcă fără probleme 
în istoria muzicii clasice şi iniţiativa-i s-a 
dovedit indiscutabil utilă. Am avut de-nvăţat 
din ce ne-a vorbit el şi-ar fi benefic să revină ca 
invitat, cu o conferinţă de profil interesantă.. 
Exemplificată muzical adecvat. Finc-avem 
nevoie mare de instruire intelectuală reală şi 
cultură adevărată. În astă epocă a kitsch-ului. 
A derizoriului ostentativ şi nemilos pe 
deasupra. Doniga putând să dea o mână de 
ajutor în chestiune neîndoios... 


Adrian SIMEANU 


Revista Nouă nr. 4 (123) /2022 


63 


ref 


W 


DE i 


nosaf60499 ueo| 2p eun3djnos *nspseț enp 


